ئه‌زمونى باشورى كوردستان: شه‌ڕ يان ڕێككه‌وتن؟\nئايا حوكمڕانى قۆرخكارى تاك حزبى سه‌ركه‌وتووه، ياخود حوكمڕانى دوو حزبيى، ياخود حوكمڕانى فره حزبى؟ ئه‌و كۆده چييه كه باشورى كوردستانى كردۆته خاوه‌ن حكومه‌تێكى نيمچه سه‌ربه‌خۆ و پارچه‌كانى ترى كوردستان نه‌يانتوانيوه پێى بگه‌ن؟\nیەکگرتوویى نێوان هێزە سیاسییەکانى هەرێم کاریگەرى ڕاستەخۆ وبەچاوى دەبێت لەسەر بەهێزبوونى سەرجەم هەنگاوەکانى داهاتووى هەرێمى کوردستان.\nئەیمەن شێخ محەمەد\nهه‌ندێك جار گوێمان لێده‌بێت كه ئه‌زمونى باشورى كوردستان، به خه‌باتى دێرين و حوكمڕانييه‌كه‌شيه‌وه، ئه‌زمونێكى سه‌ركه‌وتوو نه‌بووه و نييه.\nله‌گه‌ڵ هه‌موو به‌رگرييه‌كى كه له‌م ئه‌زمونه‌ش كراوه، نابينرێت ده‌ست بخرێته سه‌ر خاڵى هه‌ره گرنگى ئه‌و سه‌ركه‌وتنه‌ى كه باشورى كوردستان به‌هۆيه‌وه پێى گه‌يشتۆته ئه‌م قۆناغه.\nله‌دواى هه‌زاران ساڵ له ڕوخانى ئيمپراتۆریيه‌تى ماد و خيانه‌تى (هارپاگ)ى ده‌سته‌ڕاستى (ئاستياگ)ى مه‌زن و سوپاكه‌ى له خاكى (پاسارگاد - ته‌ختى جه‌مشيد)، كه بوونه هۆى دروستكردنى ئيمپراتۆريیه‌تى فارس له‌سه‌رده‌ستى (كوروش)ى كچه‌زاى ئاستياگ، ئايا بۆچى پارچه‌كانى ترى كوردستان نه‌يانتوانيوه بگه‌نه ئه‌م قۆناغه‌ى ئێستاى باشورى كوردستان له خۆبه‌ڕێوه‌به‌رى يان ئۆتۆنۆمى و هه‌رێم، يان هه‌ر ناوێكى تر، يان هيچ نه‌بێت بۆچى نه‌يانتوانيوه حوكمڕانييه‌كى دوورودرێژ - به شكستخواردووييش - بۆ خۆيان بچڕن؟\nئايا حوكمڕانى قۆرخكارى تاك حزبى سه‌ركه‌وتووه، ياخود حوكمڕانى دوو حیزبيى، ياخود حوكمڕانى فره حیزبى؟\nئه‌و كۆده چييه كه باشورى كوردستانى كردۆته خاوه‌ن حكومه‌تێكى نيمچه سه‌ربه‌خۆ و پارچه‌كانى ترى كوردستان نه‌يانتوانيوه پێى بگه‌ن؟\nهه‌وڵ ده‌ده‌ين وه‌ڵامى ئه‌و پرسيارانه بده‌ينه‌وه بۆ تێگه‌يشتن له‌و ئه‌زمونه‌ى كه باشورى كوردستانى تێدايه.\nله‌گه‌ڵ ئه‌وه‌ى كه بايه‌خى خه‌باتى شه‌ڕ گرنگييه‌كى تايبه‌تى هه‌يه به‌تايبه‌ت بۆ كورد، هه‌ر بۆيه به (جه‌نگاوه‌ره ئازاكان) ناوبانگيان ده‌ركردووه. به سه‌رنجدان له مێژووى ئه‌و خه‌باتانه‌ى كه كورد كردوويه‌تى و تێيدا توشى شه‌ڕ كراوه، به‌ڵام هێشتا نه‌يتوانيوه هێنده‌ى خه‌باتى نه‌ته‌وه‌كانى تر بايه‌خى هه‌بێت و به ئازادى بژى.\nله ساڵى ١٩٤٦ له رۆژهه‌ڵاتى كوردستان، كۆمارى كوردستان له مه‌هاباد ڕاگه‌يه‌نرا، به‌ڵام پاش ١١ مانگ كۆماره‌كه له‌ناو بردرا.\nله ساڵى ١٩٧٩ كورد جارێكى تر ناوچه‌كانى رۆژهه‌ڵاتى كوردستانى خسته‌وه ژێر ڕكێفى خۆيه‌وه، به‌ڵام هه‌ر زوو ئه‌ويش كۆتايى پێ هات.\nله باكورى كوردستان ديارترينى شۆڕشه‌كانى مێژوو، شۆڕشه‌كه‌ى شێخ سه‌عيدى پيرانه له ساڵى ١٩٢٥، له پاش ڕزگاركردنى هه‌ندێك ناوچه‌ى كوردستان بۆ ماوه‌يه‌كى زۆر، گه‌مارۆى شارى ئامه‌دى دا، به‌ڵام زۆرى نه‌خاياند، خودى شێخ سەعیدى پیران و چه‌ندان سه‌ركرده‌ى تر ده‌ستگير كران و له‌سێداره‌دران.\nله‌دواى ئه‌و شۆڕشه، باشترين هه‌ل كه بۆ كورد له باكورى كوردستان هاتبێته پێشه‌وه تاوه‌كو ده‌ستكه‌وتى پێ بده‌ده‌ست بهێنن، له‌م ساڵانه‌ى دواييدا بوو له سه‌روبه‌ندى\nپرۆسه‌ى ئاشتى له توركيا. ئه‌وه‌بوو كورد ٨٠ كورسى په‌رله‌مانى به‌ده‌ست هێنا، به‌ڵام ئه‌و هه‌له‌يان له‌ده‌ست دا كه له مێژوودا هه‌لى وايان بۆ ڕێك نه‌كه‌وتبوو تاكو له حوكمڕانى توركيادا به‌شدار بن.\nله رۆژئاواى كوردستانيش ديارترين ده‌سه‌ڵاتى كوردى هه‌بووبێت، ده‌سه‌ڵاتى يه‌په‌گه‌يه كه له ساڵى ٢٠١٤ ه‌وه به‌شێوه‌ى خۆبه‌ڕێوه‌به‌ری، ئه‌و ناوچانه به‌ڕێوه ده‌بات.\nپێويسته هه‌ڵوه‌سته‌يه‌ك له‌سه‌ر ده‌سه‌ڵاتى كورد له رۆژئاوا بكه‌ين له‌به‌ر ئه‌وه‌ى ماوه‌ى ٤ ساڵ زياتره توانيويه‌تى ده‌سه‌ڵاته‌كه‌ى بهێڵێته‌وه و به‌شێوه‌يه‌ك كه سه‌قامگيرييه‌كى ماوه درێژى له مێژووى ئه‌و پارچه‌يه‌ى كوردستاندا هه‌بووه و زۆرجاريش هه‌ندێ ده‌نگ ده‌هاتنه گوێ و به‌راورديان به هه‌رێمى كوردستان پێده‌كرد. بۆيه ئه‌و ماوه‌يه به ماوه‌يه‌كى زێڕين ده‌ژمێردرێت بۆ ئه‌و‌ان. جگه له‌و هه‌لومه‌رجه له‌باره‌ى كه بۆ رۆژئاواى كوردستان هاته پێشه‌وه، به‌هۆى لاوازى سوپاى حكومه‌تى سوريا له ناوچه‌كانى باشورى ئه‌و وڵاته - به‌ناوى درێژه‌ى شۆڕشى به‌هارى عه‌ره‌بى- شۆڕشێكى ڕێكخراوى پێشوه‌خت نه‌بووه تاوه‌كو ئه‌و خۆبه‌ڕێوه‌به‌رييه‌ى تا ئێستا هه‌يه، به داينه‌مۆ و ده‌ستكه‌وتى ئه‌و شۆڕشه بزانرێت.\nئێستا به سه‌رنجدان له‌م ڕووداوانه‌ى كه له سه‌ره‌تاى ساڵى ٢٠١٩ ه‌وه ده‌ركه‌وتووه و ئه‌و سياسه‌ته‌ى ئێستا ده‌يبينين له ده‌سه‌ڵاتدارانى ڕۆژئاوا سه‌باره‌ت به ڕێككه‌وتنى له‌گه‌ڵ ديمه‌شق، مه‌ترسيیه‌كى گه‌وره له‌سه‌ر ئه‌و ئه‌زمونه‌ى ڕۆژئاواى كوردستان په‌يدا بووه به‌جۆرێك كه ته‌واوى ده‌سه‌ڵاته‌كه‌يان له چركه‌يه‌كدا كۆتايى پێ بێت و ده‌ستكه‌وتێكى ئه‌وتۆيان، نه‌بێت ته‌نانه‌ت سه‌باره‌ت به مافه سروشتييه‌كانيشيان.\nسه‌باره‌ت به باشورى كوردستان، چه‌ندين شۆڕشى يه‌ك له‌دواى يه‌كى نه‌پساوه ڕوويان داوه، كه له پارچه‌كانى ترى كوردستان، ئه‌وه ڕووى نه‌داوه. يان ئه‌گه‌ر شۆڕشى باشورى كوردستان له قۆناغێكدا كه‌لێنى تێكه‌وتبێت و بچڕابێت، به‌ڵام ماوه‌يه‌كى كورتى خاياندووه و هه‌ر زوو شۆڕش ده‌ستى پێكردۆته‌وه.\nديارترين شۆڕشه‌كانى باشورى كوردستان: شۆڕشى شێخ عه‌بدولسه‌لام بارزانى ساڵانى ١٩٠٧ تاوه‌كو ١٩١٤، ده‌وڵه‌ته‌كه‌ى شێخ مه‌حمودى حه‌فيد و شۆڕشه‌كانى له سڵانى ١٩١٩ تاكو ١٩٣٠، شۆڕشى شێخ ئه‌حمه‌د بارزانى ساڵانى ١٩٣١ تاوه‌كو ١٩٣٩، شۆڕشى مه‌لا مسته‌فاى بارزان ساڵانى ١٩٤٣ تاوه‌كو ١٩٧٥. له ساڵانى ١٩٧٦ به‌دواوه ديسان شۆڕشى باشورى كوردستان سه‌رى هه‌ڵدايه‌وه و نه‌پسايه‌وه.\nنه‌پچڕانى شۆڕشه‌كانى باشورى كوردستان و درێژه نه‌كێشانى، تاكه داينه‌مۆ و كۆدى ئه‌و ئه‌زمونه نييه كه ئێستا باشورى كوردستان تێيدايه. به‌ڵكو نهێنى و كۆدى شۆڕشه‌كانى باشورى كوردستان، له هه‌ردوو ڕه‌گه‌زى شه‌ڕ و ئاشتيدايه، له نێوان هه‌ردووكيشياندا، سياسه‌تى هه‌لوه‌رگرتن و له‌ده‌ستنه‌دانى ئه‌و هه‌له مێژووييانه‌ى هاتوونه‌ته پێشه‌وه بۆى.\nباشورى كوردستان له په‌ناى شۆڕشه چه‌كدارييه‌كاندا، شۆڕشى مه‌ده‌نيشى گرتۆته به‌ر و ئاماده‌ى هه‌ر دانوستاندنێك بووه كه حكومه‌ته يه‌ك له‌دوايه‌كه‌كانى عێراق و دراوسێ داگيركه‌ره‌كانى چوارده‌ورى، پێشنياريان بۆ كردووه و ڕێككه‌وتنيش ڕووى داوه. ڕێككه‌وتنه‌كان ئه‌گه‌رچى كورد له هه‌ندێك له داواكارييه‌كانى، قوربانى داوه، به‌ڵام ئه‌وه‌ش ڕوونه كه له شه‌ڕيشدا قوربانى زياتر ده‌درێت.\nسه‌رنج بده‌ين له شۆڕشه‌كانى پێشوو چه‌ندين شه‌ڕ و دانوستان له‌نێوان شۆڕش و ده‌وڵه‌تى داگيركه‌ردا ڕووى داوه. له‌سه‌رده‌مى ده‌وڵه‌ت و شۆڕشه‌كانى شێخ مه‌حمودى حه‌فيد، شێخ ڕازى بوو له ده‌وڵه‌تى كوردستانه‌وه سازش بكات بۆ ئۆتۆنۆمى، واته له ده‌ستكه‌وتێكى گه‌وره‌وه بۆ ده‌ستكه‌وتێكى كه‌متر له‌پێناو دووركه‌وتنه‌وه له شه‌ڕهه‌رچه‌ند ده‌سكه‌وته‌كه بچووكيش بێت. هه‌روه‌ها له سه‌رده‌مى مه‌لا مسته‌فاى بارزانيدا ئه‌و ناكۆكى و دوو جه‌مسه‌رييه‌ى كه له‌نێوان باڵى مه‌كته‌بى سياسى پارتى و مه‌لا مسته‌فاى بارزانيدا هه‌بووه له‌و كاته‌دا، هيچيان دانوستاندنيان له‌گه‌ڵ حكومه‌ت ڕه‌ت نه‌كردۆته‌وه، ئه‌گه‌رچى سياسه‌ت و مه‌رامه‌كانيش جياواز بووبن. بۆيه دواجار كورد به سه‌ركردايه‌تى مه‌لا مسته‌فا له ساڵى ١٩٧٠ به‌ياننامه‌ى ١١ ى ئازارى رِاگه‌يه‌نرا كه ئۆتۆنۆمى بۆ كورد ده‌سته‌به‌ر كرده‌وه. هه‌رچه‌نده ئه‌وه خه‌ونه گه‌وره‌كه‌ى كورد نييه بۆ ئازادايى يه‌كجاره‌كى، به‌ڵام باشورى كوردستان ڕه‌تی نه‌كرده‌وه و بگره داواكارى خۆيشى بووه له‌و كاته‌دا. سه‌ره‌ڕاى په‌شيمان بوونه‌وه‌ى حكومه‌تى به‌غداد له به‌ياننامه‌ى ١١ى ئازار، به‌ڵام باشورى كوردستان نائومێد و بگره په‌شيمان نه‌بووه له‌و ڕێككه‌وتنه‌ى كردوويه‌تى.\nله‌دواى ئه‌وه‌ش پاش چه‌ندين شه‌ڕ، به‌ڵام هه‌ردوو حزبى پارتى و يه‌كێتى ديسانه‌وه ئاماده‌ى دانوستاندن بوون له‌گه‌ڵ حكومه‌تى به‌غداد و هێشتاش حكومه‌تى به‌غداد سزاكانى سه‌ر باشورى كوردستانى قورستر كردووه و به ئه‌نفال و كيمیاباران وه‌ڵامى داواكارى و دانوستانه‌كانى كوردى داوه‌ته‌وه. دواى ئه‌و قوربانيدانه گه‌وره و كاره‌ساتبارانه، له ساڵى ١٩٩١ كۆڕه‌وه مليۆنييه‌كه‌ى باشورى كوردستان ده‌ستكه‌وتىێك بوو بۆ كورد. ئه‌گه‌ر به‌و چاوى ڕووكه‌ش ته‌ماشا بكه‌ين، ده‌كرێ بڵێين له‌جياتى ئه‌وه‌ى باشورى كوردستان پێش بكه‌وێت، زياتر چۆته دواوه. سه‌ره‌ڕاى ئه‌وه‌ش كورد هێشتا باوه‌ڕى به دانوستان و ڕێككه‌وتن هه‌بووه. ئه‌گه‌رچى شتێكى ئه‌وتۆى لێ سه‌وز نه‌بووه، به‌ڵام دواجار و له دواى ڕوخانى ڕژێمى به‌عس له ساڵى ٢٠٠٣، به له‌به‌رچاوگرتنى ئه‌و قه‌واره ديفاكتۆيه‌ى كه هه‌يبوو، هه‌روه‌ها ديسانه‌وه به‌بڕوابوون به دانوستان و ڕێككه‌وتن، هه‌روه‌ها به سياسه‌تى هه‌لوه‌رگرتن له هه‌له مێژووييه‌كان، توانيان به فه‌رمى، ئه‌م هه‌رێمه بۆ خۆيان جێگير و به ده‌ستوريى بكه‌ن و شێوه‌يه‌كى نێوده‌وڵه‌تى وه‌ربگرێت و ته‌نانه‌ت مافى دياريكردنى چاره‌نووسى خۆى به فه‌رمى له ده‌ستوردا جێگير كرا.\nبابه‌تى ڕيفراندۆم ئه‌گه‌ر به به‌راورد به‌و سياسه‌ته‌ى ماوه‌ى نێوان ده‌وڵه‌ته‌كه‌ى شێخ مه‌حمودى حه‌فيد بۆ ئۆتۆنۆمى، يان سه‌رنجى ئۆتۆنۆمييه‌كه‌ى شێخ مه‌حمود و ديسان پاشگه‌زبوونه‌وه‌ى حكومه‌تى به‌غداد و سه‌رنجى ڕێككه‌وتننامه‌ى ١١ ى ئازار و نسكۆى شۆڕشى ئه‌يلول ته‌ماشا بكه‌ين، هه‌مان سيناريۆى كاره‌ساتبارى كورد به‌ڵام كورتخايه‌نتر ده‌بينين. پاش ريفراندۆم كۆمه‌ڵێ ده‌رگا به‌سه‌ر باشورى كوردستاندا داخران. له ڕووى دپلۆماسييه‌وه هه‌ندێك لاوازى پێوه ده‌بينرا، هه‌ندێ ناوچه‌ى كوردستانيمان له‌ده‌ست دايه‌وه و ئه‌گه‌رى ئه‌وه‌ش هه‌بوو ئه‌زمونه‌كه‌مان ديسان بگه‌ڕيته‌وه خاڵى سفر كه ئه‌وه‌ش ڕووداوێكى ئاسايى و چاوه‌ڕوانكراو ده‌بوو بۆ كورد نه‌ك ريفراندۆم بكرێته جێى گله‌يى و ڕه‌خنه. هه‌رچه‌نده ئه‌م گه‌مارۆيانه له‌چاو مه‌ترسييه‌كانى جاران كه باسمان كرد، زۆرى نه‌خاياند و له‌ماوه‌ى كه‌متر له ٦ مانگ، سه‌رجه‌م په‌يوه‌ندييه‌كان ئاسايى بوونه‌وه جگه له په‌يوه‌ندييه‌كانى له‌گه‌ڵ به‌غداد تاوه‌كو له‌م دواييانه‌دا به‌پێى ئه‌و بڕوايه‌ى كه له ئه‌زمونى ڕابردوو بينراوه كه شه‌ڕ و ڕێككه‌وتن ڕه‌گه‌ز و نهێنى و كۆدى سه‌ركه‌وتنه، بۆيه كورد له باشور، ڕێككه‌وتنى ڕه‌ت نه‌كرده‌وه و جارێكى تريش ڕازى بوو به‌وه‌ى بچێته‌وه به‌غداد تاوه‌كو به به‌هێزى بمێنێته‌وه.\nبه كورتى، باشورى كوردستان به هه‌موو كه‌موكوڕييه‌كانيه‌وه، كۆده‌كانى پێشكه‌وتنى ناسيوه كه شه‌ڕ و رێككه‌وتن بووه و سه‌لماندوويه‌تى كه په‌يامى ئاشتى هه‌يه چى سه‌ربه‌خۆ بێت يان سه‌ربه‌خۆ نه‌بێت.\nتا ئێره كه كورد له باشور به چى كۆدێك گه‌يشتووه به‌م ئه‌زمونه ئاشنابووين و بۆمان ده‌ركه‌وتووه، كه ته‌نيا سياسه‌تى شه‌ڕ و ڕێككنه‌كه‌وتن، كورد ناگه‌يه‌نێت به‌و ئامانجه‌ى كه هه‌يه‌تى، بگره زياتر له‌ژێر چه‌پۆكدا ده‌بێت.\nپه‌يكه‌رى ئه‌زمونه‌كانى باشورى كوردستان ده‌كرێ به كورتى به‌م شێوه‌يه پيشان بده‌ين تاكو بزانين باشورى كوردستان له‌كوێوه هاتووه و گه‌يشتووه به چى:\n- هه‌زاران ساڵ له‌مه‌وبه‌ر ڕوخانى ئيمپراتۆريه‌تى ماد (ئيمپراتۆريه‌تى كوردى)\n- ده‌وڵه‌تى كوردستان ساڵى ١٩١٩\n- ئۆتۆنۆمى بۆ كوردستان ساڵى ١٩٢٢\n- ئۆتۆنۆمى بۆ جارێكى تر له ١١ ى ئازارى ساڵى ١٩٧٠\n- خۆبه‌ڕێوه‌به‌ريى به فه‌رمى نه‌ناسراو و دانپێدا نه‌نراو ساڵى ١٩٩١\n- هه‌رێمى كوردستان ساڵى ٢٠٠٥ و به‌فيدراڵيبوونى عێراق به فه‌رمى\n- ئه‌نجامدانى ريفراندۆم له باشوورى كوردستان و جێبه‌جێكردنى مافى بڕياردان له چاره‌نووسى گه‌لى كوردستان و سه‌ركه‌وتنى به ٩٣% ى ده‌نگى به‌ڵێ بۆ جيابوونه‌وه له عێراق.\nبه‌پێى ئه‌و په‌يكه‌ر و ڕيزبه‌ندييه، ده‌بينين باشورى كوردستان به شه‌ڕ و ڕێككه‌وتن و به قۆستنه‌وه‌ى هه‌له مێژووييه‌كان، چه‌ندين به‌رزى و نزميى له ماف و داخوازى و ئامانجه‌كانى بينيوه و قوربانى گه‌وره‌ى داوه و به ئاسانى ئه‌م ئه‌زمونه به‌ده‌ست نه‌هاتووه.\nئێستا به به‌راوردى ئه‌زمونه‌كانى باشورى كوردستان له‌نێوان شۆڕشه يه‌ك له‌دوايه‌كه‌كانيدا، هه‌روه‌ها ئه‌زموونى باشوورى كوردستان له‌گه‌ڵ ئه‌زموونى ٤ ساڵه‌ى ڕۆژئاواى كوردستان، لێره وه‌ڵام ده‌ده‌ينه‌وه.\nئه‌گه‌رچى تاك حیزبيى مه‌رج نييه بۆ سه‌ركه‌وتنى حوكمڕانى، هه‌روه‌ها ئه‌زموونى فره حیزبيش مه‌رج نييه بۆ سه‌ركه‌وتنى حوكمڕانى.\nنمونه‌ى ڕۆژئاواى كوردستان كه ته‌نيا حیزبێك ده‌سه‌ڵاتى له‌ده‌ستدايه، وا له‌به‌رده‌م مه‌ترسييه‌كى گه‌وره‌دايه. ئه‌وان كه رۆژگارێك سياسه‌ت و حوكمڕانييه‌كه‌ى خۆيان به سه‌ركه‌وتووتر ده‌زانى له سياسه‌ت و حوكمڕانييه‌كه‌ى باشورى كوردستان، له‌دواى بڕياره‌كه‌ى ئه‌مريكا بۆ كشانه‌وه‌ى له سوريا، نوێنه‌رى په‌يه‌ده له سلێمانى، له ديدارێكى له‌كه‌ناڵى گه‌لى كوردستان ڕايگه‌ياند كه ئه‌وان سياسه‌تان هه‌ڵه‌بووه و خه‌ريكه به‌ره‌و هه‌ڵدێريان ده‌بات و ئه‌زمونى ڕۆژئاوا به‌ته‌واوى له‌ناو ده‌چێت. ئه‌مه‌ش يان بێ ئه‌زمونييه، يان هه‌ژمونييه و له‌ژێرهه‌ژموونى په‌كه‌كه‌دايه كه ئه‌ويش دانوستان و ڕێككه‌وتنى قبوڵ نييه.\nسيستمى دوو حیزبى له باشورى كوردستان دواى ڕێككه‌وتننامه‌ى ستراتيژى پارتى و يه‌كێتى تاوه‌كو ساڵى ٢٠١٤، تا ڕاده‌يه‌ك حوكمڕانييه‌كى ئاسايى هه‌بوو. له‌وه به‌دواوه حیزبه‌كانى تر و به‌تايبه‌ت بزوتنه‌وه‌ى گۆڕان و هه‌ندێ حیزبى تر به‌شدارى حوكمڕانى هه‌رێمى كوردستانيان كرد به‌ناوى حكومه‌تى بنكه‌فراوان، به‌ڵام به‌پێى ڕاو بۆچوونى زۆرێك له كه‌سايه‌تى و ڕۆشنبيره دياره‌كانى كوردستان كه پێشتر پشتگيرى حكومه‌تێكى بنكه‌فراوانيان ده‌كرد، ئێستا ڕايان پێچه‌وانه بۆته‌وه و پێيان وايه ئه‌زموونى حكومه‌تى بنكه‌فراوان سه‌ركه‌وتوو نه‌بووه و خۆزگه به حوكمڕانييه هاوبه‌شه دووانييه‌كه ده‌خوازن.\nبه‌شێوه‌يه‌كى گشتى، تێگه‌يشتنى كوردانى باشور ئه‌وه‌يه كه له‌گه‌ڵ شه‌ڕدا، ده‌بێ دانوستان و ڕێككه‌وتن بوارى بۆ بهێڵرێته‌وه به‌تايبه‌ت له‌گه‌ڵ ده‌وڵه‌تانى تريش ئه‌گه‌رچى داگيركار و دوژمنيش بن. ئه‌گه‌ر سه‌رنج بده‌ين، دواجار هه‌ر ئه‌و بيرۆكه و ڕێگايه‌ى دانوستانانه ڕێككه‌وتنى له‌سه‌ر كراوه و سه‌رى گرتووه، كه بژارده‌ى ڕاست بوون و، خواروخێچييه‌كان ته‌نيا بۆ ماوه‌يه‌كى كاتى خۆيان گرتووه.\nدواجار له هه‌موو هه‌لومه‌رجێكدا، له شه‌ڕدا بێت يان له دانوستاندا، یەکگرتووى نێوان هێزە سیاسییەکانى هەرێم کاریگەرى ڕاستەخۆ وبەچاوى دەبێت لەسەر بەهێزبوونى سەرجەم هەنگاوەکانى داهاتووى هەرێمى کوردستان.


گۆڕینی ستراتیژ.. چین دەچێتە رووبەروونەوەی راستەوخۆ لەگەڵ ئەمریكا\n17/05/2020 798 جار خوێندراوه‌ته‌وه\nبەو ناونیشانەی سەرەوە، گۆڤاری " ئۆراسیا دەیلی" راپۆرتێكی بڵاوكردووەتەوە دەربارەی ناچاربوونی پەكین بە گۆڕینی میتۆدەكەی و چونە ململانێیەكی راستەوخۆوە لەگەڵ ئەمریكا.\nبەپێی راپۆرتەكە، سیاسەتی دوژمنكارانەی ئەمریكا بەرانبەر چین بەردەوامی دەبێت و دوای جێبەجێكردنی سزاكانی پەیوەست بە ڤایرۆسی كۆرۆنا، بەهەمان شێوە پەكین ستراتیژییەتی خۆی دەگۆڕێت و دەچێتە رووبەرووبوونەوەیەكی راستەوخۆوە لەگەڵ ئەمریكا.\nهەر بەپێی راپۆرتەكە، دەربارەی ئەم پرسە، لە ١٣ی مایۆدا بەرێوەبەری كاروباری زانستی لە یانەی ڤالدای، "ڤیدۆر لۆكیانۆف" قسەی كردووە.\nلۆكیانۆف باوەڕی بەوە هەیە، كە واشنتۆن دۆخی پەتاكە ناقۆزێتەوە لە پێناو ئەوەی دەسەڵاتدارانی چین شازشی بۆ بكەن، یاخود بگەنە چارەسەرێكی مامناوەند لەگەڵ ئەو وڵاتەدا، چونكە فشار خستنە سەر چین و هەڵكشان ئامانجێكی سەرەكییە بەلای ئەمریكاوە.\nلەو بارەیەوە دەڵێت: تا كاتێكی نزیك، چین ویستی ئەوەی نەبووە بچێتە ململانێیەكی راستەوخۆوە و سیاسەتی ئەو وڵاتە بە شێوەیەك لە شێوەكان خۆی لەوە لاداوە و نەچووەتە ركابەریەكی راستەخۆوە، وەك ئەوەی روسیا دەیكات، بەڵام چینییەكان پێدەچێ چاوبگێڕنەوە بەمیتۆدە كلاسیكییەكەیاندا و لە داهاتوودا وەڵامی پەكین بۆ سزاكانی ئەمریكا هەمان شت دەبێت و دەست بۆ مەسەلەی بازرگانیش دەبرێت لەگەڵ ئەو وڵاتەدا.\nلۆكیانۆف ئاماژەی بۆ ئەوە كردووە سەراپای ئابووری جیهانی لەدەیەكانی كۆتاییدا لەسەر پەیوەندی توندوتوڵی ئابووری وەستاوە لە نێوان چین و ئەمریكادا، بۆیە كەمبوونەوەی ئەو پێكەوەبەسترانە دەچێتە نێو قۆناغێكی نوێوە لە رێكەوتنی ئابووری، لە بۆچوونی ئەودا ئەنجامی سەرەكی تێكچوونی پەیوەندییەكانی ئێستایان لەسەر باكگراوندی پەتای كۆرۆنا وەستاوە.\nهەرچی روسیایە، بەگوێرەی بۆچوونی لۆكیانۆف، لەسەر ئاستی لێدوانە ئاشكراكان، پێچەوانەی رێكارە ئەمریكییەكانە و هیچ جۆرە سۆزداریەك لەگەڵ لایەنی ئەمریكیدا نییە، بەڵام ئەمە، مانای ئەوە نییە روسیا ناچار بێت ببێتە لایەنگیری لایەكیان یاخود بەشداری بكات لە جەنگی بازرگانی و ئابوریدا.\nمۆسكۆ هەوڵی ئەوە دەدات خۆی بە دوور بگرێت لەدەستێوەردانی راستەوخۆ لە ململانێی نێوان ئەمریكا و چین.


📥 ژمارەی داونلۆد: 1,510 جار\n✍ ئەم بابەتە بۆ دواجار لەلایەن: (م. ب.)ەوە لە: Aug 6 2017 12:30AM باشترکراوە\n👁 ئەم بابەتە 7,496 جار بینراوە


:: PM:07:36:11/06/2019 \nئاساییانە سپیبوونی قژ پێوەستە بە چوونە ناو تەمەنەوە، بەڵام هەندێك خووی رۆژانە هەن كە رەنگە زۆر كەس تێبینیان نەكات، كاریگەریان هەیە و دەبنە هۆی زوو دەركەوتنی سپیبوونی قژی سپی لە تەمەنێكی بچووكتردا لەوانە:\n1-گرنگینەدان بە خۆراكی تەندروست، كەمی مادەی میلانین هۆكاری سەرەكییە بۆ دیاركەوتنی قژی سپی، بۆیە رێنوێنی دەكرێت بە خواردنی ئەو خۆراكانەی یارمەتی زیادبوونی میلانین لە لەش دەدەن وەك ماسی سەلەموون و دانەوێڵەی تەواو و گێزەر و سەوزە. هەروەها كەمی ڤیتامین دی خواردنی چەور دەبنە هۆی دەركەوتنی قژی سپی.\n2-بەركەوتنی مادەی كیمیایی، بەكێك لە خوە زۆر هەڵەكان بەركەوتنی زۆری مادە كیمیاییەكانە وەك پاككەرەوەكان و قڕكەرەكانی مێروو و ئارایشتەكانی قژ وەك شامپۆ و بۆیە و سابوونی كیمیایی، هەروەها پیسبوون وەك دووكەڵی ئۆتۆمبێل ئەوانە سپیبوونی قژ خێراتر دەكەن.\n3-گوشاری دەروونی سترێس، دەتوانین تێبی ئەوە بكەین كەسانی زیاتر ماندوو و شەكەتن، زیاتر و لە تەمەنی بچووكتر دووچاری سپیبوونی قژ دێنەوە، جیا لە جگەرەكێشان كە مادەی میلانین لەناو دەبات.\n4-گرنگینەدان بە پێستی سەر، رێنوی دەكرێت كە پێویستە هەمیشە پێستی سەر بە خاوێنی رابگیرێت بۆ دانەخرانی كونیلەكانی بە چەوری و تۆز، بۆیە بۆ پاراستن لەو كێشەیە پێویستە دژە ئۆكسان بخورێت وەك میوە و سەوزەی فرێش و چای سەوز و ماسی و خۆبەدوورگرتن لە مادەی كیمیایی و وازهێنان لە جگەرە.\nئامارێكی تری كۆرۆنا بڵاو كرایه‌وه


عیراق بەرەو مۆندیال هەنگاو دەنێت - تۆڕی میدیایی خەڵک\nعیراق بەرەو مۆندیال هەنگاو دەنێت\nهەواڵ بڵاوکراوەتەوە: 07/06/2021\nهەڵبژاردەی عیراق بە سەركردایەتی ستریچكۆ كاتانیچی ڕاهێنەری سلۆڤینی، توانی سەركەوتنێكی گەورە بەسەر هەڵبژاردەی كەمبۆدیادا تۆماربكات و بە ئاراستەیەكی گەشبینانە هەنگاو بەرەو مۆندیالی قەتەر 2022 هەڵبنێت.\nسەرلەئێوارەی ئەمڕۆ دوو شەممە، هەڵبژاردەی تۆپی پێی عیراق، لە یەكەم یاریی خولی كۆتایی گروپەكانی پاڵاوتنی مۆندیال، توانی بە ئەنجامی 4-1 لە هەڵبژاردەی كەمبۆدیا بباتە و ببێتەوە بە یەكەمی گروپەكەی خۆی، ئەمەش بە هەنگاوێكی باشی هەڵبژاردەكە دادەنرێت كە خەون دەبینێت جارێكی تر لە دوای مۆندیالی مەكسیك 1986، بۆ مۆندیال سەربكەوێت.\nگۆڵەكانی هەڵبژاردەی عیراق، لەلایەن موهەنەد عەلی لە خولەكی 1 و بەشار رسن لە خولەكی 23 و عەلی عەدنان بە لێدانی سزا لە خولەكی 27ی گێمی یەكەم و سەفا هادی لە خولەكی 93ی گێمی دووم تۆماركران، تاكە گۆڵەكەی هەڵبژاردەی كەمبۆدیاش لەلایەن سویی فیسال لە خولەكی 54ی گێمی دووەم تۆماركرا.\nعیراق لە دوای ئەم بردنەوەیە، دوو یاریی تری لەگەڵ هەڵبژاردەكانی ئێران و هۆنگ كۆنگ ماوە، لەگەڵ دەستەبەركردنی ئەنجامێكی باش لەو دوو یارییەدا، هەڵبژاردەكە بۆ خولی كۆتایی پاڵاتنەكە سەردەكەوێت و یەكەم هەنگاو بەشێوەیەكی سەركەوتوانە بەرەو جامی جیهانی قەتەر 2022 هەڵدەنێت.\nقوباد تاڵەبانی؛ نەهێشتنی ڕۆتین لە پێشەوەی گرنگیدانی پرۆژەی خزمەتە\nلەهەولێر دەست بەسەربڕی 200 كیلۆگرام ماددەی مەترسیداری هۆشبەردا گیرا\nئەمریكا پەیامی هێرشەكانی ئاشكراكرد\nخەڵك- ئەنتۆنی بلینكن وەزیری دەرەوەی ئەمریكا ڕایدەگەیەنێت، هێرشەكانی ئەم دواییەی عیراق و سوریا"وەڵامدانەوەیە و پەیامێكی گرنگە بۆ ئەوانەی لە پشت…\nخەڵك- سەرۆكی نووسینگەی نوێنەرایەتی حكومەتی هەرێمی كوردستان لە بەغدا ڕایدەگەیەنێت، كێشە و خۆپیشاندانەكانی عێراق كاریگەری لەسەر پەیوەندییەكانی…\nهەولێر، هەر خێزانێكی زیانلێكەوتووی لافاوەكە بە بڕێك پارە قەرەبوو دەكرێنەوە\nخەڵك- ئومێد خۆشناو پارێزگاری هەولێر ڕایدەگەیەنێت، زیانلێكەوتووانی گوندی كۆری و شاری زێڕین بەرز بووەتەوە…


بەرشلۆنە vs مان سیتی: پێکهاتەی چاوەڕوانکراو و چەند زانیارییەک – كوردى پۆست\nrhewal\tبەرشلۆنە vs مان سیتی: پێکهاتەی چاوەڕوانکراو و چەند زانیارییەک\t19/10/2016 kurdipostgroupلێدوانێک بنووسە\tKURDISTANI\nڕۆژانە سپۆرت …\nلەیاریی لوتکەی گەڕی سێیەمی کۆمەڵەی Cی خولی یانە پاڵەوانەکانی ئەوروپا، ئەمشەو هەردوو یانەی بەرشلۆنەی ئیسپانی و مانچستەر سیتی ئینگلیزی ڕووبەڕووی یەکتر دەبنەوە.\nهەردوو یانە پاڵێوراون بۆ گەیشتن بە قۆناغی 16ی پاڵەوانێتییەکەو جەنگی نێوانیان ڕەنگە تەنها گرتنی لوتکەی کۆمەڵەکە بێت کە لە ئێستادا بە شەش خاڵ بەدەست بارساوەیەو مان سیتیش بە چوار خاڵ پلەی دووەمی گرتووە.\nکاتژمێر: 9:45 بەکاتی کوردستان\nیاریگا: کامپ نۆ – بەرشلۆنە\nناوبژیوان: میلوارد مازیک – سلۆڤیکی\n#لیڤەرپول تەنها یانەی ئینگلیزییە لە بەرشلۆنەی بردبێتەوە لەنێو یاریگای کامپ نۆدا لە چامپیۆنز لیگ، کاتێک لە مانگی شوباتی 2007-دا بە ئەنجامی 2-1 لێی بردەوە.\n#ئەمە جاری سێیەمە لەدواین چوار ساڵدا بارسا و مان سیتی لە چامپیۆنز لیگ ڕووبەڕووی یەک دەبنەوە.\n#بارسا سەرجەم یارییەکانی لە مان سیتی بردووەتەوە لە چامپیۆنز لیگ کە ژمارەیان چوار یارییەو سەرجەمیان لە قۆناغی 16 بووە.\n#ئەمە جار دووەمە پیپ گواردیۆلا دەگەڕێتەوە بۆ یاریگای کامپ نۆ، لە جاری یەکەمدا لەگەڵ بایرن مونشن دوچاری شکستێکی گەورە هات بە ئەنجامی 3-0.\n#بارسا لەدواین 17 یارییدا لە یاریگای خۆی لە چامپیۆنز لیگ، لە سەرجەمیان سەرکەوتوو بووە لە گۆڵ تۆمارکردن، 16 یاریی بردووەتەوەو یارییەک یەکسان بووەو تیایدا 52 گۆڵی کردووە.\n#مان سیتی لە هەشت یارییدا لە یاریگاکانی ئیسپانیا، شەش یاریی دۆڕاوەو دوو یاریی بردووەتەوە، دوو سەرکەوتنەکەی بەرامبەر ڤیاڕیاڵ لە ساڵی 2011 و سیڤییا لە ساڵی 2015 بوو.\nبارسا: تێر شتەیگن، ڕۆبێرتۆ، پیکێ، ماسکێرانۆ، ئەلبا، بۆسکێتیس، ڕاکیتیچ، ئینێستا، مێسی، نییمار، سوارێز\nمان سیتی: براڤۆ، زابالێتا، ئۆتامێندی، ستۆنز، کۆلارۆڤ، فێرناندینهۆ، گۆندۆگان، سیلڤا، ستێرلین، دی برۆین، ئەگوێرۆ\nبەرشلۆنە vs مان سیتی: پێکهاتەی چاوەڕوانکراو و چەند زانیارییەک\tڕێدۆزیی بابەت\nبابه‌تی پێشووتورکیا بانگهێشتی کۆبوونه‌وه‌ی مووسڵ له پاریس کرابابه‌تی داهاتووسه‌رۆكایه‌تی په‌رله‌مان لەگەڵ سه‌رۆكی فراكسیۆنه‌كان لە کۆبوونەوەدایە وه‌ڵامدانه‌وه هەڵوەشاندنەوەی وەڵام\tEnter your comment here...


سەرۆک ترامپ دەڵێت بەشداری دیبەیتێک ناکات بە ڕێگای ئۆنلاین بێت\nسەرۆک دانۆڵد ترامپ ڕایگەیاند بەشداری لە دیبەیتی داهاتوی سەرۆکایەتی ناکات، پاش ئەوەی کۆمسیۆنی دیبەیتەکانی سەرۆکایەتی ئەمەریکا ڕۆژی پێنجشەممە ڕایگەیاند دیبەیتی داهاتوو بە ڕێگای ئۆنلاین دەبێت "لە پێناو سەلامەتی تەندروستی هەمو ئەوانەی لەوێ دەبن".\nکۆمسیۆنەکە ڕایگەیاند ترامپ، کە چارەسەری کۆڤید-19 ی بۆ دەکرێت، و بەرهەڵستە دیموکراتەکەی جۆو بایدن لە دوورەوە بە ڕێگای ئۆنلاین بەشداری دەکەن.\nلە بەیاننامەیەکدا کۆمسیۆنەکە ڕایگەیاند دیبەیتەکەی کە بڕیارە لە ڕۆژی پێنجشەممەی داهاتوو ئەنجام بدرێت، هەروەکو چۆن لە سەرەتاوە بڕیارداربوو لە نێوەندی هونەری ئادرەین ئاشتی مەیامەی فلۆریدا بەڕێوە دەچێت. وەکو شێوازێکی پرسیارو وەڵام کە ئەندامانی بەشداربوو پرسیاریان لێ دەکەن.\nکاتێک لە کەناڵی فۆکس بسنز پرسیاری لەوبارەیەوە لێکرا سەرۆک ترامپ گوتی " من کاتی خۆم بە فیڕۆ نادەم بە دیبەیتێکی ئۆنلاین لە دوورەوە. دیبەیت بەم جۆرە نابێت. لە پشتی کۆمپیوتەر دانیشیت و دیبەیت بکەیت ئەمە گاڵتەجارییە. و هەرکاتێکیش بیانەوێت بتبڕن."\nهەڵمەتی هەڵبژاردنی بایدن ڕایگەیاندووە جێگری سەرۆکی پێشوو بەشداری دەکات.\nلە بەیاننامەیەکدا هەڵمەتەکانی بایدن ڕایگەیاند " بە لەبەرچاوگرتنی ڕەتکردنەوەی سەرۆک بۆ بەشداری کردنی لە 15 ی مانگی 10، هیوادارین کۆمسیۆنی دیبەیتەکان مشتومڕکەی 15 ی مانگی 10 کە خەڵک بتوانێت پرسیاریان لێ بکات بگوازێتەوە بۆ 22 ی مانگی 10 تا سەرۆک نەتوانێت خۆی لە بەرپرسیارێتی بدزێتەوە."\nترامپ لە ئێستاد لە پەتای کۆرۆنا دێتەوە سەرخۆی و لە ڕۆژی دووشەممەوە گەڕاوەتەوە کۆشکی سپی پاش ئەوەی لە نەخۆشخانەی لەشکری واڵتەر ڕیید چارەسەری بۆ کرا.\nئەو گوتی ڕەوشی تەندروستی زۆر باشەو ئامادەیە هەڵمەتەکانی هەڵبژاردنی دەستپێبکاتەوە.\nئەو گوتی " هەست دەکەم زۆر باشترم تا ئەو ئاستەی پێم خۆشە هەر ئەم شەو کۆبونەوەی جەماوەری ئەنجام بدەم."\nپزیشکەکانی سەرۆک هێشتا نەیانگوتووە کە ئامادەیە بۆ ئەنجامدانی کۆبونەوە جەماوەرییەکانی هەڵمەتی هەڵبژاردنی.\nڕێنماییەکانی نێوەندی کۆنترۆڵکردن و ڕێگەگرتن لە نەخۆشییەکان دەڵێت کەسێک کە توشی ڤایرۆسەکە ببێت پێویستە بەلایەنی کەم بۆ 10 ڕۆژ کەرەنتینە بکرێت. سەرۆک تراپ لە هەفتەی ڕابوردوو ڕایگەیاند توشی ڤایرۆسی کۆرۆنا بووە.


کریستاڵی سەهۆڵی - ویکیپیدیا، ئینسایکڵۆپیدیای ئازاد\nکریستاڵی سەھۆڵی یان سەھۆڵی شێوە کریستاڵی، بریتین لەکریستاڵی پتەوی سەھۆڵی کە ڕێکخستنی ئەتۆمیان بە باری درێژی جۆراوجۆر ھەڵکەوتووە. ھەریەکە لە ستوونی شەشگۆشەیی و گرمۆڵەی شەشگۆشەیی و کریستاڵی نوک تیژ و تۆزی ئەڵماس لەخۆ دەگرێت.\n٢.١ کریستاڵی چوارگۆشەیی\nھاوشێوە ڕێزبوونی کریستالیانەی پاڵ یەکتری بەھۆی گەشەی بەستن ەوە، (واتە گۆڕینی لە دۆخی ھەڵمی بۆ ڕەقی بەبێ ئەوەی بەدۆخی شلی دابڕۆن) گۆڕینی ھەڵمی ئاو بۆ کریستاڵی سەھۆڵی. بە پشت بەستن بە پلەی نزمی گەرمی و شێی ژینگەیی، کریستاڵە سەھۆڵییەکان دەتوانن لە شێوازی شەشگۆشەیی سەرەتایییەوە بۆ چەندین شێوەی ھاوسێ پەرە بسێنن. شێوەی گونجاو بۆ کریستاڵی سەھۆڵی شێوەکانی ستوونی و سپێڵ و قاپ و دندریتن. ئەم شێوانەی کریستاڵ دەگۆڕدرێن ئەگەر ھاتوو کریستاڵەکان بجوڵێن بۆ ئەو ھەرێمانەی کە باری ژینگەیی جیاوازیان ھەیە، کریستاڵەکان خۆیان دەگونجێنن یاخود دەگونجێندرێن لەگەڵ ئەو کەشەی کە تێی دەکەوێت ڕەنگە لەکاتی گۆڕانی بەردەوامی ژینگەکەی شێوەکەی ھەندێک تێکەڵی دروست بکات.\nپلەی گەرما و ڕادەی شێ بەرپرسن لە شێوە جیاوازەکانی کریستاڵی سەھۆڵی. کریستاڵی سەھۆڵیش بەرپرسیارە لە پیشاندانی جۆراوجۆرییەتی تەوشکی زەوی.\nھەورە سەھۆڵینەکان لە کریستاڵی سەھۆڵ پێکھاتوون، کە لە ھەرە بەناوبانگترینیان ھەوری سیرۆو تەمی سەھۆڵین. پەلەھەورە سپی و بچووکەکانی ئاسمانێکی شین کریستاڵی سەھۆڵین. ئەم ھەورە سپیانە لە تەوشکدا دەتوانێت نیشانەی ئەوە بێت کە تەوژمێکی کەش و ھەوا (باران) نزیک دەبێتەوە، بەو ھۆیەی ھەوای شێدار بۆ ئاستی بەرز ھەڵدەکرێت و بۆ کریستاڵی سەھۆڵی بەرەو دۆخی ڕەق بوون دەچێت.\nلە پلەی گەرمی و فشاری ناڕووندا، گەردیلەکانی ئاو شێوەی V یان ھەیە. گۆشەی ١٠٥ پلە لە نێوان دوو گەردیلەکەی ھایدرۆجین و تاکەگەردیلەکەی ئۆکسجین ھەیە. بۆیە شێوەی شەش پاڵو دەنوێنن.\nکریستاڵی سەھۆڵی چوارگۆشە لە پلەی گەرمی بەرزدا دروست دەبێت، کاتێک لە نێوان دوو چینی گرافن دا دەگوشرێ. ماددەکە قۆناغێکی نوێی کریستاڵی سەھۆڵە، دوای لێکۆڵینەوەیەکی ورد زانراوە کە ھەڵمی ئاو و ئاوی شلە دەتوانێت بە لاڕێکانی ئۆکسیدی گرافن دا تێپەڕبێت، کە شێوەی جیاواز لەچاو گەردیلەکانی بچووکتری وەک ھیلیۆم دروست دەکات. وا بیردەکرێتەوە کە دەکرێت کاریگەرییەکە لەلایەن ھێزی ڤان دێر واڵسەوە ڕووی دابێت کە ڕەنگە زیاتر لە ١٠ ھەزار فشاری تەوشکی خرابێتە سەر تاوەکو ئەم کارلێکە ڕووی دابێت.\nوەرگیراو لە «https://ckb.wikipedia.org/w/index.php?title=کریستاڵی_سەهۆڵی&oldid=835897»\nئەم پەڕەیە دواجار لە ١٨:٣٣ی ٧ی ئەیلوولی ٢٠٢١ نوێ کراوەتەوە.


شۆفێرانى نه‌وتى حه‌سیره ماندەگرن\nهەواڵ / کوردستان :: 10/08/2018 :: 215 جار بینراوە\nشۆفێرانى گواستنه‌وه‌ى نه‌وتى حه‌سیره له گه‌رمیان به‌هۆى پێنه‌دانى مووچه‌كه‌یان و بڕینى هه‌زار دینار له هه‌ر ته‌نێك نه‌وت، مانگرتینان راگه‌یاند.\nساڵح غه‌فار، یه‌كێك له‌و شۆفێرە مانگرتوانەی حەسیرە، به دواڕۆژى راگه‌یاند "ماوه‌ى دوو مانگ و نیوه كرێى گواستنه‌وه‌ى نه‌وته‌كه‌مان پێنه‌دراوه و به‌وهۆیه‌وه له دوێنێوه مانمان گرتووە و ئاماده‌نین نه‌وت بگوازینه‌وه".\nوتیشى "رۆژانه نزیكه‌ى 100 بۆ 120 تانكه‌رمان گواستووه‌ته‌وه له حه‌سیره‌وه بۆ پاڵاوگه‌كانى نه‌وت له هه‌ولێر و سلێمانى، به‌ڵام ئێستا ئۆتۆمبێله‌كانمان له به‌رده‌م كۆمپانیاكه ڕاگرتووه و كارناكه‌ین".\nئەحەمەد حەمید کە یەکێکی ترە لە مانگرتووەکان، ئاماژە بەوە دەکات، شەوی رابردوو لەلایەن گروپێکی چەکدارەوە دەستڕێژی گوللەیان لێکراوە و بەهۆیەوە زیانی ماددی زۆر بەر ئۆتۆمبێلەکانیان کەوتووە.\nلەو بارەیەوە رامیار عه‌بدولره‌حمان، به‌ڕێوه‌به‌رى ناحیه‌ى سه‌رقه‌ڵا به دواڕۆژى راگه‌یاند "شۆفێره‌كانى نه‌وتى حه‌سیره له سه‌ر رووداوى ته‌قه‌كردنه‌كه سكاڵایان له پۆلیسى سه‌ره‌قه‌ڵا تۆماركردووه و له‌لایه‌ن دادگاوه فه‌رمانى گرتن بۆ چه‌ند كه‌سێك ده‌ركراوه و په‌ڕاوى لێكۆڵینه‌وه بۆ ئه‌و دۆسیه‌یه كراوه‌ته‌وه".\nرونیشیکردەوە "ئه‌و شۆفێرانه كێشه و گرفتى ئه‌وه‌یان هه‌یه ماوه‌ى 70 ڕۆژه كرێى گواستنه‌وه‌ى نه‌وتیان پێنه‌دراوه، هه‌روه‌ها بڕى هه‌زار دینار له هه‌ر ته‌نێك نەوت كه‌مكراوه‌ته‌وه".\nئاماژەی بەوەشدا، كاتى خۆى كۆمپانیاکە و وەزارەتی سامانه سه‌روشتییه‌كان ئەو گرێبەستەیان کردووە و وه‌كو ئیداره‌ى سه‌رقه‌ڵا ئاگادارى نین، به‌ڵام له‌گه‌ڵ ئه‌وه‌شدا پشتگیرى له شۆفێران دەکەن و له‌ڕێگه‌ى گفتۆگۆوه به‌ڵێنى ئه‌وه‌یان لە کۆمپانیاکە وه‌رگرتووه ئه‌و هه‌زار دیناره‌ى كه‌مكراوه‌ته‌وه زیادى بكه‌نه‌وه.


ژیان | کولتوور | شوێن و داهێنان\nشوێن و داهێنان\n2020-09-16 | 207 جار خوێندراوەتەوە\nبابه‌تی شوێن بابه‌تێکی ئاڵۆزه و کاریگه‌ری له سه‌ر هه‌مووان هه‌یه، شوێن چی وه‌ک فه‌زایه‌کی ئه‌ندێشه‌کرا و ڕۆحی و چی وه‌کو شوێنێکی فیزیکی، وه‌کو هه‌موو ئه‌و ئۆبجێکتانه‌ی له ده‌وروبه‌رمانن تاکو که‌شی کۆمه‌ڵایه‌تی و کلتووریمان. مه‌رج نییه چرکه‌ساتی داهێنه‌رانه ته‌نیا وابه‌سته بێت به تێکچوونی په‌یوه‌ندی مرۆڤ به شوێنه‌وه، زۆرجار تێچوونی ئه‌و په‌یوه‌ندیه ده‌بێته وزه‌یه‌کی داهێنه‌رانه، به‌ڵام ده‌کرێت هه‌ماهه‌نگی و ته‌ماهی له‌گه‌ڵ شوێندا ببێته ئه‌و داینه‌مۆی داهێنانه. له دۆخی شیعری گۆراندا شوێن به‌شێکی دانه‌بڕاوی فه‌زای ڕۆحیه، گۆران له په‌یوه‌ندی و ته‌ماهیه‌کی بێخه‌وشدایه له‌گه‌ڵ سروشت و شوێنی فیزیکی خۆیدا.\nمه‌نفا و ژیان له ده‌ره‌وه‌ی فه‌زای کۆمه‌ڵایه‌تی و کلتووری خۆت به ته‌نیا جێگۆڕکێیه‌کی جوگرافی نییه، به‌ڵکو وێستگه‌یه‌که تیایدا جارێکی تر په‌یوه‌ندی مرۆڤ به شوێنه‌وه پێناسه ده‌کاته‌وه، ده‌رفه‌تت ده‌داتێ له دووره‌وه و به هێمنی سه‌یری شوێنی خۆت بکه‌یت چی وه‌کو جێگایه‌کی جوگرافی چی وه‌کو فه‌زایه‌کی ڕۆحی و سایکۆلۆجی، له‌وه‌ش واوه‌تر ئاسۆی تر و بژاره‌ی ترت ده‌داتێ به‌وه‌ی چۆن روانگه‌ی خۆی دیاری بکه‌یت.\nبه‌ڵام ئه‌وه‌ی شاعیر له خه‌ڵکی تر جیاده‌کاته‌وه گۆشه‌نیگای ئه‌وه بۆ سه‌یرکردنی نه‌ک ته‌نیا شوێن به‌ڵکو سه‌یرکردنی هه‌موو شته‌کانی تر. بارینی باران و به‌فر بۆ هه‌موو که‌سێک دیارده‌ی سروشتی و به‌رئه‌نجامی لۆجیکیی کۆمه‌ڵێک پرۆسێسی سروشتین، به‌ڵام بۆ ئه‌دیب زیاترن له‌وه و پێشنیارکردنی دید و ڕوانگه‌ی تره بۆیان به ده‌ر له پرۆسێسه فیزیاییه‌که‌یان. وزه‌ی داهێنه‌رانه وه‌ک چۆن له تێکچوونی په‌یوه‌ندی به شوێنه‌وه ده‌کرێت بته‌قێته‌وه وه‌ک له‌وه‌ی حاجی قادری کۆیی دا، ئاواش ده‌کرێت به ته‌ماهی له‌گه‌ڵ شوێندا بته‌قێته‌وه وه‌ک له دۆخی گۆران دا.\nبه‌شێکی گرنگی داهێنان په‌یوه‌ندی به وزه‌ماته‌ی ناو مرۆڤه‌وه هه‌یه، په‌یوه‌ندی به پۆتێنشیالیتی که‌سی داهێنه‌ره‌وه هه‌یه به‌وه‌ی ده‌تووانێت هه‌م له نیشتیماندا ئه‌گه‌ری بینینی ئیستاتیکی ترمان بۆ پێشنیار بکات هه‌م له مه‌نفادا. ماڵی راسته‌قینه‌ی شاعیر له‌ناو زمان دایه، له‌ناو خه‌یاڵ و ڕوانگه‌ی داهێنه‌رانه‌دایه، نه نیشتیمان و نه مه‌نفا خۆیان له خۆیاندا ناتووانن فاکته‌ری داهێنان بن به ته‌نیا، شاعیران له چرکه‌ساتی داهێناندا ده‌تووانن مه‌نفا بگۆڕن به چرکه‌ساتێکی شیعری هه‌ر وه‌ک چۆن ده‌تووانن نیشتیمانیش بگۆڕن به‌و چرکه‌ساته شیعریه.\nمه‌نفا که‌س ناکات به داهێنه‌ر ئه‌گه‌ر که‌سه‌که خۆی پۆتێنشیالیتی داهێنانی تێدا نه‌بێت، به‌ڵام به‌بوونی ئه‌و پۆتێنشیالیتی و ماته‌وزه‌یه‌وه مه‌نفا و بینین و ئه‌زموونکردنی ژیان و خه‌ڵک و کلتوور و ڕوانگه‌ی ئیستاتیکی تر ده‌کرێت مه‌نفا ده‌رفه‌ت و ئه‌گه‌ری گه‌وره‌ی داهێنانت پێببه‌خشێت، ده‌کرێت وات لێبکات له‌حزه‌ی شکست و نیگه‌رانیی خۆت وه‌کو غه‌ریبێک، وه‌کو زامدارێک، وه‌کو ڕاونراوێک، وه‌کو ڕاکردوویه‌ک بکه‌یت به له‌حزه‌ی شیعری و داهێنان. له هه‌مووی گرنگتر شوێن لای شاعیران به ته‌نیا شوێنێکی فیزیکی نییه، به‌ڵکو فه‌زایه‌کی ڕۆحی و سایکۆلۆجی فراوانتره.\nکۆمسیۆن: بە کارتی کۆن و تازە بایۆمەتری دەتوانرێت بەشداری دەنگدان بکرێت


هەڵوێستی پەڕلەمانتاران، لە ئەگەری ڕێكنەكەوتنی هەرێم و بەغدا - تۆڕی میدیایی خەڵک\nئەندامێكی پەڕلەمانی عێراق ڕایدەگەیەنێت، ئەگەر لەگەڵ بەغدا ڕێكنەكەون پێویستیان بە بۆچوونی سەركردایەتی سیاسی كورد هەیە بۆ هەڵوێست وەرگرتن لەبەرانبەر بەغدا.\nهەرچەندە تاكو ئێستا هیچ ڕێككەوتنێك لەنێوان هەرێم و بەغدا نەكراوە، بەڵام بەپێی وتەی بەشێك لە پەڕلەمانتاران دۆخەكە ئەوە دەخوازێت هەردوولا نەرمی بۆ یەكتر بنوێنن تاكو بگەنە ڕێككەوتنی كۆتایی، بەپێی زانیارییەكانیش ئەمڕۆ شاندی هەرێم دەگەڕێتەوە بەغدا و تاوتوێی دوایین هەڵوێستی لایەنە شیعییەكان دەكرێت.\nبەهار مەحمود، ئەندامی پەڕلەمانی عێراق بە (خەڵك)ی ڕاگەیاند، لە ئەگەری ڕێكنەكەوتن و پرسی كشانەوە و بایكۆتی پەڕلەمانی عێراق پێویستی بەوە هەیە، كە ئەو بابەتە شی بكەینەوە.\nوتیشی، “ناتوانین بە تەنیا بڕیار بدەین، بەڵكو دەبێت سەركردایەتی سیاسی كورد هاوبەش بن لەو بڕیارە و یەك بڕیار بدرێت”.\nئاشكراشیكرد، پێشبینی ناكەم پەیوەندی نێوان هەرێم و ناوەند بگاتە ئەوەی كە ڕێكنەكەون.


هۆشیارجەمال: پڕۆسەی هاوسەرگیری لە مەترسیدایە! – WtariKurd\n– Posted on 2019-04-30بابەتی: کۆمەڵایەتی\nبەڵام لە ئێستادا پڕۆسەی هاوسەرگیری لەبەردەم هەڕەشە و مەترسییەکی گەورەدایە، بەپێی دواین ئاماری فەرمی دادگاکانی هەرێم لە ساڵی (2018) ڕێژەی جیابوونەوەی هاوسەران لە شارێکی وەک سلێمانی سێ هێندەی ساڵی پێشتربووە.\nبە پێی ئەو ئامارەی بڵاوکراوەتەوە ڕێژەى تەڵاق و جیابوونەوە لە هەولێر لە ساڵی (2017)دا (2985) حاڵەت و لە ساڵی (2018)دا بووە بە (3098)حاڵەت و بەمەش (613) حاڵەت زیادیکردووە.\nهاوکات لە ئامارەکەدا هاتووە لە ساڵی (2017)دا لە سلێمانی (1360) حاڵەت بووە و بەڵام لە ساڵی (2018)دا ڕێژەکە بە شێوەیەکی بەرچاو زیادیکردووە و بووە بە (4085)حاڵەت و بەوپێیەش (2725) حاڵەت زیادیکردووە، لەپارێزگای دهۆکیش (1384)حاڵەت و لە ساڵی(2018)دا (1509)حاڵەت بووە و (125)حاڵەت زیادی کردووە.\nئاشکرایە لەدوای ڕوخاندنی ڕژێمی بەعسی عێراقی، کوردستان بە ڕووی سنورەکاندا بەشێوەیەکی خێرا و فراوان کرایەوەو دۆخی دارایی خەڵک بەرەوباشی چوو، وە بەردەوام ڕۆژانە تەکنەلۆجیای پێشکەوتووی جیهانی دەگاتە هەرێم کە هەمووی بۆخزمەتی مرۆڤە، بەڵام لەکوردستان بەکارهێنانی تەکنەلۆجیا وەک مۆبایل وکۆمپیوتەر و ئایپاد و هاوچەشنەکانیان بەهۆی نەبوونی ڕۆشنبیری گشتی تاکەکان ئەوەندەی بوونە مایەی ئازار و کێشە و هەڵوەشاندنەوەی خێزان و زیادبوونی خیانەتی زەوجی و بەلاڕێدابردنی کچان و کوڕان نەبوونەتە هۆی خزمەت کردنیان.\nهەروەها هەڵوەشاندنەوەی خێزانەکان و بڵاوبوونەوەی کاری نائەخلاقی دەرگای چەندین نەخۆشی ترسناک دەکاتەوە لەنێوکۆمەڵگا، وەک نەخۆشی ئایدز، هەربۆیە پێوستە هەموان لەخەمی ئەم کێشە گەورەیەدابین نەک ببینە بەژدار لەم تاوان و کارەخراپانە و ڕەواج بەو میدیا ناشرینە بدەین، پێوستە دوای ئەنجام دانی هاوسەرگیری و خستنەوەی منداڵەکانمان خۆمان پەروەردەیان بکەین، نەک ڕاگەیاندنەکان و تۆڕەکۆمەڵایەتییەکان.\nئەرشیڤی بەڕێز: هۆشیار جەمال


بزوتنەوەی گۆڕان؛ پشتیوانی حكومەت دەكەین بۆ ئەوەی حكومەت خزمەتی خەڵكی بكات – تۆڕی میدیایی خەڵک\n2020/06/29 - 6:15 PM\nكۆبونەوەی پارتی و گۆڕان كۆتایی هات و وتەبێژی پارتی ڕایدەگەیەنێت، هەوڵەكانمان چڕ دەكەینەوە بۆ ئەوەی بزانین چۆن مامەڵەی ناوخۆ ڕێكبخەینەوە و ئەو تەحەددیانەی هەن چۆن ڕووبەڕوویان ببینەوە.\nدەرباز محەمەد، ئەندامی خانەی راپەڕاندنی بزوتنەوەی گۆڕان لە كۆنفڕانسێكی ڕۆژنامەوانیدا ڕایگەیاند، لەچوارچێوەی سەردانەكەیان بۆ لای لایەنە سیاسیەكان، سەردانی پارتی دیموكراتی كوردستانمان كرد، گۆڕان و پارتی ڕێككەوتنیان بۆ پێكهێنانی حكومەت هەیە كەبنەماكەی چاكسازیە، هەردولا لەسەر ئەوەكوكین دەبێ چاكسازی پشتگیری بكرێت، چونكە پێمان وایە پڕۆسەكە زۆر بەخاوی تێدەپەڕێت بەشێكی كێشەكانیش دەگەڕێتەوە بۆ كێشەكانی نێوان پارتی و یەكێتی، بۆیە گفتووگۆمان كرد كەوا چۆن ئەم تەباییە بگەڕێنینەوە، چونكە ئەم ناتەباییە كارەكانی پەڕلەمانی پەكخستووە و ئیش و كای حكومەت وەك پێویست نیە، پڕۆسەی چاكسازیشی دواخستووە، بۆیە ئێمە پاڵپشتی حكومەت دەكەین بۆ ئەوەی بتوانێ چاكسازی بكات كەوا یاساكەی بۆ دەرچووە، بەڵام پێویستی بە پاڵپشتی حزبەكانە.\nدەشڵێت، دۆخێكی هەرێمی ئاڵۆزی لەناوچەكە بەڕێوەدەچێت، هەولێر و بەغدادیش تائێستا نەگەیشتوون بەڕێككەوتن، تاوەكو هەرێمی كوردستان بەهێزبێت، پێویستە لایەنە كوردستانیەكان تەبابن بۆ ئەوەی هەڵوێستی نیشتیمانی یەك بخەین وچاكسازی بكەین و حكومەت بەهێز بكەین بۆ ئەوەی خزمەتی خەڵك بكات، چونكە ئەگەر تەگەرە بۆ حكومەت دروست بكەین ئەوا خەڵك زیان دەكات، حكومەتیش خاوەن دەسەڵاتە و پشتیوانی گۆڕانی هەیە، بەڵام جیاوازی نێوان یەكێتی و پارتی كە بنەمای چاكسازی دەكەوێتە سەرشانیان دەبێ ئەوان وەڵام بدەنەوە، هیچ لایەنێكیش دژی حكومەت نیە، دەشمانەوێت ئەو دابڕانەی لەنێوان یەكێتی و پارتی دروست بووە نەمێنێ، هەوڵیش هەیە بۆ ئەوەی هەردوولا دانیشن.\nلای خۆشیەوە مەحمود محمد، وتەبێژی مەكتەبی سیاسی پارتی ڕایگەیاند، مەسەلەی یەكڕیزی لەناو ئێمە و هەموو لایەنەكانیش باس كراوە، هەوڵەكانیشمان چڕ دەكەینەوە بۆ ئەوەی بزانین چۆن مامەڵەی ناوخۆ ڕێكبخەینەوە و ئەو تەحەددیانەی هەن چۆن ڕووبەڕوویان ببینەوە.\nوتیشی، یاسای چاكسازی دەبێت بچێتە بواری جێبەجێكردن، دوای جێبەجێ كردنی دەردەكەوێت كێ دژیەتی، گۆڕان پاڵپشتی دەكات، هەوڵیش هەیە بۆ چارەسەری كێشەی نێوان لایەنەكان، خەڵكی كوردستانیش خەڵكێكی تێدا دروست دەبێت لەگەڵ بۆچوونی حزبەكان نیە و ئەوەشی باس دەكرێت بۆ هەڵوەشانەوەی قەوارەی هەرێم ئاسان نیە، چونكە دەستور هەیە، پێویستە قسە لەسەر ئەوە بكەی چۆن ڕووبەڕووی ئەو بۆچوونانە ببینەوە.\nبزوتنەوەی گۆڕانپارتی ديموكراتى كوردستانخانەی ڕاپەڕاندنی بزوتنەوەی گۆڕان


میترۆ : بەردەوام خەڵكی مەدەنی قوربانی شەڕن\nلە ئەنجامی تۆپبارانی سوپای كۆماری ئیسلامی ئێران بۆسەر خاكی هەرێمی كوردستان خەڵكی مەدەنی گوندەكانیان جێدێڵن و پەیامنێری تۆڕی میدیایی رووداویش بریندار بوو.\nپێش نێوەڕۆی ئەمڕۆ رۆژی پێنجشەممە 11-8- 2016 تۆپخانەكانی سوپای كۆماری ئیسلامی ئێران گوندەكانی بێركمە، بەربزین و بەراو-یان لە سنووری شارۆچكەی سیدەكان سەر بە پارێزگای هەولێر تۆپباران كرد و پەیامنێری رووداو بەختیار قادر لەكاتی رووماڵكردنی هەوالی ناوچە تۆپبارانكراوەكەدا، برینداربوو.\nماوەیەكە بەهۆی دەستپێكردنی شەڕی چەكداری نێوان هێزەكانی كۆماری ئیسلامی ئێران و هەندێك باڵی ئۆپۆزسیۆنی ئو ووڵاتە، ناوچە سنورییەكانی هەرێمی كوردستان و گوندەكانی كراونەتە ئامانج بە هۆیەوە خەڵكی مەدەنی زەرمەندی سەرەكین و ناوچەكانیان جێدیڵن.\nسەنتەری میترۆ رایدەگەیەنێت لە هەموو شەڕەكان خەڵكی مەدەنی زەررمەندی سەركین و لەناو ئەو خەڵكەشدا رۆژنامەنوسان دەبنە قوربانی.\nسەنتەری میترۆ هیوای زوو چاكبونەوە بۆ پەیامنێری تۆڕی میدیای رووداو بەختیار قادر دەخوازێت و داواش لە هەموو رۆژنامەنوسان دەكات لەكاتی روماڵكردن لە ناوچەكانی شەڕو ململانێدا بەوپەڕی ووریاییەوە كاری پیشەیی خۆیان بكەن و مەرجەكانی سەلامەتی پیشەیی جێبەجێبكەن.\nهەموو ئەو هێزانەی پێشێلكاری گەورەی مافەكانی مرۆڤ دەكەن ، پێیان باش نییە رۆژنامەنوسان نزیكی پرۆسە سەربازییەكان بن، روماڵی هەواڵەكانی جەنگ بكەن، بەمەش دەیانەوێت تاوانەكانیان بشارنەوە و راستییەكان وون بن.


ئایا ئەستێرەى میسى روو لە ئاوابوونە؟\nدوایین وتەکانى هاشمى پێش تیرۆرکردنى..چۆن باسى شیعە و سوننە و کوردى کردووە؟\nڕاوێژکارێکی سەرۆکی پەرلەمانی عێراق وردەکاریی هەماهەنگى پێشمەرگە و سوپا ئاشکرادەکات\nزیاتر لە 300 توشبووى نوێى کۆرۆنا و 11 حاڵەتى مردن لە هەرێم تۆمارکرا\nلەم مانگەوە حکومەتی هەرێم خەرجییەکانی بەکاربردن دەکاتە ئەلیکترۆنی\nڕۆژنامەیەکى بەریتانی: زوکەربێرگ دیکتاتۆرە و فەیسبوک لە کۆریای باکور مەترسیدارترە\nئاماری کۆرۆنا لە عێراق دابەزیوە بەڵام سلێمانی هێشتا بەرزە\nئایا پێشمەرگە دەگەڕێتەوە کەرکوک؟\nعێراق پرۆسەی خوێندنی ساڵی نوێی تاوتوێ دەكات خوێندن بەسیستمی ئۆنلاین ئەگەرێكە\nلەچەند ڕۆژی داهاتوودا كەشوهەوای عێراق لە ڕێژەی نیوە كوڵان نزیك دەبێتەوە\nسەرۆککۆماری عێراق تەئکید لەسەر پێویستیی هەڵبژاردنێکی پێشوەختەی بێگەرد دەکاتەوە\nلەڕێگەی چەند پێشنیازێکەوە حکومەت جێبەجێکردنی یاسای چاکسازی خێراتر دەکات\nسلێمانى؛ 300 کیلۆ جگەرى بەستو لەناوبراو خواردنگەیەکى بەناوبانگیش داخرا\nپەرلەمانتارێك: ئیدی سەرکۆنەکردنى توركیا سوودی نیە و دەبێت ڕێگای دیكە تاقی بكەینەوە\nخراپترین رۆژەکانى بەسەر دەبات\n2020.06.30 - 15:42\nتوڕەییەکەى شەممەى ڕابردووى لیۆنێل میسى ئەستێرەى ئەرجەنیتى تەنها بەهۆى یەکسانبوونى بەرشەلۆنە لەگەڵ سیلتافیگۆ و بەدەستنەهێنانى خاڵى زیاترەوە نەبووە کە یانەکەى دورخستەوە لەنازناوى لالیگا، بەڵکو پەیوەندى بەوەوە هەبووە کە خراپترین رۆژانى لەجیهانى تۆپی پێدا بەسەردەبات.\nرۆژنامەى مارکاى ئیسپانى بڵاویکردەوە، میسى کە نزیکبووەتەوە لەتۆمارکردنى 800 گۆڵ، بۆ سێیەم یارى لەسەریەک نەیتوانى هیچ گۆڵێک تۆماربکات، بەوەش ژمارەى ئەو یارییانەى کە تێیاندا نەیتوانیوە هیچ گۆڵێکیان تێدا تۆماربکات لەژێر دەستى راهێنەر کیکى سیتین بۆ 10 یارى بەرزبووەوە لەکۆى 16 یارى، لەو کاتەوە کە ئەو راهێنەرە ئیسپانییە ئەرکەکەى وەرگرتووە.\nرۆژنامەکە ئاماژەى بەوەشکردووە، میسى گەیشتووەتە خراپترین ژمارەى پێوانەیی لەرووى تۆمارکردنى گۆڵەوە بەدرێژایی دەیەى ڕابردوو، بەو پێیەى کۆى ژمارەى گۆڵەکانى بەدرێژایی دە ساڵى ڕابردوو لە 40 گۆڵ دانەبەزیوە، تەنها لە وەرزى یەکەمى سەردەمى راهێنەرى گواردیۆلادا نەبێت کاتێک 38 گۆڵى تۆمارکرد.\nباسى لەوەشکردووە، تەنانەت لە خراپترین وەرزیدا لە ساڵانى 2013-2014 لەژێر دەستى راهێنەر تاتا مارتینو، میسى 41 گۆڵى تۆمارکردووە.\nمیسى (33 ساڵ) بەدیارترین ئەستێرەى تۆپی پێ دادەنرێت لەجیهاندا، خاوەنى ژمارەى پێوانەییە لە بەدەستهێنانى تۆپى ئاڵتونى و شەش جار بووە باشترین یاریزانى جیهان، کە دواترینیان ساڵى ڕابردوو بوو.\nئەو ئەنجامە خراپانەى میسى هاوکاتە لەگەڵ ئەنجامە خراپەکانى یانەى بەرشەلۆنە و لەدەستدانى پێشەنگى خولى ئیسپانى، کە هۆکارەکەى بۆ خراپى پەیوەندى نێوان راهێنەر و ئەستێرەکانى یانەکە دەگەڕێنرێتەوە.\nبەپێی راپۆرتە رۆژنامەوانییەکانى ئیسپانیا، راهێنەرى یانەکە، ئەستێرەکانى یانەکە هەراسان دەکات تەنانەت لەکاتى ئاڵوگۆڕکردنى یاریزانەکاندا و ئەستێرەکان ناڕازین لەو بەرنامەیەى راهێنەر دایناوە بۆ مەشقکردن.\nئاماژە بەوەشدەکەن، ژورى خۆگۆڕینى یاریزانان مشتومڕى توندى بەخۆوە بینیوە لەنێوان یاریزانەکاندا دواى کۆتایی هاتنى یاری نێوان بەرشەلۆنە و سیلتافیگۆ.\nبەپێی رۆژنامەى "ئاس" ى ئیسپانى، ئیدارەى یانە کەتەلۆنییەکە ناڕازییە لە ڕاهێنەر، شکستهێنانیشى لەبەدەستهێنانى هیچ نازناوێک بەواتاى رۆیشتنیەتى لەکۆتایی ئەم وەرزەدا.\nسەرۆکی بەرشەلۆنە باس لە بەکارهێنانی ڤار دەکات لە بەرژەوەندی یانەیەک\n2020.07.06 - 10:09\nلێدانێکی ڕاستەخۆ هەموو شتێکی لە بەرشەلۆنە تێکدا و خزمەتێکی گەورەی ڕیاڵ مەدریدی کرد\n2020.06.27 - 20:12\nباڵە فڕیوەکەی هۆڵەندا لەبڕیاری وازهێنان پاشگەزبوویەوە و گەڕایەوە یاریگاکان\n2020.06.27 - 19:16\nڕیاڵ مەدرید لەبارەی چارەنوسی سێرجیۆ ڕامۆس لەگەڵ یانەکە بڕیاریدا\n2020.06.15 - 14:21


تاڵیبان نامەیەکی کراوە بۆ کۆنگرێسی ئەمەریکا دەنێرێت\nFILE - An internally displaced woman holds a child at an displaced persons camp in Kabul, Afghanistan, Sept. 13, 2021.\nوەزیری دەرەوەی حکومەتەکەی تاڵیبان لە ئەفغانستان " نامەیەکی کراوەی " ڕەوانەی کۆنگرێسی ئەمەریکا کرد و تیایدا هۆشداریدا لەسەر ئەوەی ئەگەر ئەمەریکا ئەو 9 ملیار دۆلارەی بانکی ناوەندی ئەفغانستان نەداتەوە و کۆتایی بە سزا ئابوورییەکانی دیکەی سەر وڵاتەکە نەهێنێت ئەوا لێشاوی کۆچکردن لە ئەفغانستانەوە بەڕێوەیە.\nوەزیری دەرەوەی تاڵیبان ئەمیر خان موتەقی نوسیویەتی " سزاکان نەک تەنها بوونەتە هۆی تێکدانی بازرگانی و کارەکان بەڵکو یارمەتیە مرۆییەکانیشی تێکداوە کە ملیۆنان هاوڵاتی ئەفغانی پشتی پێدەبەستن." ئۆفیسەکەی موتەقی لە کابوڵ نامەکەی بۆ چەند زمانێک وەرگێڕاوە و بڵاویکردۆتەوە.\nموتەقی جەختی لەوە کردۆتەوە حکومەتەکەی تاڵیبان توانیویەتی جێگیری سیاسی و ئاسایش بۆ ئەفغانستان بگەڕێنێتەوە.\nوتی " لە ئێستادا گەورەترین کێشەی خەڵکەکەمان ئاسایشی داراییە و ڕەگ و ڕیشەی ئەم کێشەیە دەگەڕێتەوە بۆ سڕکردنی پارەی خەڵکەکەمان لەلایەن حکومەتی ئەمەریکاوە."\nموتەقی وتیشی " ئێمە نیگەرانین لەسەر ئەوەی ئەگەر ئەم بارودۆخە بەردەوام بێت، حکومەتی ئەفغانستان و خەڵکەکەی ڕووبەڕووی کێشە دەبنەوە و لێشاوی کۆچکردن لە ناوچەکە و جیهانیشدا بەدوای خۆیدا دەهێنێت."\nهەفتەی ڕابردوو ئەنجومەنی پەنابەرانی نەرویجی ئاماژەی بەوەدا لە مانگی هەشتەوە نزیکەی 300,000 ئەفغانی هەڵهاتوون بۆ ئێران و ڕۆژانە زیاتر لە 5000 ئەفغانی بەشێوەیەکی نایاسایی لە سنوورەکانەوە دەپەڕنەوە بۆ ئەو وڵاتە.\nئەمەریکا و ئەوروپا زیاتر لە 9 ملیار دۆلاری بانکی ناوەندی ئەفغانستانیان لە دەرەوە سڕکردووە، ئەمەش دوای ئەوەی لە ناوەڕاستی مانگی هەشتدا تاڵیبان کۆنتڕۆڵی ئەفغانستانی کردەوە.\nلە چاوپێکەوتنێکدا لەگەڵ دەنگی ئەمەریکا لەم هەفتەیەدا، نوێنەری کۆمارییەکان لە ئەنجومەنی نوێنەرانی ئەمەریکا مایکڵ مککاوڵ پرسیاری لێکرا سەبارەت بەوەی ئایا پشتیوانی لە گەڕاندنەوەی پارەکانی ئەفغانستان دەکات کە لە ئەمەریکا سڕکراون یاخود نا.\nمککاوڵ وتی " کاتێک کشاینەوە دەستبەرداری سەرجەم ئەو کاریگەرییانە بووین کە بەسەر تاڵیبانەوە هەمانبوو، کاتێک بنکەی ئاسمانی باگراممان بەدەستەوەدا ، کە توانای چاودێری هەواڵگریمان بوو لە ناوچەکەدا. تەنها کاریگەریی کە مابێتمان بەسەر تاڵیباندا ئەو پارەیەیە کە سڕمان کردووە. بۆیە نابێت بە ئاسانی ڕازی بین تاوەکو شتێکی گەورەمان لە تاڵیبانەوە دەست نەکەوێت."\nبانکی جیهانی و سندوقی پارەی نێودەوڵەتیش پێدانی نزیکەی 1.2 ملیار دۆلارییان ڕاگرت کە وابڕیاربوو لەمساڵدا بیدەن بە ئەفغانستان.\nموتەقی وتی " هیوادارین ئەندامانی کۆنگرێسی ئەمەریکا بەجددی بیر لەم بابەتە بکەنەوە و بەرپرسانی ئەمەریکی دادپەروەرانە سەیری کێشەی خەڵکەکەمان بکەن کە بەهۆی سزاکان و ڕەفتارێکی نادادپەروەرانەی پارتیزانیەوە سەرییان هەڵداوە."\nتاڵیبان کۆشش دەکات بۆ پێدانی موچەی پزیشکەکان و مامۆستا و کارمەندانی دیکەی حکومەت. سزا نێودەوڵەتیەکان بوونەتە هۆی دروستکردنی کێشە بۆ نەتەوە یەکگرتووەکان و ڕێکخراوە مرۆییەکانی دیکەش تاوەکو موچەی کارمەندەکانیان بدەن و ئەرکە مرۆییەکانیان لەو وڵاتەدا بهێڵنەوە.\nبەڕێوبەرایەتیەکەی ئەمەریکا بەهۆی تاڵیبان و پێشێلکردنی مافەکانی مرۆڤ و تیرۆرەوە ئەو پارەیەی حکومەتی ئەفغانستانی سڕکردووە، حکومەتەکەی تاڵیبان داوای لێکراوە سیستمێکی سیاسیی کراوە پەیڕەو بکات، کە تیایدا مافەکانی ئافرەتان و کەمینەکان پارێزراو بێت.\nبەرنامەی خۆراکی جیهانی دەڵێت جەنگ و وشکەساڵی مەترسی بۆ مردن لە برسای بۆ سەر زیاتر لە نیوەی دانیشتوانی ئەفغانستان دروستکردووە.


نەتەوە یەكگرتووەكان: پێویستە حكومەتی عیراق لە بری توندوتیژی خزمەتی هاووڵاتیانی بكات – تۆڕی میدیایی خەڵک\n2020/01/25 - 10:55 PM\nنێردەی تایبەتی نەتەوە یەكگرتووەكان لە عیراق ڕەخنە لە توندوتیژی بەرامبەر بە خۆپیشاندەران و جێبەجێنەكردنی داواكارییەكانیان دەگرێت.\nجینین هینیس پلاسخارت نێردەی تایبەتی سكرتێری گشتی نەتەوە یەكگرتووەكان بۆ عیراق ڕایگەیاند:”لێنەپرسینەوە و نەبوونی گیانی لێبوردەیی شایەنی عیراقییەكان نیین، كە چوار مانگە بە ئازایانە بەرگریی لە داواكارییەكانیان دەكەن، لەگەڵ ئەوەشدا ژمارەی كوژراو و بریندارەكان تادێت زیاتر دەبێت”.\nنێردەی تایبەتی سكرتێری گشتی نەتەوە یەكگرتووەكان بۆ عیراق ئاماژەی بەوەشكرد:”ئەو هەنگاوانەشی تائێستا گیراونەتەبەر بێبەرهەم دەبن ئەگەر تەواونەكرێن، پێویستە خزمەتی خەڵك بكرێت و بپارێزرێن، نەك بە توندوتیژی ڕووبەڕوویان ببنەوە”.\nجینین هینیس پلاسخارتخۆپیشاندانخۆپیشاندەرانعیراقنەتەوە یەكگرتووەكان\nبەڕێوەبەرایەتی گشتی كەشناسی و بوومەلەرزەزانی هەرێمی كوردستان هۆشداریدەدات


پاپا بۆچی دێت بۆ عێراق؟\nبۆچی پاپا دێت بۆ عێراق؟\nمانگی دووی ساڵی ٢٠١٩ پاپای ڤاتیکان لە ئەبوزەبی ئیمارات بەڵگەنامەیەکیان لە گەڵ ئەحمەد التەیب، ئیمامی گەورەی ئەزهەردا واژۆکرد دەربارەی برایەتی ئاینەکان و ئاشتی. پاپا دەیەوێت هەمان دۆکیومێنت لە گەڵ شیعەی موسوڵمانیشدا واژۆ بکات. هەرچەندە تەمومژێک لە دەوری ئەم پرسە دروستکراوە لە لایەن نەجەفەوە. هەر ئەمەشە کە پاپا بە پێویستی نابینێت کە نوێنەری سوننەکان ببینێت، ئەوانیش لێی نیگەرانن. وەک هەموو شتێکی تر لە عێراقدا، سەردانەکە بە چاویلکەی تایفییەت دەخوێنرێتەوە.\nسەردانی کوێ و کوێ دەکات؟\nلە بەغدا دادەبەزێت، هەندێ دیداری لە گەڵ حکومەت و دیپلۆماتاندا دەبێت لە گەڵ لایەنە مەسیحییەکان. پاشان دەچێت بۆ نەجەف، ئینجا بۆ ناسرییە، بۆ شاری ئور، پاسان دێتە هەولێر، لەوێوە سەردانی موسڵ و قەرقوش دەکات، ئینجا لە یاریگاری فرانسۆ، نوێژێکی جەماعەت دەکات و دەگەڕێتەوە.\nبۆچی پاپا دەچێتە ئور؟\nئور وەها دادەنرێت کە شوێنی لە دایکبونی پێغەمبەر ئیبراهیمە. ئیبراهیم باوکی ئاینە ئاسمانییەکانە. بۆ پرۆژەکەی پاپا بۆ ئاشتی نێوان ئاینەکان، ئیبراهیم فیگەرێکی گرنگە، چونکە هەموان کۆدەکاتەوە. ئیبراهیم ناوی پرۆسەی ئاشتی نێوان ئیسرائیل و سوننەکانیشە. خەڵکی ناسرییە هیوایان وەهایە کە سەردانەکە ببێتە هۆکاری ئەوەی کە چاوی دونیا ئازار و مەرگ و برسێتی و خۆپێشاندانەکانی شارەکەیان ببینێت. هەندێکیش هیواخوازن کە ببێتە سەرەتایەک بۆ دەستپێکردنی گەشتیاری ئاینی بۆ ناوچەکە. ئیتر، هەرکەو بۆ لەیلای خۆی دەگری.\nئایا سەردانەکەی نەجەف چۆن لە عێراقدا دەخوێنرێتەوە؟\nبەرەی قوم بە نیگەرانییەوە تەماشای دەکەن. وەهای دەبینن کە حەوزەی نەجەف هێندەی تری بەهێز دەکات و شەرعیەتی نوێنەرایەتی شیعەی پێدەبەخشێت. بۆیە گوێمان لە هەندێک گیز و گازە لە لایەن موقتەداوە.\nئایا سەردانەکە چی دەگەیەنێت؟\nسەردانی پاپا نیشانەی ئەوەیە کە عێراق لە درێژایی مێژودا جێگای ئاین و کەلتور و خەڵك و گروپی جیاواز جیاوازی زۆر بوە. بەڵام لە دروستبونی دەوڵەتی عێراقییەوە، ئەم خەسڵەتی فرەییە لە عێراقدا بەرە نەمان دەچێت. سەردانی پاپا ئاماژەیە بۆ بونی ئەم جیاوازییە، لە هەمانکاتدا بۆ بونی مەترسی لە سەر ئەم جیاوازییە. چونکە لە ملیون و نیوێک مەسیحی کەمتر لە نیو ملیون لە عێراقدا ماوون و ئەوانیش بە نیازی ڕۆشتنن.\nئایا سیاسییەکان دەیانەوێت چۆن سودی لێببینن؟\nهەر لایەک دەیەوێت بە سودی خۆی بیشکێنێتەوە. بەغدا دەیەوێت وێنای ئاشتی و سەقامگیری بگەیەنێت لە دۆخێکی ناسەقامگیر و سەختدا. هەولێر دەیەوێت پەیامی ئەوە بگەیەنێت کە مەسیحی تەنها لە کوردستان سەلامەتن. سەدر دەیەوێت دژایەتی ڕکەبەرەکانی پێبکات.\nئایا سەردانەک هیچ دەگۆرێت؟\nنەخێر. چەند ڕۆژێک هەراو هوریا و وێنەگرتن ون قەرەباڵگی دروست دەبێت. پاشان هەموی وەک خۆی لێدێتەوە.\nبیرکردنەوە لە ژینگە؟\nتورکیا، عێراق، ئێران، ئەمریکا!\nخوێندنەوەی ئاهەنگی بە سەرۆک بونی بایدن\nلە ئەمریکا چی ڕوویدا؟\nکارنامەی سپی White Paper حکومەتی عێراقی\nکازمی لە ئەنقەرە و لاشەی کورد\nعیسایەک لە گەرمیان


ژماره‌ی قوربانیانی زریانی هایان له فلپین له زیاد ده‌کات\nڕۆژی شه‌ممه فلپین ڕایگه‌یاند ژماره‌ی فه‌رمی قوربانیانی کاره‌ساته‌که‌ی زریانی هایان زیادی کردووه. ژماره‌ی ئه‌و که‌سانه‌ی گیانیان له‌ده‌ست داوه گه‌یشتووه‌ته 3 هه‌زارو 633 که‌س ڕه‌نگه ئه‌م ژماره‌یه به شێوه‌یه‌کی به‌رچاو زیادتریش بکات له کاتێکدا تیمه‌کانی باها چوون زیاتر ده‌گه‌نه دورگه دووره ده‌سته‌کانی که به‌هۆی زریانی هایان له 8 ی مانگی 11زیانێکی زۆریان پێگه‌یشتووه. تا ئێستا ڕوون نییه چه‌ند که‌س هێشتا بێسه‌رشوێنن.\nئاماره‌کانی حکومه‌ت نیشان ده‌دات 1،179 که‌س بێسه‌وشوێنن، هه‌رچه‌دنه خاچی سوری فلپین ده‌ڵێت 25 هه‌زار داخوازی خراوه‌ته به‌رده‌ست بۆ گه‌ڕان به دوای که‌سانی بێسه‌ر‌وشوندا.\nوته‌بێژی سه‌رۆک بنینگنۆ ئه‌کینۆ ده‌ڵێت ئاماره‌کانی حکومه‌ت بۆ ئه‌وه که‌سانه‌ی که گیانیان له ده‌ستداوه، بێسه‌روشوێنن و یان بریندارن له سه‌ر بنه‌مای ئه‌و ژمارانه‌یه که له لایه‌ن حکومه‌تی خۆجێییه‌وه ده‌درێت به هه‌رێمه‌کان و پاشان ده‌درێت به کاربه‌ده‌ستانی نیشتیمانی.\nگوێندڵن پانگ سکرتیری گشتی خاچی سوور له مانێلا ده‌ڵێت، ئه‌و ژماره زۆره‌ی که ڕێکخراوه‌که‌ی ڕایگه‌یاندووه بریتییه له‌و که‌سانه‌ی که بڕواده‌کرێت گیانیان له‌ده‌ست دابێت، بێسه‌روشوێن بن و یان نه‌توانراوه ده‌ستیان پێڕابگات و بۆی هه‌یه هه‌ندێک ناویش دووباره بووبنه‌وه.\nسه‌رۆک ئه‌کیۆنۆ، که ڕووبه‌ڕووی ڕه‌خنه بووه‌ته‌وه له‌سه‌ر ئه‌وه‌ی به شێوه‌یه‌کی کاریگه‌ر و خێرا به ته‌نگ پێداویسته‌ییه‌کان نه‌چوونه، بڕیاره ڕۆژی یه‌کشه‌ممه سه‌ردانی تاکلۆبان بکات له هه‌رێمی له‌یت.\nبڕوا ده‌کرێت زۆربه‌ی قوربانییه‌کان له تاکلۆبان بن. به‌ڵام پاش هه‌فته‌یه‌کیش له زریانی هایان هێشتا زانیارییه‌کان به ته‌واوه‌تی ناگه‌ن له هه‌ندێک ناوچه‌وه به تایبه‌تی له دورگه بچووکه‌کاندا.\nبێن ئیڤاردۆن ئه‌ندامی په‌رله‌مانی فلپین، پاش ئه‌وه‌ی به فڕۆکه به‌سه‌ر ناوچه‌که‌دا چوو ئاماژه‌ی به‌وه کرد که چیتر هه‌رێمی ڕۆژهه‌ڵاتی سامار نه‌ماوه، باس له‌وه ده‌کات له سه‌دا هه‌شتای خه‌ڵکی ئه‌و ناوچه‌یه که بۆ بژێوی ژیانیان پشت به گوێزی هندی ده‌به‌ستن و ئیشتاش هه‌مو داره‌کان له ڕه‌گه‌وه هه‌ڵکێشراون. هه‌موان ده‌ڵێن 5 تا 10 ساڵی تری پێده‌چێت تاکو ئه‌و دارانه بچێنرێنه‌وه. و ده‌ڵێت تا ئه‌و کاته نازانێت چۆن خه‌ڵکی پاره په‌ییدا بکه‌ن.


په‌یامی یه‌كیه‌تیی ژنان، به بۆنه‌ی ٧٤مین ساڵڕۆژی دامه‌زرانی یه‌كیه‌تیی ژنانی دێموكراتی كوردستانی ئێران\nژنانی تێکۆشەری مەیدانی خەبات!\n74 ساڵ به‌ر له ئێستا له 24ی ره‌شه‌مه‌ی ساڵی 1324ی هه‌تاوی‌دا، یه‌كیه‌تیی ژنانی دێموكراتی كوردستانی ئێران وه‌ك یه‌كه‌مین رێكخراوی ژنان له كوردستانی ئێران به شێوه‌یه‌كی مودێرن دامه‌زرا.\nدامه‌زرانی یه‌كیه‌تیی ژنان بوو به ده‌سپێكی وەرزێکی نوێ له بزووتنه‌وه‌ی ژنان له كوردستانی ئێراندا، كه شانازیه‌كه‌ی وه‌ك ده‌سكه‌وتێكی به نرخ ده‌گه‌ڕێته‌وه بۆ كۆماری كوردستان و حیزبه دامه‌زرێنه‌ره‌كه‌ی، واته حیزبی دێموكراتی كوردستانی ئێران. ئه‌و هه‌نگاوه گرینگ و مێژووییه كه بوو به هۆی له دایك بوونی رێكخراوه‌كه‌مان، هه‌نگاوێكی پێشكه‌وتوانه و سه‌رده‌میانه بوو كه له هه‌لومه‌رجه هه‌ستیارەکەی ئه‌و كاته‌دا زۆر ئه‌سته‌م بوو، بەڵام چوونکە له هزر و بیری تیژ و ستراتیژیی رێبه‌رانی كۆمار و به تایبه‌ت پێشه‌وا قازی محه‌ممه‌د سه‌رچاوه‌ی گرتبوو، هەنگاوی پێویستی بۆ هەڵگیرا.\nمێژوو سەلمێنەری ئەو راستیەیە کە دامەزراندنی یەکیەتی ژنان، بوو بە دەروازەیەک کە ژنانی گەلە بەشخوراوەکەمان بۆ یەکەمجار، بە شێوەی رێکخڕاو و سیستماتیک و بە ئۆرگانیزاسیۆنێکی سەردەمیانە، تێکەل بە خەباتی ڕزگاریخوازی و مافخوازانەی گەلەکەمان لە کوردستانی ڕۆژهەڵات بن و هەر وەک بینیمان، یەکیەتی ژنان و بە گشتی ژنانی کوردستانی رۆژهەڵات لە هەوڵدان بۆ خۆڕێکخستن و هاندانی ژنان لە سەرانسەری ئێران بۆ بەشداری لە بزووتنەوە کۆمەڵایەتی و سیاسییەکاندا، درێغییان نەکردووە.\nیەکیەتی ژنانی دێموکراتی کوردستانی ئێران لەکاتێکدا ئەو پەیامەتان پێشکەش دەکات کە، ڕۆژهەڵاتی ناوەڕاست بە گشتی و ئیران و کوردستانی ڕۆژهەڵات بەتایبەتی بە قۆناغێکی زۆر هەستیاردا تێدەپەڕێت. ڕژیمی کۆماری ئیسلامی بە تەواوی ئیزۆلە بووە و دۆخی سیاسی و ئابووریی و کۆمەڵایەتیی بە تەواوی شڵەژاوە و بە بەردەوامی گوشارە نێوخۆیی و نێونەتەوییەکان، ئەگەری ئاڵوگۆر لە ئێراندا دێتە ئاراوە و سیاسەتە نێودەوڵەتی و میدیا جیهانییەکان ئەوە دەسەلمێنن کە، هەموو لایەنێکی دەرەکی و نێوخۆیی ئێرانی، خۆیان بۆ هاتنە ئارای ئاڵۆگۆڕ لە وڵاتدا ئامادە کردووە و ئامادە دەکەن. بۆیە چاوەڕوان دەکرێت کە ژنانی تێکۆشەری ئێران بە گشتی و کوردستان بەتایبەتی، چالاکتر لە جاران لە هەموو بزووتنەوە سیاسی و کۆمەڵاتی و کلتووریەکاندا ڕۆڵ بگێڕن و هاوتەریب لەگەڵ چین و توێژەکانی دیکە کۆمەڵگا، بۆ مسۆگەرکردنی ئازادییە نەتەوەیی و تاکەکەسییەکانی خۆیان تێبکۆشن.\nهەروەک کە بینیمان لە خۆپێشاندانەکانی مانگی خەزەڵوەر و دواتری ژنان لە ریزی پیشەوەی هەموو نارەزایەتیەکاندا بوون و رۆڵی کاریگەر و بنەرەتیان بینیوە. هەروەها دوای بڵاوبوونەوەی ڤایرۆسی کۆرۆنا بۆ هەموو جیهان روونە کە خەسارەکانی ئەو ڤایرۆسە لە ئیران گەلێک زیاترە لە ناوەندی بڵاو بوونەوەی ڤایرۆسەکە کە وڵاتی چینە، بێگومان ئەوەش دەگەرێتەوە بۆ بەڕەواڵەت گوێ پێنەدان و خەم ساری تەواویەتی رژیم و لەڕاستیدا سیاسەت و پیڵانە شاراوەکانی پشتی ئەو بڵاوبوونەوەیە.\nدوای تەشەنە کردنی ڤایرۆسی کڕۆنا لە شاری قومەوە بۆ سەرانسەری ئێران، کوردستان و ژنی کورد جارێکی دیکە بە هەست بە بەرپرسیاری کردن بەرامبەر بە کۆمەڵگا و نەتەوەکەیان، شان بەشانی پیاوان لە ریکخراوە مەدەنیەکان خەریکی ئامادەکردنی پێداویستییەکانی تایبەت بە بەرنگاریی ئەم پەتایەن.\nلەو ڕاستایەدا پێویستە کە ژنانی تێکۆشەری گەلەکەمان، بە هەموو شێوەیەک رێنماییە جیهانی و پزیشکییەکان بۆ رووبەڕوو بوونەوە و کۆنتڕۆڵکردنی کرۆنا لە بەرچاو بگرن و هەتا بۆیان دەکرێ لە ماڵەکانیان بمێننەوە. چونکە کۆماری ئێسلامی نە توانای بارنگاربوونەوەی پەتای کرۆنای هەیە و نە نییەتی هەنگاونان لەو راستایادا. لە راستیدا رژیم حەز بە بڵاو بوونەوەی ئەو پەتایە دەکا لە هەموو شار و گوندێکیـ نێو جوغرافیای ئێران بە سێ هۆکار؛\nیەکەم: دەنگی ناڕازی و بەرهەڵستکاری گەلانی ئێران کە شەقامەکانی سەرانسەری ئێرانی تەنیبوو، بە ڤایرۆسی کوشندەی کرۆنا کپ بکرێت.\nدووهەم: رژیم دەستەوەستاوی و بێ توانایی خۆی وتێداچوونی ئەو هەموو خەڵکە بێتاوانە، وەک مەزلووم نەمایی بخاتە ئەستۆی وڵاتانی جیهان و گەمارۆ نێونەتەوییەکان. لە حاڵێکدا گەمارۆکان خۆراک و کەرتی دەرمان و پزیشکیان لە خۆ نەگرتووە.\nسێهەم: بە هۆی کڕۆنا و ئەو کارەساتە مرۆڤییه کە پێشبینی دەکرێت بە سەدان هەزار کەس لە ئێران بکوژێت، پرسگەلێکی وەک خستنەخوارەوەی فڕۆکە ئوکراینییەکە و مژاری ئەتۆمی و قەیرانی بوودجە و مووچە و ...هتد لە نێوخۆی ئێران و جیهان بشارێتەوە.\nجێگەی خۆیەتی کە لەو ڕۆژە پیرۆز و بە شکۆیەدا، جارێکی دیکە پیرۆزبایی ٢٤ی رەشەمە، ساڵڕۆژی دامەزراندنی یەکیەتیی ژنانی دێموکراتی کوردستانی ئێران لە خەڵکی کوردستان بە گشتی و ژنانی خەباتکار و مافویستی گەلەکەمان بەتایبەتی بکەین.\nیەکیەتیی ژنانی دیموکڕاتی کوردستانی ئێران\n٢٤ی رەشەمەی 198ی هەتاوی\n۱٤ی مارسی 2020 ی زائینی٢٤


پەیامی کورد ... .بڕیارە بەم نزیکانە هونەرمەند هەڵوێست محەممەد ڤیدیۆ کلیپێکی نوێ بڵاوبکاتەوە و دەیەوێت بگاتە ئاستی ڤیدیۆ کلیپی (گوڵێ)ی زەکەریا عەبدوڵڵا.\n: بەمنزیکانە نوێترین کاری هونەریی بڵاودەکەمەوە، کە یەکێکە لە تراکەکانی فیلمی پەیکەری دڵ. هەڵوێست ناوی ڤیدۆکلیپەکە ئاشکراناکات، بەڵام دەڵێت: پێشبینیدەکەم، هەنگاوێکی باشبێت بۆ\nڤیدیۆ کلیپی گۆرانی کوردی.\nهەڵوێست محەممەد سەرسامیی خۆی بە ڤیدیۆ کلیپی گوڵێی زەکەریا عەبدوڵڵا دەردەبڕێت و دەڵێت: "دەمەوێت ئەم ڤیدیۆ کلیپەم بگاتە ئاستی ڤیدیۆکلیپی گوڵێ"، هەروەها لەوبڕوایەدایە، هێشتا "هیچ ڤیدیۆ کلیپێکی کوردی نەگەیشتووەتە ئاستی ئەو بەرهەمەی زەکەریا".\nبە گوتەی هەڵوێست، ئەم ڤیدیۆ کلیپە نوێیەی ستافێکی پڕۆڤیشناڵی تورک کارەکانی بۆکردووە، تێکستی گۆرانییەکە هی خۆیەتی، یەکێکە لە تراکەکانی فیلمی پەیکەری دڵ کە لە 12 تراک پێکهاتووەو تاوەکو ئێستا 2 تراکی دیکەی کراوە بە ڤیدیۆ کلیپ، عەلی شەریفزادە، کاری میوزیکی بۆکردووە، لەلایەن (ئێلتان نوری) کاری وێنەگرتنی بۆ کراوە و، سیناریۆی ڤیدیۆ کلیپەکە هەڵقوڵاوی تێکستی گۆرانییەکەیە.\nهەڵوێست محەممەد لە شاری هەڵەبجە لە دایکبووە، دانیشتووی شاری سلێمانییە، دەرچووی کۆلیژی ئەندازیارییە، ماوەی چەند ساڵێکە دەستیکردووە بە کاری هونەری و چەندین گۆرانی و ڤیدیۆ کلیپی هەیە، خاوەنی یەک ئەلبومی گۆرانییە بە ناوی ( IQD700).


وەزارەتی تەندروستی هەرێم: شەپۆلی کۆرۆنا لەم دوو هەفتەدا دەگاتە لووتکە.\nد. خاڵس ئەحمەد، بەڕێوەبەری گشتیی دیوان لە وەزارەتی تەندروستیی هەرێمی کوردستان "ئەو دوو هەفتەی ئێمە لەپێشمانە دوو هەفتەی سەرکەوتنی لووتکەکەیە، لەبەر ئەوە بەڕاستی ترسمان لەم دوو هەفتە هەیە. دەبێت خەڵک زۆر زیاتر پابەندبن. تکایە هەمووتان لە ماڵ بمێننەوە".\nباسی لەوە شکرد"زیادبوونی ژمارەی تووشبووانی ڤایرۆسی کۆرۆنا چاوەڕوانکراوە ، بە رێکارەکانمان خێرایی شەپۆلی کۆرۆنامان کەمکردووەتەوە ، پێشبینی دەکەین لە هەفتەی داهاتوودا ژمارەی تووشبووان زیاتر ببێت".\nئاماژەی بەوە شکرد"بە دڵنیاییەوە ئێستا ڤایرۆسی کۆرۆنا لە کۆمەڵگەی کوردستاندا هەیە، وەڵامدانەوەی ڤایرۆسەکە لە کەسەکاندا جیاوازە ،گەنجەکان زیاتر هۆکاری بڵاوبوونەوەی ڤایرۆسی کۆرۆنان" و هۆکاری ئەوەشی بۆ زیاتر بەرکەوتنی نێوانیان گەڕاندەوە وتیشی "لە پابەندبوونی خەڵکی بە قەدەخەی هاتووچۆوە رازی نیین."\nباسی لەوە شکرد"ئەو چارەسەرەی لە هەموو دنیا بەکاردێت لەلای ئێمەش بەکاردەهێنرێت. هەموو ئەو دەرمانانەی بەکاردێن دەمانی یاریدەدەرن".\nئەوەشی خستەڕوو "هیچ کەسێک بەرگرییەکی تایبەتی دژەکۆرۆنا لە لەشیدا نییە. ئەوانەی جگەرەناکێشن و ماددە کحوولییەکان ناخۆنەوە بەرگریی لەشیان بەهێزترە. بەهێزبوونی بەرگریی لەش بەندە بە وازهێنان لە جگەرەکێشان. دەبێت خەڵک خۆراکی هەمەچەشن بخۆن و لە شەکر دووربکەونەوە".\nباسیشی لەوە شکرد، " ڤایرۆسی کۆرۆنا لە رێگەی هەواوە ناگوازرێتەوە. ئەوانەی دەچنە مارکێتەکان نابێت دەستیان لە دەموچاویان بدەن. چوون بۆ مارکێتە گەورەکان خراپە و باشترە بچنە دووکانەکان. دەبێت خاوەنی دووکانەکان کیسە و نایلۆنەکان لەبەردەستی کڕیاراندا دانەنێن".\nئاماژەی بەوە شکرد، "لە ماوەی بڵاوبوونەوەی ڤایریۆسی کۆرنادا نزیکەی 100 ئامێری هەناسەدانی دەستکردمان کڕیوە و ئێستا ژمارەکە بووە بە 200 دانە. تواناکانی وەزارەتی تەندروستی بۆ رووبەڕووبوونەوەی کۆرۆنا سنووردارە. پزیشکی تایبەتمەندی چاودێریی چڕ لەلای ئێمە نییە. لە هەموو هەرێمی کوردستان نزیکەی 160 پزیشکی سڕکردن سەرپەرشتیی چاودێریی چڕ دەکەن. کارگەی بەرهەمهێنانی ئۆکسجینمان هەیە، بەڵام سنووردارە".\nئەو پزیشکە بە باشی دەزانێت خەڵکی بۆ ماوەیەک تاوەکو کاریگەرییە خراپەکانی ڤایرۆسی کۆرۆنا تێدەپەڕێت، "لەڕێگەی تۆڕەکۆمەڵایەتییەکانەوە پەیوەندییەکانیان بەکاربهێنن".\nلەبارەی هاوکاریەکانی عێراق و وڵاتان بۆ هەرێمی کوردستان لە رووبەڕووبوونەوەی ڤایرۆسی کۆرۆنا، د. خاڵس ئەحمەد گوتی، "بەهۆی ئەوەی ڤایرۆسی کۆرۆنا لە زۆربەی وڵاتان بڵاوبووەتەوە، وڵاتانی جیهان لە رووبەڕووبوونەوەی کۆرۆنادا یارمەتیی یەکدی نادەن و هەر فریای چارەسەری تووشبووانی خۆیان دەکەون. تەنیا چین نەبێت کە مەترسییەکەی کەمێک تێپەڕاندووە و هاوکاریی وڵاتان دەکات".\nئاشکرای کرد"ئەو هاوکاریانەی چین کە گەیشتوونەتە عێراق، تاوەکو ئێستا حکومەتی عێراق بەشی هەرێمی کوردستانی نەناردووە. سوپاس بۆ خودا دۆخی ئێمە لە رێگریکردن لە کۆرۆنا لە بەغدا باشترە".\nتاوەکو ئێستا لە هەرێمی کوردستان 161 کەس تووشی ڤایرۆسی کۆرۆنا بوون، 57 تووشبوو چاکبوونەتەوە و دوو تووشبوویش بەو هۆیەوە گیانیان لەدەستداوە.\n3/30/2020 11:29:40 PM


كاكا و رۆناڵدینیۆ ده‌گه‌ڕێنه‌وه\nموضوع: كاكا و رۆناڵدینیۆ ده‌گه‌ڕێنه‌وه 2013-01-14, 1:38 am\nلویس فلیپ سكۆلاری راهێنه‌ری نوێی هه‌ڵبژارده‌ی به‌رازیل ده‌رگای گه‌ڕانه‌وه‌ی به‌روی ریكاردۆ كاكا و رۆناڵدینیۆدا كرده‌وه پێش ئه‌وه‌ی جامی كیشوه‌ره‌كان و جامی جیهانی ده‌ستپێبكات.\nله‌لێدوانێكیدا لویس فلیپ سكۆلاری راهێنه‌ری هه‌ڵبژارده‌ی به‌رازیل رایگه‌یاند: دڵنیام كه هه‌ردو یاریزان كاكا و رۆناڵدینیۆ سودیان بۆ هه‌ڵبژارده‌ی به‌رازیل ده‌بێت گه‌ر ئاستیان به‌رزبكه‌نه‌وه.\nوتیشی: له‌ئێستادا رۆناڵدینیۆ به‌خۆشترین رۆژه‌كانی له‌گه‌ڵ یانه‌ی ئه‌تله‌تیكۆمینیرۆدا ده‌روات و ئاستیشی رۆژ به‌رۆژ به‌رزتر ده‌بێته‌وه، به‌لام ریكاردۆ كاكا زۆرتر له‌سه‌ر كورسی یه‌ده‌گ داده‌نرێت و پێم وایه پێویستی به‌یاریكردنی زیاتر هه‌یه.\nسكۆلاری دوپاتیكرده‌وه كه باشترین یاریزانه‌كان بۆ جامی كیشوه‌ره‌كان هه‌ڵده‌بژێرێت و ئه‌و یاریزانانه‌شی بۆ جامی كیشوه‌ره‌كان بانگهێشت ده‌كرێت دورنیه بۆ مۆندیالیش بانگهێشت بكرێن.\nسكۆلاری كه به‌م دوایه له‌جێگه‌ی مانۆ مینیزێس وه‌ك راهێنه‌ری نوێی به‌رازیل ده‌ستینشان كرا وتی: لیسته‌كه‌ی به‌رده‌مم زیاتر له 40 یاریزانی به‌رازیلی تێدایه‌و به‌لاشمه‌وه ئاساییه پێكهاته‌كه‌م چه‌ند یاریزانێكی ته‌مه‌ن سه‌رو 30 یاریی تێدابكات.


كەسێك خۆى دەسوتێنێت بۆچى گوناهى دەگاتێ لەكاتێكدا سەرئەنجامى هەر مردنە؟: ماڵپەڕی وەڵامەکان\nوه‌ڵامى گومانه‌كانكەسێك خۆى دەسوتێنێت بۆچى گوناهى دەگاتێ لەكاتێكدا سەرئەنجامى هەر مردنە؟\nكەسێك خۆى دەسوتێنێت بۆچى گوناهى دەگاتێ لەكاتێكدا سەرئەنجامى هەر مردنە؟\nكەسێك خۆى دەسوتێنێت بۆچى گوناهى دەگاتێ لەكاتێكدا سەرئەنجامى هەر مردنە؟ وە ئایا سزاى كەسێك كە خۆى دەكوژێت چیە؟\nخۆسوتاندن یان خۆكوشتن بەئەنقەست گوناهێكى گەورەیە نابێ موسڵمان پەناى پێ ببات وە پێویستە موسڵمان بەئارام بێت بەرامبەر كۆسپەكانى ژیانى دونیا و ترسى خواى هەبێت و ئەو باوەڕەى بەخوا و ڕۆژى دوایى و قەزاو قەدەر ئەبێت كارێكى وا بكەن كەسى موسڵمان هەرگیز لە دونیادا دەست بۆ خۆكوشتن و نائومێدى نەبەن وە دەبێ موسڵمان هەمیشە چاوى لە پاداشتى ڕۆژى دوایى یەوە ببێت ڕاستە دوا ئەنجامى هەموو كەسێك هەر مردنە بەڵام ئێمە كەسمان نازانین كەى و بەچى و لەكوێ دەمرین وە قەدەغەمان لەسەر كراوە خۆمان بكوژین كەوا بوو مرۆژ كاتێك تاوانبار دەبێت كە خۆى بكوژێت ئەگینا مردن هەر یەكجارە و هەر ئەوەشە كە بۆى نوسراوە بەڵام ئەو تاوانباربوونە لەبەر ئەوەیە فەرمانى خواى شكاندووە سزاى كەسێك كە خۆى بسوتێنێ یان بكوژێت بەئەنقەست ئەوەیە كە ئەبو هورەیرە خواى لێ ڕازى بێ ئەڵێ پێغەمبەرى خوا (ﷺ) فەرموویەتى:(من تردّى من جبل فقتل نفسه فهو في نار جهنم يتردى فيها خالداً مخلداً فيها أبداً، ومن تحسى سُمّاً فقتل نفسه سمُّه في يده يتحساه في نار جهنم خالداً مخلداً فيها أبداً ومن قتل نفسه بحديدة مخديدته في يده يتوجأ بها في نار جهنم خالداً مخلداً فيها أبداً)رواه البخاري ومسلم.\nواتە: هەر كەسێ بەئەنقەست خۆى لە شاخێك فڕێ بداتە خوارێ خۆى بكوژێت ئەوە سزاى لە ڕۆژى دوایی دا لە ئاگرى دۆزەخ ئەوەیە بەبەردەوامى لە ئاگردا خۆى فڕێ دەداتە خوارێ وە هەركەس ژەهر بخوات و خۆى بكوژێت ئەوە لە دۆزەخدا ژەهرەكە بەدەستییەوەیەتى و دەیخوات و دەیكوژێتەوە بەبەردەوامى وە هەركەس خۆى بكوژێت بە پارچە ئاسنێك لە دۆزەخدا ئەو ئاسنەیە بە دەستییەوەیەتى بەوە لە خۆى دەدات بەبەردەوامى.\nكەوا بوو موسڵمانى بەڕێز خۆكوشتن یەكێكە لە تاوانە گەورەكان وە ئەو كەسەى لە دونیادا خۆى دەكوژێت ئەوە كەسێكى نا ئومێد و ڕەشبینە و لە دوا ڕۆژیشدا سزاكەى زۆر سەختە خوا پەنامان بدات.\nئامۆژگاریت بۆ ئەو کەسانەی کە دەڵێن هۆکاری دواکەوتنی موسڵمانان بریتیە لە دەستگرتن بە دینەکەیانەوە منداڵێک لەخێزانێکی کافر لەدایک ببێت ، ئیتر بۆ خودا دەیخاتە ئاگرەوە گەر ئەو کەسە گەورە بوو و لەسەر ئەو کوفرە مرد ؟ کەسانێک باس لەتازە کردنەوەی ئیسلام و ئیسلامى نوێ دەکەن ؛ ئایا ئەو قسەیە تا چەند حەقە ؟ باسێک سەبارەت بە سزای گۆڕ چەند تاوانمان زۆر بێ خۆ لە کۆتاییدا هەر دەچینە بەهەشتەوە!!!\nسەردان: ٢,٥٣٢ بەش: وه‌ڵامى گومانه‌كان\nپرسیاری دواترئایە دروسته ئنجیل بخوێنمەوه تەنها بۆ ئە وەی بزانم چی تیادا نوسراوه ؟پرسیاری پێشتركەسێك خواپەرستى دەكات بەڵام لەگەڵ خەڵك باش نیە وەكەسێك خواپەرستى ناكات بەڵام لەگەڵ خەڵك باشە ئەمە چۆن دەبینن؟


دۆسێ – پەڕە 24 – Knwe.org\nسەرەکی » دۆسێ (پەڕە 24)\nئەردەڵان عەبدوڵڵا بەشی دووەم جیاوازی حوکمی دەوڵەتی مۆدێرن و دەوڵەتی خزمەگەرایی ئەوەی کە زۆر بەلامەوە گرنگ و پڕ بایەخ بوو، مەسەلەی شیکردنەوەی جیاوازی نێوان دەوڵەتی مۆدێرن و دەوڵەتی نامۆدێرن یان خزمگەرایی . لەمبارەیەوە نووسەر دەڵێت: حکومەتە مۆدێرنەکان، ستافی خۆیان لە سەر بناغەی لێوەشاوەیی و شارەزایی هەڵدەبژێرن، کارەکانیشیان لە پێناوی بەرژەوەندی گشتیدا دەبێت، دەوڵەتی خزمەگەرایی نوێ تەنها شێوەی دەرەوەی لە هی ...\n05/12/2019\tدۆسێ, ره‌وته‌كان\nهێزە ئەمنییەكان كوشتارگەیەكی گەورەیان لە پارێزگاكانی ناسریە و نەجەف دروستكرد، ئەمەش بووە مایەی نیگەرانی لای نێوەندە نێودەوڵەتییەكان، لەنێوخۆشدا داوای لێپرسینەوە و بە سزاگەیاندنی بكوژان كرا، هەر ئەمەش تەنگی بە دەسەڵاتداران هەڵچنی و هێندەی تر گوشارەكانی لەسەر لایەنە سیاسییەكان زیاتركرد. لە زیقار و نەجەف، لە 28ی تشرینی دووەمی رابردوو، 63 كەس كوژران و زیاتر لە 500 كەس برینداربوون، ئەم كوشتارگەیە هێندەی ...\nسەركردە سیاسییەكان لەبارەی ئەم قۆناغەی پرۆسەی سیاسی لە عیراق، راوبۆچوونەكانیان دەخەنەڕوو، هەندێك پێیوایە دەبێت سەرۆكی حكومەتی داهاتوو لە گۆڕەپانەكانی خۆپیشاندانەوە هەڵببژێردرێت و هەندێكی تر پێیانوایە گەیشتووەتە بنبەست و تەواوی سیستمەكە هەڕەشە و مەترسییەكی راستەقینەی لەسەر دروستبووە، هەندێكی تریش پێكهێنانی حكومتەتێكی نوێ بە چارەسەر دادەنێن و پێیانوایە، بۆ دەرچوون لەم رەوشە ناهەموارەی ئێستا، پێكهێنانی حكومەتێكی سەربەخۆ دەبێتە چارەسەر. سەدر و گۆڕەپانەكانی ...\nلە دوای دەستلەكاركێشانەوەی عادل عەبدولمەهدی سەرۆك وەزیرانی عیراق، حكومەت بۆ ماوەی مانگێك دەبێتە كاربەڕێكەر، تا ئەو كاتەی ناوێك بۆ جێگرەوەی سەرۆكی حكومەت بۆ سەرۆك كۆمار بەرزدەكرێتەوە. میدیاكانی عیراق ناوی شەش سیاسەتمەداری عیراقیان بڵاوكردووەتەوە كە ئەگەری هەیە یەكێك لەوانە ببێتە سەرۆك وەزیرانی عیراق، ئەمەش دوای دەستلەكاركێشانەوەی عادل عەبدولمەهدی. بەپێی زانیارییە رۆژنامەوانییەكان هەر یەك لە «عەلی عەلاوی وەزیری دارایی و ئابووری حكومەتی ...\nپەیڤێک لە سەد ساڵی پێشوودا بیری ناسیۆنالیزمی کوردی بەتایبەتی لە باشووری کوردستاندا، مایەی مشتومڕی زۆرێک لە نووسەر و مێژوونوسی کوردی و بیانی بووە، هەریەکە و لەدیدی خۆیەوە هەوڵیداوە بۆچوون و تێفکرینی خۆی لەمبارەیەوە بنووسێت. دیارە نابێت ئەوەشمـان لەبیر بچێت کە بزووتنەوەی رزگاریخوازی کوردی، بەحوکمی ئەوەی لەماوەی سەد ساڵی پشێوودا لە باشووری کوردستاندا، تووشی چەندین هەڵکشان و داکشان بووە، ئەمەش وایکردووە ...\n03/12/2019\tدۆسێ, ره‌وته‌كان\nوەزیری دەرەوەی فەرەنسا هۆشداری دەداتە ئێران و رایدەگەیەنێت، بەپێی رەشنوسی رێككەوتننامە ئەتۆمیەكەی ساڵی 2015، رێگە بە سەپاندنەوەی سزا نێودەوڵەتیەكان دەدرێت بەسەر ئێران، گەر وڵاتەكە رێككەوتنەكە پێشێل بكات. جان ئیڤ لۆ دریان، وەزیری دەرەوەی فەرەنسا لەبارەی هەوڵەكانی ئێرانەوە بۆ كەمكردنەوەی پابەندبونی بە رێككەوتنە ئەتۆمییەكەوە لە 28ی تشرینی دووەمی 2019 رایگەیاندبوو «هەموو دوو مانگ جارێك ئێران پابەندبوونی وڵاتەكەی بە رێككەوتنە ئەتۆمییەكەی ساڵی ...\nخۆپیشاندانەكانی ئەم دواییەی ئێران كە بەهۆی گرانبوونی نرخی بەنزینەوە لە زۆربەی ناوچەكانی وڵاتەكە بەرپاكران و دواتر لەلایەن دەسەڵاتدارانی ئێرانەوە سەركوتكران، سەركوتكردنە ناڕەزایی نێودەوڵەتی فراوانی بەدوای خۆیدا هێنا، ئەمریكا هەڕەشەی سەپاندنی سزای زیاتر بەسەر وڵاتەكەدا دەكات بەو هۆیە، یەكێتی ئەوروپاش داوا لە دەسەڵاتدارانی ئێران كردبوو خۆیان لە تووندوتیژی بەدووربگرن. سەپاندنی سزای زیاتر لەو چوارچێوەیەدا مایك پۆمپیۆ، وەزیری دەرەوەی ئەمریكا جارێكی تر ...\nتوركیا لە نێوان ئۆپەراسیۆنی سەر رۆژئاوا و(S-400)دا\nتوركیا سورە لەسەر درێژەدان بە ئۆپەراسیۆنەكەی بۆسەر ناوچەكانی باكووری خۆرهەڵاتی سوریا (رۆژئاوا) و بەكارهێنانی سیستمی بەرگری(S-400)ی روسی برەودان بە هەماهەنگییەكانی لەگەڵ مۆسكۆ، ئەمەش مایەی بووەتە مایەی زیادبوونی نیگەرانییەكانی ئەمریكا، سیناتۆرێكی دیموكراتییەكانیش پێیوایە، ئەو هەڵسوكەوتەی ئەنقەرە بەزادنی هێڵە سورەكانە و لادانە لە پرەنسیپەكانی ئیدارەی ئەمریكا و هاوپەیمانی باكووری ئەتڵەسی (ناتۆ). ئەردۆغان: بەردەوام دەبین سەرۆكی توركیا دەڵێت، هیچ وادەیەك بۆ كۆتاییهێنان بە ...\nپرسی بەكارهێنانی چەكی كیمیایی لە سوریا، دیسانەوە دهێنرێتەوە ئارا و ململانێی نێوان روسەكان و خۆرئاواییەكان لە وڵاتەكەدا گرمتر دەكات. روسیا و وڵاتانی خۆرئاوا لەئێستادا خۆیان بۆ رووبەڕووبوونەوەیەكی نوێ ئامادە دەكەن، ئەمەش لەچوارچێوەی كۆبوونەوەی ساڵانەی رێكخراوی قەدە‌غەی چەكی كیمیایی كە لە كۆبوونەوەكەیەدا تیمێك بۆ دیاریكردنی بەرپرسانی بەكارهێنانی چەكی كیمیایی لە سوریا پێكدەهێنرێت. چاوەڕوان دەكرێت لەسەرەتای ساڵی داهاتوودا ئەو تیمە لێكۆڵەرەی راسپێردراون ...\n28/11/2019\tدۆسێ, ره‌وته‌كان\nلەگەڵ زیاتر ئاڵۆزبوونی ڕەوشی عیراق بەهۆی چڕبوونەوەی خۆپیشاندانەكان لە بەغدا و شارەكانی تری ناوەڕاست و باشووری وڵات، هەندێك پێیانوایە دەبێت حكومەت بڕوخێت و زەمینەسازی بۆ هەڵبژاردنی پێشوەخت بكرێت، تا عیراق بەرەو قۆناغێكی تری سیاسی هەنگاو بنێت، هەندێكی تریش بەپێویستی دەزانن داواكاریی و داخوازیی خۆپیشاندەران لەلایەن حكومەتەوە بەهەند وەربگرێن و كار بۆ جێبەجێكردنیان بكرێت، ئەمە لەكاتێكدایە كە هاوپەیمانی فەتح وەك لایەنێكی ...\nلاپەرە 24 لە 110« سەرەتا...1020«2223242526\t»\t304050...کۆتا »


ئایا قەرەباغ دەبێتە قوبرسى دوەم؟\n03/10/2020 1149 جار خوێندراوه‌ته‌وه\nبەو ناونیشانەى سەرەوە، گۆڤارى "سفوبودنایا پریسا" راپۆرتێکى بڵاوکردۆتەوە دەربارەى ئەوەى ئەگەر جگە لەجەنگ بژاردەیەکى تر نەبێت بۆ چارەسەرکردنى کێشەى قەرەباغ؟\nلەراپۆرتەکەدا هاتوە، ئەرمینیا سەرقاڵى لێکۆڵینەوەیە بۆ داننان بەسەربەخۆیى ناگۆرنى قەرەباغ، ئەمەش لەلایەن سەرۆک وەزیرانى ئەرمینیا (نیکول باشینیان)ەوە راگەیەنرا؛ لەمیانى چاوپێکەوتنێکى رۆژنامەوانیدا لەیەریڤان.\nلەمبارەیەوە وتى:"ئێمە لێکۆڵینەوە لەچەندین بژاردە دەکەین، دان پێدانان، ڕێککەوتنى هاوکارى ستراتیژى، رێککەون لەبوارى بەرگرى، هەموو شتەکان پشت بەپەرەسەندنى دۆخەکە دەبەستن".\nلەوبارەیەوە غیفۆرج میرزایان پڕۆفیسۆرى یاریدەدەر لەزانستە سیاسیەکاندا لەزانکۆى دارایى سەر بەحکومەتى روسیا وتى:"دان پێدانان بەسەربەخۆیى کۆمارى ناگورنى قەرەباغ لێکەوتەى ترى دەبێت".\nئەگەر ئەرمینیا دانى پێدابنێت، ئەوا بەشێوەیەکى ئاسایى پرسى مینسک بۆ یەکلایىکردنەوە بەجێدەهێڵێ، بەشێوەیەکى گشتى، داڕشتنەکانى دانوستاندن سەبارەت بەقەرەباغ شکستدەهێنێ، یان دەبێ داڕشتنێکى نوێ دابڕێژرێتەوە، یان دان بەوەدا بنرێت جگە لەجەنگ بژاردەیەکى دیکە نییە. لەبەرئەوە، ئەرمینیا پێشتر دانى بەقەرەباغدا نەناوە، لەپێناو پارێزگاریکردن لەپرۆسەى دانوستانى رەسمى.\nسەرەراى ئەمە، ئەگەربێت‌و ئەرمینیا دانى پێدانەنێت‌و بیکاتە بەشێک لەخۆى، ئەوا کێشەیەکى تر لەگەڵ رێکخراوى ئاسایى بەکۆمەڵدا سەرهەڵدەدا، پێناچێ هاوبەشه‌کانى ئەرمینیا دان بەقەرەباغدا بنێن وەک بەشێک لەخاکى ڕێکخراوەکە، لەوکاتەدا پێدەچێ ئەرمینیا لەو رێکخراوەدا نەمێنێ.\nئەگەر بیانەوێ دانى پێدا بنێن، ئایە راوێژ لەگەڵ روسیا دەکەن؟\nبەدڵنیاییەوە راوێژى پێدەکەن، هەموو شتەکانیش پشت بەوە دەبەستن ئایە مۆسکۆ دەیەوێ لەم جەنگەدا سزاى باکۆ بدات، با باسى ئەوەبکەین ئەگەربێت‌و سزاى جۆررجیا بدرێ، بەڵام لەدۆخى ئازەربایجان، باشەو خراپەشى هەیەو دەکەوێتەسەر دانوستانەکان.\nکاردانەوەى تورکیا چۆن دەبێت؟\nتورکیا لەمیانى پشتیوانیکردنى ئازەربایجانەوە کاردانەوەى دەبێت، نەوەک جەنگێکى راستەوخۆ، چونکه هێرشى راستەوخۆى تورکیا بۆسەر ئەرمینیا یەکسانە بەهێرشکردنەسەر پەیماننامەى ئاسایشى بەکۆمەڵ، کەواتە کێشەى زۆرى توش دەبێت، سەرەڕاى کێشەکانى ناتۆشى دێتەسەر.\nئەى ئازەربایجان چى دەکات؟ دووبارە شەڕدەکاتەوە؟\nکارتى گەمە کردنەکان تا چرکەى بەکارهێنانى بەهێزن؛ تەنها ئەگەر بیانکاتەسەر مێز، تواناى ئەوەى نییە هەڕەشەى پێبکات، لەبەرئەوە، ئازەربایجان وەڵامێکى نوێى نابێت بەشێوەیەکى کرۆکى.\nحلمى ڕەسوڵ ڕەزا


بۆچی قسەکانی جەمیل بایک لە راگەیاندنەکانی پەکەکە سانسۆر کرا؟ | AvaToday\nبۆچی قسەکانی جەمیل بایک لە راگەیاندنەکانی پەکەکە سانسۆر کرا؟\nپاش ئەوەی ئاڤاتودی چاوپێکەوتنێکی جەمیل بایک هاوسەرۆکی کەجەکەی لەگەڵ ئاژانسی هەواڵی فورات ANF بڵاو کردەوە. کاردانەوەی توندی لایەنگرانی پەکەکەی لێکەوتەوە و ئەم هەواڵەیان پی ڕاست نەبوو ە رەتیان دەکردەوە جەمیل بایک قسەی لەم جۆرەی کردبێ. ئێمە ئەم هەواڵەمان لە بەشی تورکی ANF وەرگرتبوو و وەرگێڕدرابوو. بۆیە بڕیارماندا ئەم بەشەی وتەکانی کە گرێدراوی ئێرانە پاراگراف بە پاراگراف وەرگێڕین و بیخەینە بەردەستی خوێنەرانمان.\nئەو بڕیاڕەی ٦ ی نوامبری ئەمریکا لە دژی هەمو کوردانە و کاریگەری لەسەر گەلانی ڕۆژهەڵاتی ناوەڕاست دەبێت. بڕیاڕەکەی ئەمریکا لە ناکاو و ئامانجێکی تاکتیکی نەبوو و دەیهەوێت بە پێی ویستی خۆی قەوارەی رۆژهەڵاتی ناوەڕاست دابڕێژێتەوە. ئەمریکا سەرۆک ئاپۆ و پ ک ک بە لەمپەرێکی گەورە لە سەر رێگەی خۆی دەبینێت و خوازیاری ئەوەیە ئەو لەمپەرە نەمێنێت. هەر بەو هۆکارانە گەلەکۆمەیەکی نێودەوڵەتی دروست کرد بەڵام بێ ئاکام مایەوە و سەری نەگرت.\nبزووتنەوەی ئێمە پێشکەوت وکاریگەری زیاتر بوو، ئەمریکا ئەوەی بە مەترسی بینی و هەر بۆیە بڕیاڕی نوێی لە دژی ئێمە دەرکرد و پیلانەکەیان لە دژی ئێمە نوێ کردەوە. لەسەر ئەو بەرەو پێش چوونانەی ئێمە بڕیاڕی تازەیان گرت و ویستیان کاریگەریی بزووتنەوەکەمان لە ناو بەرن. ئەمریکا لە ڕۆژهەڵاتی ناوەڕاست شەڕێکی گەورە بەڕێوە دەبات و هەوڵ دەدات بە پێی ئامانجە سیاسییەکانی نەخشەی ئەو ناوچەیە دارێژێت. لەبەردەم ئەو دیزاین نوێکردنەوەدا پ ک ک و ئێران بە ئاستەنگی گەورە دەبینێت.\nهەوڵ دەدات ئەو ئاستەنگانە لاببات، ئەوەی کە دیارە ئەمریکا دەیهەوێ تورکیە و عێراق و کوردەکان بکێشێتە لای خۆی و لە دژی ئێران بەکاریان بێنێت. لەو نێوەدا پ ک ک بوە بە ئاستەنگێک و ناهێڵێت کورد بکەوێتە نێو ئەو هاوپەیمانییە. ئەمریکا ئەو ئاستەنگە دەبینێت و دەیهەوێ لایببات. ئەگەر ٥ ی نوامبر لە دژی ئێران و ٦ ی نوامبر لە دژی پ ک ک بڕیاڕ دەگرێت پەویوەندی بەو بابەتەوە هەیە.\nئەوان ئەم ئاستەنەگە چۆن لە ناو ببەن؟ پ ک ک دەخەنە ژێر گوشار و هێرشەکانیان لە دژی پ ک ک فراوانتر دەکەن. ئەمریکا دەیهەوێت یاخود پ ک ک تەسلیم ببێت یا بێتە ناو ئەو هاوپەیمانییە و یاخود لاواز بکرێت و کوردەکانی دیکە بخزێنێتە نێو ئەو هاوپەیمانییە. ئەمریکا دەیهەوێ بەو شێوە سیاسەتی خۆی لە دژی ئێران بەڕێوە ببات. دەردەکەوێت بۆچی ئەو بڕیاڕەیان گرتووە وئەمە بڕیاڕێکی لە ناکاو نییە.


ئایا دروستە بۆ ئافرەت کاتێک لە ماڵ دەردەچێ خۆى بۆنخۆش بکات و عەتر لە خۆى بدات؟: ماڵپەڕی وەڵامەکان\nئافرەتانئایا دروستە بۆ ئافرەت کاتێک لە ماڵ دەردەچێ خۆى بۆنخۆش بکات و عەتر لە خۆى بدات؟\nئایا دروستە بۆ ئافرەت کاتێک لە ماڵ دەردەچێ خۆى بۆنخۆش بکات و عەتر لە خۆى بدات؟\nئه‌مه یه‌كێكه له‌و كار و كرداره بڵاوانه‌ى سه‌رده‌مى ئێمه كه پێغه‌مبه‌ر ﷺ زۆر به توندى ووریای كردوینه‌ته‌وه لێی و بۆ ئه‌وه‌ی توخنی نه‌كه‌وین.\nوه‌كو ده‌فه‌رمووێ :\n« أَيُّمَا امْرَأَةٍ اسْتَعْطَرَتْ ثُمَّ مَرَّتْ عَلَى الْقَوْمِ لِيَجِدُوا رِيحَهَا فَهِيَ زَانِيَةٌ».رواه الإمام أحمد 4/418 انظر صحيح الجامع 105\nواته: «هه‌ر ئافره‌تێك خۆی بۆن خۆش بكات، پاشان تێپه‌ڕبێ به‌لاى كۆمه‌ڵێك دا بۆ ئه‌وه‌ی هه‌ست به بۆنه‌كه‌ى بكه‌ن، ئه‌وا ئه‌و ئافره‌ته زیناكاره»\nبێ ئاگایی و خۆگێل كردن واى له هه‌ندێ ئافره‌تان كردووه كه گوێ به‌م كاره نه‌ده‌ن و به‌ساده‌و ئاسان ته‌ماشاى بكه‌ن، له ناو پاسدا بێ یان له بازاڕو شوێنى قه‌ره‌باڵغی دابێ، یان له قوتابخانه و فێرگه‌كاندا بێ .\nنه‌ك هه‌رئه‌وه‌نده به‌ڵكو شه‌ریعه‌تى ئیسلام ترسناكی خۆ بۆنخۆش كردنى ئافره‌تى زۆر به توندی گرتووه، بۆیه ئافره‌تێ ئه‌گه‌ر له‌ماڵدا بۆنی خۆشی له خۆی دا بوو ویستى له ماڵ ده‌رچێ پێویسته خۆی بشوات، تاوه‌كو ئه‌و بۆنه‌ی پێوه نه‌مێنێ، وه‌ك چۆن بۆ له‌ش گرانى خۆی ده‌شوات، ته‌نانه‌ت گه‌ر ده‌رچونه‌كه‌یشى بۆ مزگه‌وت بێ .\nپێغه‌مبه‌ر ﷺ ده‌فه‌رمووێ :\n« أَيُّمَا امْرَأَةٍ تَطَيَّبَتْ ثُمَّ خَرَجَتْ إِلَى الْمَسْجِدِ لِيُوجَدَ رِيحُهَا لَمْ يُقْبَلْ مِنْهَا صَلَاةٌ حَتَّى تَغْتَسِلَ اغْتِسَالَهَا مِنْ الْجَنَابَةِ».رواه الإمام أحمد 2/444 وانظر صحيح الجامع 2703\nواته: « هه‌ركات ئافره‌ت خۆی بۆن خۆش بكات و ده‌ربچێ بۆ مزگه‌وت بۆ ئه‌وه‌ى بۆن كرێ، نوێژه‌كه‌ى لێ وه‌رناگیرێ، هه‌تاوه‌كو خۆی نه‌شوات، وه‌كو خۆشۆردنی بۆ له‌ش گرانی»\nسكاڵاى خۆمان ده‌به‌ینه‌وه بۆلای خودا له ده‌ست ئه‌و هه‌موو بۆنه‌ی كه له كاتى ئاهه‌نگ گێڕان و بوك گواسته‌وه دا به‌كارده‌هێنرێ، وه له ده‌ست به‌كارهێنانی ئه و هه‌موو بۆنه تیژوكاریگه‌رانه‌ی كه هه‌ستى پێ ده‌كرێ له ئافره‌تانه‌وه، له بازاڕ و ناو ئوتۆمبێل و شوێنه‌گشتیه‌كان و ته‌نانه‌ت له مزگه‌وتداو له شه‌وانى ڕه‌مه‌زاندا .\nله خودا داواده‌كه‌ین كه سزامان نه‌دات، وه پیاوان و ئافره‌تانى چاك دووچارى تۆڵه‌ى خۆى نه‌كات به‌هۆی كارو ڕه‌فتارى خرپەکارانەوە ، وه هه‌موومان ڕێنمونى بكات بۆ ڕێگاى ڕاست و ڕێگای حه‌ڵاڵمان نیشان بدات.\nئایا ئافرەت پانتۆڵ لە پێ بکات بەر لەعنەت دەکەوێ؟ چ هەڕەشەیەک هاتووە لەسەریان؟ جلوبەرگی ئافرەتان لە نێو مەحرەمەکانى خۆی و ئافرەتاندا من ته‌نها له كاتى نوێژدا له‌چك ده‌كه‌م به‌ڵام كاتێك ده‌چم بۆ بازاڕ و شوێنانى تر له‌چك ناكه‌م ئایا نوێژه‌كه‌م قه‌بوڵه؟ ئايا ئافرەت قژى رەنگ بکات گوناهبار دەبێت؟ حوکمى کورت کردنەوەى قژی ئافرەت چیە؟ ئایا ڕاستە گەر قژی درێژ بکات لە ساحەى مەحشەر لاشەى دادەپۆشێ؟\nسەردان: ٢,٥٨١ بەش: ئافرەتان\nپرسیاری دواترحوکمى شوبهاندنى خێزان به‌دایك و خوشك چیە بۆ نمونە پیاوێک بە خێزانى بڵێ تۆ وەکو دایکم واى؟پرسیاری پێشترحوکمى ئەو پیاوانە چیە کە لە ئاست سفورى و خراپى خێزان و کچەکانیان بێدەنگن؟


ده‌نگ و هونه‌ره‌که‌یان ڕه‌سه‌نایه‌تی لێ ده‌بارێ... !\nErbil 37°C چوارشەممە 06 تەمووز 09:57\nبرایانی زێ زێ كێن؟! ..\n2021/12/18 08:04 پ\nگۆرانی و ئاوازی فۆلكلۆری به‌شێكی گرنگ و پڕ بایه‌خی نێو هونه‌ری مۆسیقا و گۆرانی كوردییه ، ئه‌م  گۆرانییانه گه‌لێك جۆرن، گۆرانی ( كاركردن ، خاوه‌ن پیشه‌كان به‌ده‌م كاركردنه‌وه ، گۆرانی جوتیار و وه‌رزێر ، ئه‌وانیش به‌ده‌م كاركردن له‌كێڵگه‌و ده‌شت و ده‌ر و مه‌زرا له‌كاتی زه‌وی كێڵان و دروێنه‌و گێره و شه‌نكردن و خه‌له‌و خه‌رمان ... تاد ، گۆرانی شوان ، ئه‌ویش له‌كاتی له‌وه‌ڕاندنی مێگه‌له‌كه‌یدا ناره نارێك ده‌كات و به‌قه‌دوباڵای مه‌عشوق و شه‌نگه‌بێرییه‌كه‌یدا هه‌ڵده‌ڵێ، هه‌روه‌ها گۆرانی كرژ و ڕیتمی خێرا ، له‌كاتی ئاهه‌نگ و زه‌ماوه‌ند و خه‌ته‌نه سووران و خه‌نه‌به‌ندان و شایی و بووك گواستنه‌وه)\nئه‌و شێوازانه هه‌ریه‌كه‌یان تایبه‌تمه‌ندی خۆی هه‌یه‌و، ئه‌وه‌ی مه‌به‌ستمه گۆرانی ڕیتمی خێرایه ، كه به‌ده‌نگی خۆشیی هونه‌رمه‌ندانی میللی له زه‌ماوه‌ند و ئاهه‌نگه‌كاندا ده‌خوێندرێت و ، سینه به‌سینه پاراستوویانه‌وه‌و پارێزگارییان له‌و سامان و گه‌نجینه هونه‌رییه‌ی نه‌ته‌وه‌كه‌مان كردووه.\nئه‌م هونه‌رمه‌نده میللی یانه ئه‌و كاره پیرۆزه‌یان له‌ئه‌ستۆ گرتووه‌و زمانی كوردییان پاراستووه‌و ده‌وڵه‌مه‌ندیشیان كردووه له‌ڕێی ئه‌و به‌یت و به‌نده فۆلكلۆرییانه‌وه كه‌نه‌یان هێشتووه بفه‌وتێ، به‌ڵام جێی داخه له‌نێو كۆمه‌ڵگه به‌و هونه‌رمه‌ندانه وتراوه ( شایه‌ر و لۆتی ) ، ئه‌م هونه‌رمه‌ندانه شایگێڕ و شادی به‌خشن كه به‌هونه‌ره‌كه‌یان ئاهه‌نگی بووك گواستنه‌وه‌و ده‌یان كیژ و كوڕی كورده‌وارییان به‌یه‌ك گه‌یاندووه.\n(گۆرانی بێژانی شایی گێڕی كورده‌واری ، نه‌ك هه‌ر به‌چاوی ڕێزه‌وه سه‌یریان نه‌كراوه ، به‌ڵكه نێونیتكه‌یان پێداداون! ناتۆره‌یان وه‌دوو خستوون،ته‌نانه‌ت خه‌ڵكی ده‌مارگرژ و كاڵفام و گوێ له‌مست و زۆربه‌ی خۆبه‌زلزان و ساماندار و گیرفان گه‌رمان، شه‌رمییان كردووه بێژن جیران وهاوساماڵی ( عه‌به ده‌ڕژێ ، عه‌لی خه‌ندان ، ڕه‌سوڵی نادری ، برایمی فه‌تاحی ( بله به‌هار) ، سه‌لاح داوده ، عه‌به بچكۆل ، سه‌ید محه‌مه‌دی سه‌فایی ، برایمی قادری ، عوسمانه سوور و برایانی زێ زێ و زۆر ده‌نگ بێژی خۆشوێژی دیكه‌ن!) له‌كۆڕی پرسه و سه‌ره‌خۆشیدا خۆیان لێدوور گرتوون ، له‌زۆر كۆڕو كۆبوونه‌وه‌دا له‌نزیكیان دانه‌نیشتوون، كه‌چی هه‌رئه‌و جه‌نابانه له‌شایی و خۆشیه‌كاندا ، به‌تایبه‌ت له‌وه‌ختی زه‌ماوه‌ندی كوڕی خۆیاندا، موحتاج و منه‌ت باری به‌قه‌ولی خۆیان ئه‌و ( لۆتی ) یانه بوون، ئه‌مه‌ش بۆ ئه‌وه بووه زۆرتر له‌خۆبایی ببن و به‌فیزو ئیفاده‌وه ده‌ربكه‌ون و به‌سه‌ر نه‌یار و به‌رامبه‌ره‌كه‌ی خۆیاندا فره‌تر باڵ فش بكه‌نه‌وه‌و شه‌ڕه شاباش بكه‌ن! به‌ڵام هه‌تا ئێستاشی له‌گه‌ڵدا بێ، كه‌متر كه‌سانێك هه‌ستییان به‌وه كردووه ئه‌و شایه‌رانه چ خزمه‌تێكیان به‌تۆره‌و زمان و گۆرانی ڕه‌سه‌نی كورده‌واری كردووه ، سنگ به‌سنگ ئه‌م خه‌زێنه‌یان له‌گه‌ڵ خۆیان هێناوه‌و له‌مردن پاراستوویانه، هه‌میشه به‌جل و به‌رگی ره‌سه‌نی كوردییه‌وه هاتوونه‌ته نێو خه‌ڵك) ( *1)\nله‌م بواره‌دا كورده‌واری خاوه‌نی ده‌یان هونه‌رمه‌ندی خۆڕسك و خاوه‌نی هونه‌رێكی بێ خه‌وشیی لێوان لێوله ڕه‌سه‌نایه‌تییه ،به‌رده‌وام له‌كۆڕی ئاهه‌نگ و زه‌ماوه‌ند دا به به‌سته‌ی به‌جۆش و پڕ خرۆشیان گوێگر و بیسه‌رییان هێناوه‌ته جۆش، له‌سه‌ره‌تای ساڵانی شه‌سته‌كانی سه‌ده‌ی پێشوو به‌دواوه له‌ڕێی ڕادیۆی ( به‌غدا و كرماشان) ه‌وه كۆمه‌ڵێك گۆرانی شادی ئامێز و به‌جۆش و خۆش ده‌بیستراو به‌رگوێمان ده‌كه‌وتن، وه‌ك ( ئۆخه‌ی ده‌سره په‌شمینه ، جه‌ژنه بابه جه‌ژنه ، شه‌مامه و خاڵ و سوه‌یبه باڵابه‌رز و ...تاد) ئه‌م گۆرانییانه به‌شێوه‌یه‌ك ببووه جێی سه‌رمه‌ستی و خۆشحاڵی گوێگر كه له‌جێی خۆته‌وه ده‌كه‌وتیته جوڵه‌و شان هه‌ڵته‌كاندن، كاتێك گوێت له‌گۆرانییه‌كه ده‌بوو هه‌ست ده‌كرا كه ئه‌وه دوو ده‌نگخۆشن و پێكه‌وه ده‌یخوێنن له‌سه‌ر یه‌ك ڕیتم و ئه‌دای گۆرانییه‌كه، خاوه‌نی ئه‌و ده‌نگه به‌سۆز و خۆشانه هونه‌رمه‌ندان ( برایانی زێ زێ ) بوون.\nبرایانی زێ زێ كێن؟!\nهونه‌ری گۆرانیبێژی له‌ڕۆژهه‌ڵاتی كوردستان جوگرافییاكی به‌رینی هه‌یه، هه‌ر ده‌ڤه‌ر و ناوچه‌یه‌ك خاوه‌نی تایبه‌تمه‌ندی خۆیه‌تی له ( قه‌تار ، لاوك ، ئازیزه ، پایزه و به‌سته‌و گۆرانی شاد و كرژ) شاری ( سه‌قز) ئه‌و شاره شیرینه ی كوردستان ، به‌نێوه‌ندێكی هونه‌ری به‌رزو خاوه‌نی چه‌ندین هونه‌رمه‌ندی ده‌نگخۆش و موزییسیانه، هونه‌رمه‌ندان ( برایانی زێ زێ) زاده‌ی شاری سه‌قز ن و له‌م شاره‌وه گه‌شه‌یان داوه به‌هونه‌ره‌كه‌یان و به‌هه‌موو كوردستاندا ناو و نازناو و هونه‌ری شادی به‌خشیان بڵاوبۆته‌وه،\nبرایانی زێ زێ ( عه‌لی و حوسێن شۆخ كه‌مان ) دووبرای هونه‌رمه‌ندی ده‌نگبێژ و فۆلكلۆر په‌روه‌ر و فۆلكلۆرپارێز، كوڕی ( میرزا شوكروڵڵای شۆخ كه‌مان) ن، میرزا شوكوروڵڵا له‌بنه‌ڕه‌تدا خاڵكی شاری سنه‌ی پایته‌ختی ئه‌رده‌ڵانه‌كانه، چۆن و بۆ چۆته شاری سه‌قز نیشته‌جێ بووه ، به‌داخه‌وه ڕۆشن نییه ، به‌ڵام كه‌سایه‌تیه‌كی ئایینی و كۆمه‌ڵایه‌تی و له‌هه‌مانكاتیشدا زۆر ده‌نگی خۆش بووه، ئه‌م به‌هره‌ی ده‌نگخۆشییه‌ی به‌میرات بۆ منداڵه‌كانی جێهێشتووه،\nمیرزا شوكروڵڵا شۆخ كه‌مان له‌گه‌ڵ خاتوو ( كافیه) ی هاوسه‌ری خاوه‌نی ( چوار كوڕ و كچێكن، به‌ناوه‌كانی ( عه‌لی ، حه‌سه‌ن ، مه‌سعود ،حوسێن و كوبرا)\nبرا گه‌وره‌كه‌یان ( عه‌لی شۆخ كه‌مان)له‌ساڵی (1930) له‌شاری سه‌قز له‌دایكبووه، به‌هره‌ی ده‌نگخۆشیی له خانه‌واده‌یه‌كه‌یی و ئه‌و ژینگه ده‌وڵه‌مه‌نده‌ی كانگای هونه‌ر و هونه‌رمه‌ندانی شاری سه‌قزه‌وه بۆ ماوه‌ته‌وه،له‌ته‌مه‌نی منداڵییه‌وه خولیای گۆرانی خوێندنی هه‌بووه‌و هه‌روه‌ها زۆربه‌باشی ئامێری (زه‌ڕب) ی ژه‌نیوه،هه‌رله‌ته‌مه‌نی منداڵییه‌وه شانی داوه‌ته به‌ركاركردن ، به‌كۆچی دوایی باوكی ئه‌ركی به‌خێوكردنی خانه‌واده‌كه‌ی ده‌كه‌وێته ئه‌ستۆی و ژیانی زه‌حمه‌تتر ده‌بێت، هه‌روه‌ها ده‌ست به‌رداری خولیا هونه‌رییه‌كه‌شی نابێت و درێژه‌ی پێده‌دات.\nهونه‌رمه‌ند ( حوسێن شۆخ كه‌مان) له‌ساڵی (1938) له شاری‌سه‌قز هاتۆته دنیاوه ، له‌ته‌مه‌نی منداڵییه‌وه ده‌خرێته به‌ركاركردن بۆ دابینكردنی بژێوی ژیانی خانه‌واده‌كه‌یی و هاوكاریكردنی برا گه‌وره‌كه‌ی، عه‌لی شۆخ كه‌مان ، له ته‌مه‌نی (11) ساڵیدا واته ساڵی (1949) ده‌بێته شاگردی ( چایچی) عه‌لی برای سه‌رقاڵی كاری هونه‌ری و گۆرانی خوێندنه ، هه‌ست به‌بوونی به‌هره‌ی ده‌نگخۆشیی و ژه‌نینی ئامێری زه‌ڕب به‌باشی له‌برا بچوكه‌كه‌یدا ده‌كات و هانی ده‌دات كه‌به‌رده‌وام بێت و په‌لی ده‌گرێت له‌گه‌ڵ خۆیدا به‌شداری زه‌ماوه‌ند و ئاهه‌نگه‌كان ببێت و گۆرانی بخوێنێ، سه‌ره‌تا هه‌ردوو برا ( عه‌لی و حوسێن) له‌گه‌ڵ هونه‌رمه‌ندی ئازه‌ری ( عه‌زیزی نه‌جه‌فی ) ژه‌نیاری ( باڵه‌بان و زوڕنا) كه‌له‌بنه‌ڕه‌تدا خه‌ڵكی ( سایینقه‌ڵا) یه، گۆرانی ده‌خوێنن، به‌هاتنی هونه‌رمه‌ند ( حوسێن شۆخ كه‌مان) ئه‌و گروپه هونه‌رییه گه‌شه‌ده‌كات و ده‌بنه گروپێكی هونه‌ریی كه جێی ڕه‌زامه‌ندی خه‌ڵك و گوێگره‌كانیان ده‌بێت .\nبۆ نازناوی زێ زێ ..؟\nهونه‌رمه‌ند حوسێن شۆخ كه‌مان به‌زه‌رده‌خه‌نه‌یه‌كه‌وه‌ئه‌و بیره‌وه‌رییه ده‌گێڕیته‌وه‌و ده‌ڵێت ( به‌منداڵی زووانم گرتوویه‌تی ، وتوومه زازا ، زازی ، زێ زێ ، ئه‌وبوو ناوی زێ زێ یان بڕی به‌سه‌رمدا و له‌دوایشدا تا دۆست و براده‌ران ئه‌م نازناوه‌یان وه‌ك نازناوێكی هونه‌ری به‌سه‌ردا سه‌پانم ، منیش چونكه خۆم وابووم زۆربه‌ئاسایی وه‌رمگرتوو هیچ قه‌ڵس نه‌ده‌بووم له حوسێن شۆخ كه‌مانه‌وه بووم به ( حوسێن زێ زێ) ، دواتر حوسێنیش نه‌ما له‌گه‌ڵ براكانی ترم بووین به برایانی زێ زێ ) (*2)\nكاره هونه‌رییه‌كانی گروپی موزیك و گۆرانی ( برایانی زێ زێ) رۆژ به‌ڕۆژ له دیوه‌خان و زه‌ماوه‌نده‌كاندا په‌ره‌ده‌سێنێ و ناو و ناوبانگیان سنووری جوگرافیای شاری سه‌قز تێده‌په‌ڕێنێ بۆ شاره‌كانی دیكه‌ی ڕۆژهه‌ڵات و باشووری كوردستان و ته‌نانه‌ت ڕادیۆی كوردی به‌غدا، ئه‌م گرووپه پێكهاتوون له‌م هونه‌رمه‌ندانه كه ئه‌و هه‌موو كاره جوان و هونه‌ره به‌رزه‌یان پێشكه‌شی گه‌له‌كه‌یان كردوو و هه‌ست و نه‌ستی گوێگرانیان خۆشكردووه ( عه‌لی و حوسێن شۆخ كه‌مان ، وه‌ك ده‌نگوێژو سترانبێژ، عه‌زیزی نه‌جه‌فی _ باڵه‌بان و زوڕناژه‌ن، حوسێن والیدی _ نه‌ی ژه‌ن ، مینه‌ی حه‌سه‌ن قه‌ره‌ج و عه‌لی ئه‌حمه‌دی ساڵحی ) .\nده‌نگخۆشیی و به‌توانایی هونه‌رمه‌ند حوسێنی زێ زێ له چرینی ئه‌و گۆرانییه خۆشانه له ئاهه‌نگ و شایی و زه‌ماوه‌ند و ڕه‌شبه‌ڵه‌كدا، زیاتر بووه هۆی ناساندنی ئه‌وگرووپه له‌لای خه‌ڵك ، هه‌روه‌ها لێهاتوویی هونه‌رمه‌ند كه‌به‌شێوه‌ی ڕاسته‌وخۆ گۆرانی خوێندووه ، تێسكتی گۆرانییه‌كانی هه‌مووی زاده‌ی فۆلكلۆره ده‌وڵه‌مه‌نده‌كه‌ی شاری سه‌قز و ده‌وروبه‌ری بووه، هونه‌رمه‌ند له‌یه‌كێك له‌گۆرانییه‌كانی به‌ناوی (سه‌قز) ه‌وه‌یه و ده‌ڵیت :\n( سه‌قز چه‌ن خۆشه، مه‌خسوس پاركی شار\nبه‌گوڵ ڕه‌نگاوه ، به‌وێنه‌ی گوڵزار\nبولبول ده‌خوێنێ ، ئه‌م دار بۆ ئه‌و دار)\nزێ زێ زۆر وه‌ستایانه ئه‌و گۆرانییه پڕچێژانه‌ی لێ خوڵقاندووه و هه‌روه‌ها له‌به‌ر ساده‌یی كۆپله فۆلكلۆرییه‌كانی شادی و خۆشییان له‌نێو دڵ و ده‌روونی خه‌ڵكیدا چاندووه.\nهونه‌رمه‌ند حوسێن شۆخ كه‌مان له‌ماوه‌ی ژیانی هونه‌رییدا كۆمه‌ڵێك به‌رهه‌م و گۆرانی شادی به‌خشی تۆماركردووه ، گه‌نجینه‌ی سامانی گۆرانی فۆلكلۆری پێ ده‌وڵه‌مه‌ندكردووه و له‌فه‌وتان ڕزگاری كردوون، نزیكه‌ی (64) گۆرانی تۆماركردووه ، ئه‌و به‌رهه‌مانه له‌ڕادیۆكان و تۆمارگاكاندا وه‌ك ئه‌رشیفێكی به‌رزی هونه‌ری هونه‌رمه‌ندێكی شادی گێڕ بوونیان هه‌یه ، له‌لایه‌ن ( ئینستیتیوتی كه‌له‌پووری كورد) له‌شاری سلێمانی به‌شێوه‌یه‌كی كوالێتی باش كۆی به‌رهه‌كانی برایانی زێ زێ ، له‌ئه‌لبومێكی (3) سی دی دا كۆكراونه‌ته‌وه‌و بڵاو كراوه‌ته‌وه گۆرانیه‌كانیش بریتین له ( یاڵلا موسافیر ، نازداره‌و نازدار ، ده‌ستێك له‌سه‌ر سه‌رینێ ، مه‌ستووره ، ئه‌ی وه‌ی چیت كرد گوڵخونچه ، هه‌نیه‌ت وه‌به‌ردێنم، چاوبازی لێو به‌خه‌نده ، سه‌قز ، ڕه‌زیه ، نازانم له‌كێ پرسم ، له‌ڕێی كانی ، بوك زێنێ ، یه‌سه‌و یه‌سه ، خاسه‌كه‌وێ ،ده‌ستگیران ، شه‌مامه‌و خاڵ خاڵ، ئه‌ی گوڵی من ، به‌له‌رزانه ، به‌عینوانی ، فاتم ، نیوه‌شه‌و ، مه‌نێ و مه‌نێ ، خرینگه و تۆبه تۆبه )\nهونه‌رمه‌ند جیا له‌و ئاهه‌نگ و زه‌ماوه‌ندانه‌ی گێڕاویه‌تی ، چۆته ڕادیۆی ( ورمێ ) و چه‌ند گۆرانییه‌كی تۆماركردووه به‌هاوكاری هه‌ردوو ژه‌نیار ( تۆفیق عه‌زیزی تارژه‌ن و موسه‌یب شادابی ) .\nهونه‌رمه‌ند به‌هۆی به‌هره‌ی ده‌نگخۆشییه‌كه‌یی و كه‌سایه‌تییه‌كه‌یه‌وه كه هه‌میشه له‌نێو خه‌ڵكیدا بووه و به‌شداری خۆشی و ناخۆشییه‌كانیان بووه ، زۆر خۆشه‌ویست بووه و هه‌میشه وه‌ك هونه‌رمه‌ندێكی گه‌وره ڕیزی لێگیراوه وبه‌چاوی حورمه‌ته‌وه لێی ڕوانراوه‌و ، دۆست و هاوڕییه‌تی پته‌وی هه‌بووه له‌گه‌ڵ هونه‌رمه‌ندانی سه‌رده‌می خۆی ، به‌تایبه‌ت بلیمه‌ت و هونه‌رمه‌ندی نه‌مر ( حه‌سه‌ن زیره‌ك) پێوه‌ندییان زۆر خۆش بووه ، حه‌سه‌ن زیره‌ك زۆر ڕێزو حورمه‌تی بۆ داناوه ( له‌گه‌ڵ هونه‌رمه‌ند حه‌سه‌ن زیره‌ك گۆرانی له‌دیوه‌خانه‌كانی ئه‌و كات له‌شاری سه‌قز خوێندووه ، وه‌ك خۆی باسی ده‌كات ، له‌كاتی ژن هێنانیدا ( حوسێن شۆخ كه‌مان) هونه‌رمه‌ند حه‌سه‌ن زیره‌ك ئه‌و ده‌م له‌ماڵی ( عه‌به خڕه) دا له‌گه‌ڵ ( زوبێده) خانمی هاوسه‌ری كرێنشین بوون ، هونه‌رمه‌ند حه‌سه‌ن زیره‌ك وه‌ك برا زاوا ڕۆڵی بینیوه و قۆڵی خێزانی زێ زێ ی گرتووه و له‌ماڵی بابی بووك به‌گۆرانی ( هاته‌ده‌ر بابێته‌ر ) بوكی هێناوه‌ته‌ده‌ر ) (*3)\nهونه‌رمه‌ندانی برایانی زێ زێ ، نزیكه‌ی (40) ساڵ خزمه‌تێكی به‌رده‌وام به‌و شێوازه هونه‌رییه فۆلكلۆرییه‌شادی به‌خشه به‌هونه‌ری گۆرانی و زه‌ماوه‌ند و ڕه‌شبه‌ڵه‌ك و خه‌نه‌به‌ندان به‌گۆرانییه‌كانیان له‌شاری سه‌قزو ته‌واوی شاره‌كانی ڕۆژهه‌ڵاتی كوردستان، له‌باشووری كوردستانیش به‌هه‌مان شێوه له‌ڕێی كاسێت و ڕادیۆ كوردییه‌كانه‌وه چێژ له ده‌نگ و هونه‌ری برایانی زێ زێ وه‌رگیراوه،و به‌هونه‌ره‌كه‌یان ئاشنابوون.\nكاروانی هونه‌ری هونه‌رمه‌ندان برایانی زێ زێ به‌رده‌وام ده‌بن له‌كاری هونه‌ری ، تا ساڵی (2008) هونه‌رمه‌ندی میللی ( عه‌لی شۆخ كه‌مان ) له ته‌مه‌نی ( 78) ساڵیدابه‌نه‌خۆشیی ماڵئاوایی له‌ژیان ده‌كات و دڵی گه‌وره‌ی لێوڕێژ له‌ئاوازو به‌سته‌ی فۆلكلۆری له‌لێدان ده‌كه‌وێت، هونه‌رمه‌ند حوسێن شۆخ كه‌مان به‌ته‌نیا ده‌مێنێـته‌وه، خاتوو ( مه‌عسوومه) ی كچه بچكۆلی هونه‌رمه‌ند عه‌لی شۆخ كه‌مان باس له‌دواساته‌كانی باوكی ده‌كات و ده‌ڵێت ( هیچ كات له‌بیرم ناچێته‌وه له‌چه‌ند ڕۆژ به‌ر له‌مردنی باوكم ، چاوه‌ڕێی سه‌ردانی هاوڕێیان و لایه‌نگرانی ده‌كرد و ده‌یگووت ،، ده‌زانم له‌م رۆژانه‌دا بۆسه‌ردانم دێن و منیش به‌شێك له‌بیره‌وه‌رییه‌كانم یان بۆ ده‌گێڕمه‌وه تا تۆماربكرێ، یان بنوسرێته‌وه ..! به‌لام هیچ كات ئه‌و سه‌ردانه ڕووی نه‌دا و باوكم ئه‌و ئاواته‌ی له‌گه‌ڵ خۆی برده ژێر خاكه‌وه ) (*4)\nهونه‌رمه‌ند حوسێنی شۆخ كه‌مان دوای كۆچكردنی براكه‌ی ، له‌وڕێگاپیرۆزه‌ی هونه‌ر به‌رده‌وام ده‌بێت و چه‌ندجارێك بانگهێشت كراوه بۆ وڵاتی ( كه‌نه‌دا) به‌مه‌به‌ستی گۆرانی خوێندن وبه‌رله‌كۆچكردنی هونه‌رمه‌ند كۆنسێرتێكی گه‌وره‌ی له‌شاره‌كانی سه‌قز ، سنه ، كامیاران ، دیوانده‌ره و چابه‌هار، به‌هاوكاری هونه‌رمه‌ندانی ژه‌نیاری شاری سه‌قز ( فه‌ره‌یدونی كۆهزادی ، عه‌لی تاهیری ، ساسانی ساڵحی ) ئه‌نجامداوه.\nجێی داخ و په‌ژاره‌یه خاوه‌نی ئه‌و ده‌نگه ڕه‌سه‌ن و پاراوه كوردییه له‌ڕێكه‌وتی ( 24/11/2015) له‌ته‌مه‌نی (77) ساڵیدا چاوه‌كانی بۆ هه‌میشه لێكده‌نێ و ماڵئاوایی له‌شاره ئازیزه‌كه‌ی سه‌قزو هونه‌ر و هونه‌رمه‌ندان ده‌كات ،له‌شاری سه‌قز به‌خاك ده‌سپێردرێت، گڵكۆكانیان غه‌ریقی ڕه‌حمه‌تی په‌وره‌دگار بێت ،\nلێره‌دا به‌پێویستی ده‌زانم ڕوونكردنه‌وه‌یه‌ك بده‌م ، له‌دوای ڕاپه‌ڕینی به‌هاری ساڵی (1991) گه‌لی كورد له‌باشوور بووه خاوه‌نی كه‌ناڵی ڕاگه‌یاندن ( لۆكاڵ و ئاسمانی) یه‌ك دوو گۆرانی به‌ده‌نگ و ڕه‌نگ له‌ڕێی شاشه‌ی ئه‌و ته‌له‌فزیۆنانه‌وه په‌خش ده‌كرا كه (3) هونه‌رمه‌ندی میللی گۆرانی و موزیك ده‌ژه‌نن و چه‌ندخاتوونێكی شاری سه‌قز به پۆشاكه جوانه‌كه‌ی كوردییه‌وه هه‌ڵده‌په‌ڕن ، ته‌نانه‌ت ئێستاشی له‌سه‌ر بێت له‌ڕێی یوتوب و سۆشیال میدیاوه ، ئه‌و هونه‌رمه‌ندانه به برایانی زێ زێ ناوبراوون و بڵاو بوونه‌ته‌وه، بۆ ڕاستكردنه‌وه‌ی ناوی ئه‌و هونه‌رمه‌ندانه ، ژه‌نیاری باڵه‌بان هونه‌رمه‌ند ( عه‌زیزی نه‌جه‌فی ) و گۆرانیبێژ و ژه‌نیاری دایره ، هونه‌رمه‌ند ( ئه‌حمه‌دی زارعی) به ( ئه‌حمه‌دی زه‌هرایی) ناسراوه كه ئه‌ویش خه‌ڵكی شاری سه‌قزه، به‌داخه‌وه ناوی ژه‌نیاری زه‌ڕبه‌كه‌م بۆ ساغ نه‌بۆته‌وه، هه‌روه‌ها وێنه‌یه‌ك بڵاو بۆته‌وه، واناسێنراوه كه ئه‌وانیش برایانی زێ زێ ن، ئه‌و وێنه‌یه ، هونه‌رمه‌ندی ده‌نگخۆش و ژه‌نیاری به‌توانای زه‌ڕب ( حه‌سه‌ن حسێنی ) ژه‌نیاری زه‌ڕب له هه‌ندێك له‌ئاهه‌نگه‌كانی هونه‌رمه‌ند حه‌سه‌ن زیره‌ك له‌ڕۆژهه‌ڵاتی كوردستان ، باڵه‌بان ژه‌ن ( حه‌سه‌نی نه‌جه‌فی ) و گۆرانبێژ و دایره ژه‌ن ( ئه‌حمه‌دی زه‌هراییه ) ، له‌به‌رئه‌وه‌ی ئه‌و وێنه‌و ئاهه‌نگه ده‌نگ و ڕه‌نگیانه ئه‌رشیف و گه‌نجینه‌یه‌كی به‌نرخی نه‌ته‌وه‌كه‌مانن ، زۆر پێویسته كه ناوه‌كانیان به‌دروستی ئاماژه‌یان پێبده‌ین بۆ ئه‌وه‌ی ئه‌و مێژووه جوانه‌ی هونه‌رمه‌ندان نه‌شێوێندرێت.\nجه‌مالی ده‌لاك 25/5/2021\nسه‌رچاوه : (*1) كتێبی خه‌زێنه‌ی هه‌رمان، توێژینه‌وه‌ی گۆرانی فۆلكلۆر _ چاپی دووه‌م ، نووسه‌ر : سه‌لاح نیساری ، لاپه‌ڕه (14)\n(*2) كتێبی ژیان و هونه‌ر ، كۆكردنه‌وه‌و ئاماده‌كردن و ساغكردنه‌وه‌ی ( تاهیر كرمانج) چاپی یه‌كه‌م (2017) ، لاپه‌ڕه (168) ، دیداری تاهیر كرمانج له‌گه‌ڵ هونه‌رمه‌ند ساڵی (1992) شاری سه‌قز.\n(*3) سایتی ویكیپیدیا\n(*4)ماڵپه‌ڕی سه‌قزئاوا ،،دیداری بێهنازی ڕه‌سوڵی و خه‌لیلی سه‌عیدی دیار.


ئه‌را هه‌رچشتى گه‌ردید ها له‌ى خه‌زینه\nویڵه‌و گه‌ردیگه شوون ئه‌و چشته‌یله ك وه‌باوه‌ڕ خوه‌ى بوونه مایه‌ى به‌خته‌وه‌رى ئه‌ڕاى. خواست ئاده‌میزاد له‌وه‌ر خاستركردن ژیان و پیشكه‌فتنه‌و هویچ وه‌ختیگیش ئى هویره له‌سه‌رمان جیا نیه‌وگه‌وه، ماناى ئه‌وه‌سه بابزانیم له‌شوون چه گه‌ردید و كامه‌سه خواست و ئه‌زره‌ته‌یلد؟ تواید بڕه‌سیده چه؟ تواید كى بوید؟ تواید چه بوید..؟\nوه‌بى دودڵى ئه‌وه‌ك توایده‌ى ئیسه ده‌سنیشانى بكه، هه‌رچه‌نى داواكارى و خواسته‌یلد گه‌ورا بووگ، وه‌لى ئه‌را وه‌دیهاوردنیان ڕه‌خد نه‌چووگ، چوینكه توایم ناونیشان خه‌زینه‌یگ به‌یمنه‌پید ك گشت ئه‌و چشته‌یله ها له‌تى، بیگومان كلیل ئه‌و خه‌زینه‌یش ها ده‌س خوه‌دو ته‌نیا ئه‌را خوه‌د واز بووگ. ماناى ئه‌وه‌سه ئیسه بچووه وه‌رده‌م جامه‌ك و ته‌ماشاى ئه‌و خه‌زینه بكه.\nگرنگ یاموهم نیه ره‌نگ قاپیه‌گه‌ى و جوانى ڕوپووشه‌گه‌ى چوینه‌و گرنگ نیه خه‌ڵك چ شوونیگید و ڕه‌گه‌ز و نه‌ته‌وه‌د چه‌س. خه‌زینه یا گه‌نجینه‌یگ دیرید و دڵنیابه له گه‌ورایى و ده‌وڵه‌مه‌نیه‌گه‌ى و ته‌نیا خاوه‌نیشى هه‌ر خوه‌دید و ته‌نیا خوه‌د تویه‌نید له‌قاپى ئه‌و خه‌زینه‌وه بچیده ناو ئه‌را ئه‌وه‌ك گشت چشته‌یل خاس و گرانقیمه‌تى باریده ده‌یشت. ماناى ئه‌وه‌سه بچووه ناو دویرگه یا جه‌زیره‌یل گه‌وراى ده‌رویند و تا تویه‌نید بگه‌رد له‌وه‌ر خاتر ئه‌وه‌ك توایده ده‌سد بكه‌فیگ و بزان خه‌زینه‌گه‌د گشت ئه‌و چشته‌یله ها له‌تى ك مه‌ردم دیرنه‌ى؟ شایه‌ت چشته‌یل نرخداریگیش له‌تى بووگ له خه‌زینه‌ى هویچ كه‌سیگ تر نه‌وگ، ئنجا باریانه كار تا له‌مه‌رز خه‌زینه بانه ده‌یشت و نرخ و قیمه‌ت راسه‌قینه‌ى خوه‌یان وه‌ربگرن. ئنجا هه‌میشه ئه‌وه‌یش له هویرد بووگ ته‌نیا كه‌لینیگ ك ها له‌ناو خه‌زینه‌گه‌د وه‌خته، ئه‌گه‌ریش له‌وه‌خت خوه‌ى نه‌ف له‌هه‌ر نه‌خت یا عومله‌یگ وه‌رنه‌گرید شایه‌ت له‌كیسد بچووگ و له‌و كه‌لایى یا كه‌لینه‌وه بكه‌فیده خواره‌وه، وه‌لى ئه‌گه‌ر هه‌وڵ داید باریده‌ى ده‌س ئه‌وه بیگومان خوه‌د و كه‌سه‌یل تریش له‌لى قانجاز دوینین، هه‌ر له‌وه‌ر ئه‌وه‌یش هس وه گرنگى یا ئه‌همیه‌ت خوه‌د بكه‌و بگه‌رد له‌ناو دویرگه یا جه‌زیره‌و باخه‌یل ئاوه‌دان ده‌رویند، ك هه‌ر بایه‌سه چه‌ن داریگ به‌ردار بووگ و له به‌ره‌گه‌ى نه‌خواردوید، یه‌یش له‌وه‌ختیگ ك خوه‌د و كه‌سه‌یل تریش دویر نیه هه‌وه‌جه وه‌پى داشتوین.\nهه‌ر له‌وه‌ر ئه‌وه‌یش هس وه وجوود خوه‌د بكه‌و ئه‌وه‌یش بزان ك هویچد كه‌متر نیه له‌وانه‌ك ناویان له‌تاریخ توومار كریاگه‌و خزمه‌ت كردنه‌و له‌وه‌ر كاره‌یل خاسیان هه‌میشه یادیان كریه‌یگ و ناویان هه‌ر زنگه.\nهویچ وه‌ختیگ ده‌روین خوه‌د فه‌رامووش مه‌كه‌و بزان ك ئه‌گه‌ر وه‌ل ده‌روین خوه‌دا گونجیاگ بوید، ئه‌وه بیگومان تویه‌نید جه‌وه‌ڵیش جیواز بكه‌ید، ئنجا هه‌وڵ بیه به‌هره‌مه‌نى و توانایه‌یلد باریده كار و له‌هه‌مان وه‌خت گام گه‌وراى خودسازى ئه‌ڵگر و شایه‌ت رووژیگیش بایگ چه‌وه‌ڕى شوون ده‌س رووشند بكه‌یم.


مالیكی: بارزانی پاشەكشەی لە هەڵوێستەكانی لەبارەی سەربەخۆییی كوردستانه‌وه نەكردووە\nSUN, 2 DEC 2018 12:36 | KDP.info\nبەغدا-KDP.info- جێگری سەرۆكوەزیرانی پێشووی عێراق، نووری مالیكی، ئاشكرای كردووە كە سەرۆك بارزانی پاشەكشەی لە هەڵوێستەكانی لەبارەی سەربەخۆییی كوردستان نەكردووە. مالیكی لە چاوپێكەوتنێكیدا لەگەڵ ماڵپەڕی ئینتخاب، باسی لە چاوپێكەوتنی خۆی لەگەڵ سەرۆك بارزانیدا كردووە.\nرۆژی 11ی مانگی رابردوو، سەرۆك بارزانی بە سەردانێك گەییشتە بەغدا و لەگەڵ سەرۆكوەزیرانی بەغدا و سەرۆكی پەرلەمانی عێراق و چەند سەركردەیەكی سیاسیی ئەو وڵاتە كۆ بووەوە. ئەمە یەكەم سەردانی سەرۆك بازرانییە پاش ریفراندۆمی سەربەخۆییی كوردستان كە رۆژی 25ی ئەیلوولی ساڵی رابردوو بەڕێوە چوو.\nسەرۆك بارزانی لە میانەی سەردانەكەیدا لەگەڵ نووری مالیكی، سەرۆكوەزیرانی پێشووی عێراقیش كۆ بووەوە و وەك مالیكی دەڵێ، باسیان لە دۆخی ناوخۆی عێراق و پێوەندییەكانی نێوان هەولێر و بەغدا كردووە.\nمالیكی لە چاوپێكەوتنێكیدا لەگەڵ ماڵپەڕی ئینتخاب، دەڵێ، "بارزانی پاشەكشەی لە هەڵوێستەكانی لەبارەی سەربەخۆییی كوردستان نەكردووە. هەڵبەت ئەم قسەیەیش راستە كە بەغدا پێویستی بە هەولێر هەیە و بە پێچەوانەیشەوە. هەرێمی كوردستان مەیلی هەیە كە بۆ بەغدا بگەڕێتەوە و لێكتێگەییشتن و رێككەوتنیش لەگەڵ بەغدا و دەوڵەتی عێراق هەیە. ئەم مەیلە هەیە، بەڵام قسەیەك لەو بارەیەوە نەكراوە. ئەوان دووپاتیان كردووەتەوە كە وازیان لە رەوتی سەربەخۆییی كوردستان نەهێناوە."\nساڵی رابردوو و لە كاتی بەڕێوەچوونی بانگەشەی ریفراندۆمی سەربەخۆییی كوردستان، زۆربەی سەركردایەتیی سیاسیی كورد دووپاتیان لەوە دەكردەوە كە بەغدا قووڵایی ستراتیژی هەرێمی كوردستان و بەڕێوەچوونی ریفراندۆم، نیشانەی راگەیاندنی راستەوخۆی سەربەخۆیی نییە، بەڵكوو ئامادەن لەوبارەیەوە و بۆ ماوەیەكی دیاریكراو، لەگەڵ بەغدا بكەونە دانوستانەوە.


Albadeel Alsheoi – الصفحة 32 – منظمة البديل الشيوعي في العراق\nشەپۆلێک لە خۆپێشاندان لە مانگی هەشتی ئەمساڵدا (ئابی ٢٠٢٠) زوربەی شار و شارۆچکەکانی کوردستانی گرتەوە. ئەمە تەقینەوەی ناڕەزایەتیەکی پەنگخواردوو، نەفرەت و بێزاری جەماوەرە لە هەرێمی کوردستانی عێڕاقدا، کە هەر ماوە نا ماوەیەک کارمەندان و کرێکارانی موچەبڕاو، خوێندکارانێک کە زانکۆ و پەیماگاکانیان تەواو کردوە، لاوانێکی کچ و کوڕ کە بێکاری بەسەریاندا سەپاوە و ئاسۆی ژیانێکی سەردەمیانە بەڕوویاندا داخراوە، خەڵکانێکی برسی کراو ...\n10 سبتمبر، 2020\tاضف تعليق 6 زيارة\nموئەیەد ئەحمەد ناڕەزایەتی و خۆپێشاندانی کرێکاران و زەحمەتكێشان و کارمەندان و گەنجانی کچ و کوڕی تامەزرۆی ژیانێکی ئاسوودە و ئازاد و یەکسان، لە کوردستانی عێراقدا، بەردەوامە، هەم لە بەرامبەر مووچە بڕین و بێکاری و بێ خزمەتگوزاری و نەبوونیدا، و هەم بە دژی ستەم و گەندەڵی و سەرکوتی دەسەڵاتی مافیایای و میلیشیایی حزبەکانی دەسەڵات. دیارە ئەم ڕووبەڕوبونەوە و بەرهەڵستکاریە جەماوەریە لە ...\nسورەیا تاهیر "بوریس جونسون، گوێ بگرە لە ھاوارمان، یان مووچە و شایستە دارایییەکانمان بدە یان سەرۆکایەتی بەجێ بھێڵە" ئەمە یەکێک بوو لە درووشمە کانی ئەو خۆپێشاندانەی کە ھەزاران کرێکاری کەرتی تەندروستی و پەستاران ھاوکات لە زیاتر لە سی شار و شارۆچکەی بەریتانیادا لە ڕۆژی ٨ی ئابی ٢٠٢٠ دا بەڕێیان خست. گەورەترین خۆپیشاندانەکان لە شاری لەندەن بەڕێوەچوو. داواکاریەکانی خۆپیشاندەران لە حکوومەت ...\n10 سبتمبر، 2020\tاضف تعليق 13 زيارة\n10 سبتمبر، 2020\tاضف تعليق 8 زيارة\nجەمال کۆشش بۆ چەندین ساڵ دەچێت، مەسعود بازرانی و نێچیر بارزانی و مەسرور بارزانی و قوباد تاڵەبانی و پڕۆ پارتیەکان، هەوڵدەدەن خەڵک وادار بە ئارامگرتن بکەن، قەیرانەکە کاتییە و تێیدەپەڕێنن. "گەلەکەمان خۆڕاگرە و گەلێک کارەسات و ناخۆشی لەمە گەورەتری بینیوە. پشتیوان بە خواو بە گەلەکەمان ئەم قەیرانەش تێدەپەڕێنین". بە ڵام لە واقعدا هەر قەیرانە بەدوای یەکدا دێن و گەورە تر ...\nنساء الانتفاضة العدد 50\nنشرة صوت الانتفاضة العدد 268\nشیرین عبدوڵڵا یەک ساڵ پێش ئێستا ئەگەری سەرهەڵدانی پەتایەکی جیهانی پێشهاتێکی دوور و گریمانیەیی بوو، ئەمڕۆ بەپێی هەواڵەکان، پەتای کۆڤید-١٩ تا ئێستا زیاد لە ٢٦.٥ ملیۆن توش بووە و ٨٧١ هەزار کەسی لە سەرتاسەری جیهاندا کوشتوە. ئێستا هەموو جیهان بە پەرۆشەوە چاوەڕوانی دۆزینەوەی پێکوتەیەکی کاریگەرە دژی ئەم پەتایە. پێکوتەیەکی کاریگەر نەك هەر مەترسی نەخۆشیەکە کۆنترۆڵ دەکات بەڵکو هیوا بە مرۆڤایەتی دەبەخشێت کە بە بێ دەمامک و دورکەوتنەوە ...\nنادر عبدالحمید ئەو ناڕەزایەتیانەی کە لە کوردستانی عێڕاقدا لە ئارادایە و هەر ماوە نا ماوەیەک لە شکڵی مانگرتن و خۆپێشاندا سەرهەڵدەدات بەشێکی دانەبڕاوە لە قەیرانێکی هەمەگیری سەرمایەداری و بنبەستی دەسەڵاتە بورژواکانی ئەمڕۆ لە سەراسەری جیهاندا. وڵاتانی هەردوو ئەمریکای باکور و لاتینی، وڵاتانی ئەوروپا و ئەفریقیا و ئاسیا، زوربەیان نوقمی ناڕەزایەتی و خۆپێشاندان و ڕاپەڕینی جەماوەری بەرینی کرێکاران و زەحمەتکێشان و ...\nئامادەکردنی ڕەوت : بەر لە ٢٦ ساڵ، لە ١-٩-١٩٩٤دا، لە خۆپێشاندانێکدا، بە خوێنی شاعیرێک شەقامەکانی شاری سلێمانی سور کرا، ئەو شاعیرەی کە دەیوت "با شەقامەکان بە گوڵ سور بکەین نەک بە خوێن". ئەمساڵ لە ١-٩-٢٠٢٠دا یادی ٢٦ ساڵەی بەکر عەلی شاعیری هەژاران و بێخانە و لانەکان هەم لە کەلار لە چایخانەی کلتوریی میلـلەت، وەهەم لە سلێمانی لە پارکی ئازادی بەرز ...\nHey Buddy!, I found this information for you: "ڕاپۆڕتی خۆپێشاندانەکان لە کوردوستان". Here is the website link: https://www.albadeel-alsheoi.org/ar/?p=4084. Thank you


باسنیوز 20/01/2020 - 11:25 بڵاوکراوەتەوە لە جیهان\nحکوومەتی ویفاقی لیبیا\nسوپای نیشتمانیی لیبیا\nسەرۆکی فەرەنسا رایدەگەیەنێت، کە چەکدارە سوورییەکان لە لیبیا سەرئێشە بۆ هەمووان دروست دەکەن.\nئیمانوێڵ ماکرۆن، سەرۆکی فەرەنسا لە کۆنگرەی بەرلین بۆ ئاشتەوایی لەلیبیا رایگەیاندووە، نیگەرانە لەبارەی ناردنی چەکدارە سوورییەکان بۆ پاڵپشتیکردنی حکوومەتی ویفاقی نیشتمانیی لیبیا.\nئیمانویڵ ماکرۆن بەبێ ناوهێنانی تورکیا، داوای کردووە ناردنی ئەو چەکدارە سوورییانە رابگیرێت، چونکە ”ئەوانەی وادەزانن بە ناردنی ئەو چەکدارانە دەستکەوتێک بەدەست دەهێنن، نازانن چ مەترسییەک بۆ خۆیان و هەمووان دروست دەکەن“.\nرۆژی پێنجشەممە 2-1-2020، پەرلەمانی تورکیا رەامەندیی لەسەر داوای ناردنی هێزی سەربازیی تورکیا بۆ هاوکاریکردنی حکوومەتی ویفاقی لیبیا، دا، کەرەجەب تەییب ئەردۆغانی سەرکۆماری تورکیا داواکەی لە پەرلەمان کردبوو.\nبەپێی زانیارییەکان، تورکیا گرووپە چەکدارییە تورکمانەکانی سەر بە ئۆپۆزیسیۆنی سووریای بۆ پاڵپشتیکردنی حکوومەتی لیبیا، ناردووەتە تەڕابلوس.\nتورکیا کوژران و برینداربوونی چوار سەرباز لە ئیدلیب رادەگەیەنێت\nڤیدیۆی شەڕی تانکێکی رژێمی ئەسەد و زرێپۆشێکی چەکدارانی سەر بە تورکیا بڵاو دەکرێتەوە\nسوپای لیبیا فڕۆکەیەکی تورکیا دەخاتە خوارەوە


3499 جار خوێندراوەتەوە\nبەشێک لە پسپۆڕانی بواری تەندروستی دەڵێن، خۆگرتنەوە لە خۆراک دەکرێت ڕێگری لە هەندێک کێشەی تەندروستی بکات و سوودی بۆ تەندروستی دەروونی هەبێت.\nلەوبارەیەوە کلێر ماهی پسپۆڕی خۆراکی بە ماڵپەڕی جەزیرەی وتووە، "ڕۆژوو گرتنم دەبێتە هۆی پاکبوونەوەی ڕیخۆڵە و بەهێزکردنی ناوپۆشەکەی، هەروەها ئەگەری هەیە ببێتە هاندانێک بۆ پڕۆسەی autophagy کە بەهۆیەوە خانەکان خۆیان لە ماددە زیان بەخش و تەنۆچکە زیانبەرکەوتووەکان پاکدەکاتەوە".\nئەو پسپۆڕە ئاماژەی بە پەیوەندی نێوان ڕۆژووگرتن و تەندروستی دەرونیش کردووە و وتوویەتی، بەڕۆژووبوون دەبێتە هۆی دەردانی پڕۆتینی (بی سی ئێن ئێف) لە مێشکدا، ئەو پڕۆتینەش خانەکانی مێشک دەپارێزێت و ئەگەری توشبوون بە خەمۆکی و دڵەڕاوکێ کەمدەکاتەوە، هاوکات مەترسی توشبوون بە خڵەفانیش کەمدەکاتەوە.\nمایکڵ مۆسڵی پسپۆڕی خۆراکی لە دیکۆمێنتاریەکیدا کە بەناوی (بخۆ، بەڕۆژووبە و زیاتر بژی) ئاماژە بە کاریگەرییەکانی ڕۆژووگرتن دەدات و دەڵێت، توێژەران ئەوەیان سەلماندووە، ڕۆژووگرتن ئەگەری توشبوون بە هەندێک جۆری شێرپەنجە کەمدەکاتەوە، بەتایبەت شێرپەنجەی مەمک.\nئەو پسپۆڕە وتووشیەتی، پەیوەندی لە نێوان ڕۆژووگرتن و باشبوونی خەو دەرکەوتووە.\nپسپۆرەکە هانی کەسانی ناموسڵمانیشی داوە، ڕۆژانە بۆ ماوەی چەند کاتژمێرێک خۆیان لە خواردن بگرنەوە لەپێناو تەندروستییەکی باشتردا.


له‌لایه‌ن: مونا ڕزگار - به‌روار: 2021-05-11-16:15:00 - کۆدی بابەت: 5273\nوێڵاش بەشێکی نوێیە لە جەستەی دایکانی دووگیاندا، کە تەنها لەماوەی دووگیانیدا لەناو دیواری منداڵداندا دروست دەبێت و دوای منداڵبوونیش لە منداڵدان دێتە دەرەوە، وێڵاش بەرپرسی پاڵپشتی و گەشەی منداڵەکەیە.\nئەندامێکی زۆر گرنگە کە دایک و منداڵەکە دەگەیەنێت بە یەک، وێڵاش ماددەی خۆراکی و ئۆکسجین لەڕێگەی ناوکە پەتکەوە دەگەیەنێت بە کۆرپەکە و پاشەڕۆش لە منداڵەکە وەردەگرێت و فڕێی دەدات.\nپێش هەفتەی ٢٠ ـی دووگیانی کێشی وێڵاش لە کێشی منداڵەکە زیاترە زۆرینەی کارەکانی منداڵەکە دەکات چونکە منداڵەکە هێشتا بە ئەندازەی پێویست گەشەی نەکردووە، بەتایبەت لە دوانزە هەفتەی سەرەتای دووگیانیدا کە ماددەی کیمیایی زیانبەخش و ڤایرۆسەکان و ژەهر دەتوانن گەشەی منداڵەکە لەناوببەن.\nئەوەی هەڵیدەمژیت و ئەو خۆراکەشی دەیخۆیت لە ڕێگەی وێڵاشەوە دەگات بە کۆرپەکەت، وێڵاش فەرمانێکی زۆر گرنگی هەیە ئەویش پارێزگاریی و پاڵپشتی کۆرپەیە، وێڵاش بەتەواوەتی کارەکەی خۆی بەباشی ئەنجام دەدات، بەتایبەت کاتێک تووشی کێشەکانی دووگیانی دەبیتەوە وەک هەوکردن.\nدروستبوون و کارەکانی وێڵاش\nلێرەدا باسی کارکردنە سەرسوڕهێنەرەکەی دەکەین، دوای چەقینی کۆرپەکە کە لەم کاتەدا پێی دەوترێت (blastocyst) چووەتە کۆتای جۆگەی فالوب و لە دیواری منداڵدانەوە دەچێتە ناو منداڵدان ، ئەمە ترسناکترین گەشتە کە هەر مرۆڤێک لەماوەی ژیانیدا دەیکات.\nچونکە ئەگەر (blastocyst) لەماوەی حەوت ڕۆژدا نەتوانێت جێی خۆی بکاتەوە لەناو منداڵداندا، ناوەوەی دیواری منداڵدان پاکدەبێتەوە و تەنانەت نازانیت کە دووگیان بوویت، و کاتێک کە هێلکە پیتراوەکە چەقی لە منداڵداندا ئیتر کۆرپەکە دەست بە گەشەکردن دەکات.\nهێلکە پیتێنراوەکە دوو ڕووی هەیە، بەشی ناوەوە و بەشی دەرەوە، بەشی ناوەوە خانەیە و دەگۆردرێت بۆ منداڵ بەشی دەرەوەشی وێڵاشە کە پارێزگاری منداڵەکە دەکات.\nئەگەر واتزانیووە کە وێڵاش تەنها ئەم کارە دەکات ئەوا هەڵە دەکەیت، وێڵاش لەگەڵ خۆراک پێدان و کردنەدەرەوەی پاشەڕۆش هاوسەنگی هۆڕمۆنەکانیش ڕادەگرێت و منداڵەکە دەپارێزێت.\nئەو هۆڕمۆنانەی کە وێڵاش هاوسەنگییان ڕادەگرێت\nوێڵاش بۆ ڕێگری کردن لە لەناوچوونی منداڵەکە هۆڕمۆنی (HCG) بەرهەم دەهێنێت، ئەم هۆڕمۆنە گرنگە بۆ هاوسەنگکردنی هەردوو هۆڕمۆنی (ئیسترۆجین و پڕۆجیسترۆن)\nهەروەها ڕێکخستنی هۆڕمۆنی (HPL)ـیش لە ئەستۆی وێڵاشدایە و ئەم هۆڕمۆنە دەبێتە هۆی ئەوەی کە مەمکەکان ئامادە بکات بۆ شیرپێدان، هەروەها ئەم هۆڕمۆنە بڕی شەکر، پڕۆتین و چەوری دایکەکە کۆنتڕۆڵ دەکات، تا هەمیشە ئامادە بێت بۆ کۆرپەکە.\nهۆڕمۆنی ئیسترۆجینش وەک ئەوان کۆنتڕۆڵ دەکرێت لەلایەن وێڵاشەوە، یارمەتی مەمک دەدات بۆ ئامادەکاری بۆ شیرپێدان، هەروەها بۆ ڕێگری کردن لە منداڵبوونی پێش وەختە هۆڕمۆنی پڕۆجیسترۆنیش بەرهەم دەهێنێت.\nگواستنەوەی دژە تەنەکانی دایک بۆ منداڵەکە لە هەفتەی ٢٠ـی دووگیانییەوە دەست پێدەکات، ئەم دژە تەنانە منداڵەکە دەپارێزن لە بەرامبەر هەوکردنەکان، ئەم پارێزگاریکردنە بەردەوامی هەیە لەمانگەکانی سەرەتایی منداڵدا.\nئامۆژگاری بۆ ژنانی سکپڕ\nئەگەر فشاری خوێنت بەرزە و بۆ ئەم مەبەستەش دەرمان بەکار دەهێنیت، بەدڵنییایەوە زیاتر ئاگادار بەو دەرمانەکان جوان بەکاربهێنە، چونکە فشاری خوێنی دایک کاریگەری هەیە لەسەر چۆنیەتی گەیشتنی خوێن، ماددەی خۆراکی، ئۆکسجین، هەربۆیە هەر جۆرە فشارێکی بەرز یان نزم دەتوانێت کاریگەری هەبێت لەسەر وێڵاش.\nبابه‌ته په‌یوه‌ندیداره‌كان به : وێڵاش


منداڵانى توشبووى كۆرۆنا زانايانيان توشى سەرسوڕمان كردوە.. نايگوازنەوە بۆ كەسانى تر\nمردن بە کۆرۆنا لە هەرێم بۆ نزیکەى دوو هێندە هەڵکشا\nبێگەرد تاڵەبانى بڕیارێکى خۆى هەڵوەشاندەوە\nئامارى شۆک لەبارەى ڤاکسین: 241 ملیۆن ژەم فڕێدەدرێت\nهۆشدارییەکى توند لە کازمییەوە\nمیدیای یەکێتی بە بەڵگەوە: مەسرور بارزانی پله‌ی سه‌ربازی ده‌به‌خشێته‌وه\nئاماری نوێی توشبوون و مردن بە کۆرۆنا لە عێراق و هەرێم دابەزی\nزانایان چۆنییەتی نەمانی كلكی مرۆڤیان ئاشكرا كرد\nوەزارەتی كارەبا ئۆفەری 12 قیستی درێژکردەوە\nوادەیەك بۆ نزمبوونەوەی تەواوەتی پلەكانی گەرما ڕاگەیەنرا\nكاندیدێك موچەی 40 ساڵی پەرلەمانتاریی داوە بەكڕینی كارتی دەنگدان\nتۆمەتبارێك دەستگیركرا كە چەك و ئاڵتونی لە ماڵان بردووە\nهەڕەشەیەك لە شیعەی ئەفغانستانەوە دژی تالیبان\nعێراق لە گرتنەوەی ڕووبارەكانی ئێران هاتە دەنگ\nتەندروستی لەبارەی شەپۆلی نوێی كۆرۆنا دڵنیاییەك دەدات\nپەروەردەی سلێمانی تەنسیبكردن و گواستنەوەی توێژێكی ڕاگرت\nبراد بیت سكاڵای لەسەر ئەنجیلا جولی تۆماركرد\nراپۆرتێكی ئەمەریكی: پێكهێنانی حكومەتی داهاتووی عێراق لە دوو سیناریۆ دەرناچێت\nچیرۆکی ئەو ئەندازیاری دەنگەی فەرمانی ’’کودەتاچییەکانی سودانی’’ ڕەتکردەوە\n2020.04.30 - 23:05\nبەپێى لێكۆڵينەوەيەكى نوێ ئەو منداڵانەى توشى ڤايرۆسى كۆرۆناى نوێ COVID-19 بوون ڤايرۆسەكە ناگوازنەوە بۆ كەسانى تر، سەرەڕاى ئەوەى لەگەڵ كەسانى تريشدا تێكەڵاو بوون و دەژين.\nبەپێى لێكۆڵينەوەیەک كە لەلايەن ليژنەى هاوبەشى چين و ڕێكخراوى تەندروستى جيهانى ئەنجام دراوە و ڕۆژنامەى "دەيلى مەيڵ"ى بەريتانى بڵاويكردوەتەوە، تائێستا هيچ حاڵەتێكى گواستنەوەى ڤايرۆسى كۆرۆنا لە منداڵانى توشبوەوە بۆ كەسانى تر تۆمار نەكراوە.\nئەوەش هاتوە، لە لێكۆڵينەوەكەدا هيچ حاڵەتێك تۆمار نەكراوە لەسەر ئەوەى منداڵانى خوار تەمەن 10 و توشبوى كۆرۆنا ڤايرۆسەكەيان بۆ كەسانى تر گواستبێتەوە، ئەوەش سەرەڕاى ئەوەى لەگەڵ گەورەكاندا تێكەڵ بون و تەنانەت ماچى يەكتريان كردوە لەگەڵ ئەندامانى ترى خێزانەكانيان.\nئەوەش ڕونكراوەتەوە، منداڵان و گەنجان كاريگەريان نييە لە گواستنەوەى پەتاكە بۆ كەسانى تر، سەرەڕاى ئەوەى زانايان دانيان بەو ڕاستيەدا ناوە، بەڵام هۆكارەكەى ڕوون نييە.\nپرۆفيسۆر "ڕاسڵ فينەر" لە كۆلێژى پاشايەتى بۆ پزيشكى منداڵان و تەندروستى منداڵان بە ڕۆژنامەى "تەلەگرافى" بەرتيانى وتوە، لە سەرتاسەرى جيهاندا هيچ بەڵگەيەك بۆ ئەوە نييە كە منداڵان ڤايرۆسەكەيان بۆ كەسى تر گواستبێتەوە و هيچ بەڵگەيەكى تەواو لەبەردەستدا نييە.\nلەلايەكى ترەوە بەپێى پێداچونەوەى تۆمارى پزيشكى منداڵان تايبەت بە ڤايرۆسى كۆرۆنا كە لەلايەن دكتۆر "ئالاسدير مۆنرۆ" لە بەريتانيا ئەنجام دراوە، بەڵگەكانى ئێستادا ئەوە ڕوندەكەنەوە كە پەتاكە لەنێو منداڵاندا بەردەوامە لە كەمبونەوەو دابەزين.\nيەكێك لە نمونەكان منداڵێكى بەريتانيە كە تەمەنى نۆ ساڵە، لە فەرەنسا توشى ڤايرۆسى كۆرۆنا بوە، بەڵام سەرەڕاى ئەوەى لەگەڵ زياتر لە 170 كەسدا تێكەڵاو بووە ڤايرۆسەكەى بۆ هيچ كەسێك نەگواستوەتەوە.\nمنداڵەكە لەكاتى بەشداريكردن لە خليسكێنەى سەر بەفر لە شاخى "ئەلب" لە فەرەنسا توشبوە، چوەتە سێ خوێندنگەى خليسكێنەى سەر بەفر لە ڕۆژهەڵاتى فەرەنسا، ئەوەش لەكاتێكدا هەڵگرى ڤايرۆسەكە بوە و تێكەڵاوى دەيان كەس بووە، بەڵام هيچ يەكێك لەوانە توشى ڤايرۆسەكە نەبون.\nوێنەى منداڵانى خوێندنگاكانى فەڕەنسا ئەو وڵاتە دەهەژێنن\n2020.05.16 - 08:32\n50 توشبووى دیکەى کۆرۆنا لە عێراق تۆمارکرا\n2020.05.15 - 18:34\nکۆرۆنا لە بەسرە بازێکی گەورەى دا.. 50 توشبووى نوێ تۆمارکرا\n2020.04.29 - 15:26\n2021.09.21 - 20:23\nبەرێوەبەرێک و شەش پۆلیس لە سلێمانى بەفیشەک برینداربوون\n2021.09.21 - 23:32\nنرخی ئایفۆن 13 لە سلێمانی ڕاگەیەنرا\n2021.09.21 - 22:05\nلەکفرى تەقە لە ئۆتۆمبێلێک کرا و دوو کەس کوژران\n2021.09.22 - 12:48\n2021.09.21 - 17:49\nدادوەرێک لەسلێمانى: ژن هەیە لەسەر زیادەڕۆیی مێردەکەی دەستگیرکراوە


هاوپه‌یمانى نێوده‌وڵه‌تى له‌ڕێگاى گوورزێكى ئاسمانییه‌وه دوو تیرۆرست له‌زنجیره چیاى حه‌مرین ده‌كووژێت\nالثلاثاء 04 آب 2020 - 13:46\nفڕۆكه‌كانى هاوپه‌یمانى نێوده‌وڵه‌تى،ئه‌مڕۆ سێشه‌ممه،له‌ڕێگاى گوورزێكى ئاسمانییه‌وه تیرۆرستانى داعشى له‌زنجیره چیاى حه‌مرین كرده ئامانج.\nلیوا ته‌حسین خه‌فاجى وته‌بێژى فه‌رمانده‌یی ئۆپراسیۆنه هاوبه‌شه‌كان به‌ئاژانسى هه‌واڵى عێراقى(اه‌ع)ڕایگه‌یاند"هێزه‌كانى هاوپه‌یمانى نێوده‌وڵه‌تى له‌ڕێگاى گوورزێكى ئاسمانییه‌وه له‌زنجیره چیاى حه‌مرین دوو تیرۆرستى داعشیان كوشتووه".\nخه‌فاجى ڕوونیشیكرده‌وه"فڕۆكه‌كانى هاوپه‌یمانى نێوده‌وڵه‌تى دواى وه‌رگرتنى ڕه‌زامه‌ندى فه‌رمانده‌یی ئۆپراسیۆنه هاوبه‌شه‌كان وبه‌پێى زانیارى هه‌واڵگیرى،هه‌ستاوه به‌ڕاوه‌دوونانى تیرۆرستانى داعش له‌زنجیره چیاى حه‌مرین،وتوانیان به‌یانى ئه‌مڕۆ له‌ڕێگاى گوورزێكى ئاسمانییه‌وه دوو تیرۆرست بكووژن"،ئه‌وه‌یشى خسته‌ڕوو"ئه‌م گوورزه له‌میان كه‌رتى ئۆپراسیۆنه‌كانى كه‌ركووك،باره‌گاى كۆنترۆڵى پێشكه‌وتوو بووه،وهه‌روه‌ها توانرا ئه‌و میوانخانه‌یه خاپوور بكرێت كه‌خۆیان تیایدا حه‌شاردابوو وهه‌ر له‌وێ كووژران".\nشایه‌نى باسه فه‌رمانده‌یی ئۆپراسیۆنه هاوبه‌شه‌كان ئه‌مڕۆ سێشه‌ممه،ڕاگه‌یاندبوو كه‌گوورزى ئاسمانى دژى میوانخانه‌كانى تیرۆرستانى داعش ئه‌نجامدابوو،ئاماژه‌یشى دا فرۆكه‌كانى سوپا به‌یانى ئه‌مڕۆ گوورزى ئاسمانییان دژى میوانخانه‌كانى تیرۆرستانى داعش له‌سامه‌ڕا ئه‌نجامداوه.